
НОРМАТИВТІК СІЛТЕМЕЛЕР

Бұл диссертацияда келесі стандарттарға сілтемелер пайдаланылады:

Жоғары және жоғары оқу орнынан кейінгі білім берудің мемлекеттік жалпыға міндетті стандарттарын бекіту туралы Қазақстан Республикасы Ғылым және жоғары білім министрінің 2022 жылғы 20 шiлдедегi № 2 бұйрығы. Астана, 2022 ж.

П КазНАУ ПОДССД-251. Философия докторы (PhD), бейіні бойынша доктор дәрежесін алу үшін диссертацияны рәсімдеу ережелері. - Алматы, 2019 ж.

МЕМСТ 28168-89. Топырақтар. Сынама алу.
МЕМСТ 26423-85. Меншікті электр өткізгіштігін, су сүзіндісіндегі рН және қатты қалдығын анықтау әдісі.
МЕМСТ 3477-2019. И.В.Тюрин әдісі бойынша топырақ гумусын анықтау.
МЕМСТ 26424-85. Су сүзіндісіндегі карбонатты және бикарбонатты иондарды анықтау әдісі.
МЕМСТ 26425-85. Су сүзіндісіндегі хлорид иондарын анықтау әдісі.
МЕМСТ 26426-85. Су сүзіндісіндегі сульфат иондарын анықтау әдісі.
МЕМСТ 26427-85. Су сүзіндісіндегі натрий мен калийді анықтау әдісі.
МЕМСТ 26428-85. Сулы сүзіндісіндегі кальций мен магнийді анықтау әдісі.
МЕМСТ 23740-79. Органикалық заттардың мөлшерін зертханалық әдіспен анықтау.
МЕМСТ 26951-86. Нитраттарды ионометриялық әдіспен анықтау.
МЕМСТ 26205-91. ЦИНАО түрлендірген Мачигин әдісімен жылжымалы фосфор мен калий қосылыстарын анықтау.
МЕМСТ 8.520-84. Өлшемдердің бірлігін қамтамасыз етудің Мемлекеттік жүйесі. Үлгілі және жалпы мақсаттағы зертханалық таразылар. Тексеру әдістемесі.
МЕМСТ 12.4.113-82. Еңбек қауіпсіздігі стандарттарының жүйесі. Оқу зертханалық жұмыстар. Жалпы қауіпсіздік талаптары.
МЕМСТ 1770-89. Зертханалық шыны ыдыстар мен жабдықтар.
МЕМСТ 12026-66. Сүзгі қағазы.
МЕМСТ 6709-72. Дистилденген су.
МЕМСТ 5967-67. Этил спирті.
АНЫҚТАМАЛАР

Бұл диссертацияда келесі терминдер мен анықтамалар пайдаланылады:

Егістік жер – тұрақты түрде өңделетін және ауыл шаруашылығы дақылдарын егу және өсіру үшін пайдаланылатын ауылшаруашылық жерлер, оған көпжылдық шөптер мен тыңайған таза парлар кіреді. Басқаша айтқанда, егістік жер – әртүрлі ауылшаруашылық дақылдарын өсіруге арналған ауылшаруашылық мақсаттағы жерлер.

Жайылым – шөптесін өсімдіктері бар, сондай-ақ тұзданған, тастақты, кебірленген және басқа да құрамы мен қасиеттері қолайсыз, шөп қоректі жануарларды бағу үшін жүйелі түрде пайдаланылатын ауыл шаруашылық мақсаттағы жерлер.

Жайылым жүктемесі – (ағыл. Grazing pressure) белгілі бір жайылым ауданында жайылып жүрген жабайы жануарлардың, сондай-ақ ұсақ және ірі-қара малдардың саны. Ол жайылым ауданы бірлігіне шаққандағы мал басының саны ретінде көрсетіледі (мысалы 1 гектарға).

Құрғақ дала топырақ – биоклиматтық аймақ Қазақстан аумағында кең таралған. Ол 50-51° солтүстік еңдіктен оңтүстікке қарай батыстан шығысқа қарай үздіксіз жолақ түрінде созылып жатыр, оның ені әртүрлі ондаған километрден жүздеген километрге дейін өзгереді. Өзінің едәуір кеңістіктік созылыңқылығы бола тұра аймақ жер бедері пішіндері мен тау жыныстарының литологиялық құрамы жағынан бір-бірінен күрт ерекшеленетін Ортақ Сырт, Орал маңы және Орал үстірттері, Торғай үстірті, Орталық Қазақ ұсақ шоқылары және Ертіс маңының жазығы сияқты бірқатар ірі геоморфологиялық аймақтарды қамтиды.

Қара-қоңыр топырақтар – құрғақ дала аймақшасында күңгірт және ашық қара-қоңыр топырақтар аймақшалары арасындағы өтпелі аймақта кездеседі. Бұл аймақтың ені 20-дан 120 км-ге дейін аралықта ауытқиды және топырақ түзуші жағдайларға байланысты батыстан шығысқа қарай бүкіл ұзындығы бойынша солтүстікке немесе оңтүстікке ауытқиды.

Өнімділікті болжау – шаруа қожалықтар және ауылшаруашылық кәсіпорындарымен егуді, өнімді жинауды және логистиканы жоспарлау бойынша біршама негізделген шешімдер қабылдауға көмектесетін маңызды міндет болып табылады. Болжамдар әртүрлі факторларға негізделген, мысалы, ауа-райы жағдайлары, топырақ типі және өсімдік сорттары, сондай-ақ имитациялық модельдеу мен машиналық оқыту әдістерін пайдалану.

Өнімді ылғал – өсімдіктердің тіршілік әрекетін сақтап қана қоймай, органикалық заттарды синтездеу үшін сіңіретін топырақ ылғалдылығының бөлігі. Өнімді ылғалдың жоғарғы шегі – далалық-шекті су сыйымдылығы (немесе ең төменгі су сыйымдылығы), ал төменгі шегі - өсімдіктердің тұрақты солып қалатын топырақ ылғалдылығы.

Пар – уақытша, әдетте бір маусымға, ауылшаруашылық дақылдарын өсіруге пайдаланылмайтын, бірақ топырақ құнарлығын арттыру үшін жыртылған және өңделген күйінде қалған ауыспалы егіс танабы.

Сукцессия – табиғи факторлардың (соның ішінде ішкі күштердің) немесе адамның әсерінен уақыт өте келе ортаның белгілі бір танабында бір биологиялық қауымдастықтың (фитоценоз, микробтық қауымдастық және т.б.) басқасына ретті заңдылықты өзгеруі.

Топырақ – жердің гравитациялық өрісінде әртүрлі климаттық және жер бедері жағдайларында тау жыныстарының беткі қабаттарына тірі және өлі организмдер мен табиғи сулардың әсер етуі нәтижесінде түзілген дербес табиғи-тарихи органо-минералды табиғат денесі.

Топырақ болжамы – табиғи ортаның даму бағытының тенденциялары әсерінен, сондай-ақ, адам әрекетінің әсерінен топырақ жамылғысының қасиеттері мен құрылымының уақыт пен кеңістіктегі өзгерістерінің динамикасы мен сипатын ғылыми болжау.

Топырақтардың деградациясы – кең мағынада, топырақтардың құнарлылығын төмендететін үдерістер. Біршама тар мағынада, қара топырақтарда түйіртпектердің бұзылуы, гумустың және алмаспалы негіздердің жоғалуы, кейде тозаңның шайылуы үдерістері.

Топырақтың құрғақшылығы – өсімдіктердің сумен қамтамасыз етілуін төмендететін және олардың дамуын тежейтін немесе олардың өлуіне әкелетін топырақтың құрғауы.

Топырақтың ылғалдылығы – топырақтағы ылғалдың мөлшерін сипаттайтын өлшемсіз шама. Ол былай өлшенеді: а) құрғақ топырақ массасынан %-бен; б) топырақ көлемінен %-бен; в) су сыйымдылықтың белгілі бір түріне сәйкес келетін ылғал мөлшерінен %-бен, көп жағдайда толық немесе ең төменгі (салыстырмалы ылғалдылық).

Тыңайған жер – бір жылдан аса жыртылмаған немесе егілмеген, бұрын ауыл шаруашылығы дақылдарын өсіру үшін пайдаланылған жердің танабы.

Шөлдену – топырақ түзуші факторлар (климат, өсімдік жамылғысы және оңтайсыз ауылшаруашылығын жүргізу) үйлесімдерінің өзгеруіне байланысты құнарлы жерлердің шөлге айналуы немесе шөлді жағдайларға дейін деградацияға ұшырауы.

БЕЛГІЛЕУЛЕР МЕН ҚЫСҚАРТУЛАР

Бұл диссертацияда келесі белгілеулер мен қысқартулар пайдаланылады:

ААШТС – Арқалық ауыл шаруашылығы тәжірибе станциясы

б – бет

БҰҰ – Біріккен Ұлттар Ұйымы

г – грамм

ГАЖ – географиялық ақпараттық жүйе

га – гектар

г/л – грамм/литр

ЕТСС – ең төменгі су сыйымдылығы

ж – жыл

ЖҚЗ – жерді қашықтықтан зондтау

ЖШС – жауапкершілігі шектеулі серіктестік

КАС – катион алмасу сыйымдылығы

кг – килограмм

км – километр

км² – шаршы километр

КСР – Кеңестік Социалистік Республикасы

ҚазМЖОЖИ – Қазақ мемлекеттік жерге орналастыруды жобалау институты

ҚР СТ – Қазақстан Республикасының стандарты

м – метр

м² – шаршы метр

мг – миллиграмм

мг-экв – миллиграмм-эквивалент

МемСТ – мемлекеттік стандарт

млн – миллион

мм – миллиметр

м/с – метр/секунд

РҒДИ – Ресейлік ғылыми дәйексөз индексі

см – сантиметр

т.б. – тағы басқа

ТЖК – топырақтың жұтылу кешені

ТСК – топырақтың сіңіру кешені

УТЛ – уақытша табиғи ландшафттар

ц/га – центнер/гектар

экв – эквивалент

ArcGIS – географиялық ақпараттық жүйелерге арналған бағдарламалық кешен

d – диаметр

FAO – Біріккен Ұлттар Ұйымының Азық-түлік және ауыл шаруашылығы ұйымы

GIS – Geographic Information System/географиялық ақпараттық жүйе

GPS – Global Positioning System/жаһандық позициялау жүйесі

IDW – Inverse Distance Weighting/кері арақашықтық бойынша салмақтау әдісі

IFI – Integrated Fertility Index/топырақ құнарлылығының интегралдық индексі

ILF – Integrated Land-use Factor/жер пайдалану коэффициенті

IRS – Integrated Remote Sensing/қашықтықтан зондтау деректерінің интегралдық көрсеткіші

LDI – Integrated Degradation Index /интегральдық деградация индексі

LISS – Linear Imaging Self-Scanning Sensor/сызықтық өздігінен сканерлейтін бейнелеу сенсоры

max – maximum/ең жоғарғы мән

min – minimum/ең төменгі мән

MODIS – Moderate Resolution Imaging Spectroradiometer/орташа кеңістіктік айырымдылықтағы бейнелеуші спектрорадиометр

NDVI – Normalized Difference Vegetation Index/нормаланған айырмалық вегетациялық индекс

norm – normalized/нормаланған мән

КІРІСПЕ
Тақырыптың өзектілігі. Соңғы онжылдықтарда топырақ жамылғысына, агроландшафттарға және тұтастай алғанда биосфераға түсетін антропогендік жүктеменің тұрақты артуы байқалуда, бұл табиғи тепе-теңдіктің бұзылуына және экожүйелердің тұрақтылығының төмендеуіне алып келуде. Топырақ экожүйелерінің негізгі компоненті ретінде ауыл шаруашылығының өндірістік әлеуетін қамтамасыз етуде, биогеохимиялық айналымдарды реттеуде және экологиялық тұрақтылықты сақтауда аса маңызды қызметтер атқарады. Алайда жер ресурстарын қарқынды пайдалану, климаттық ауытқулар және техногендік қысым әсерінен топырақ деградациясы үдерістері жеделдеуде. Бұл үдерістерге су және жел эрозиясы, тұздану, топырақтың тығыздалуы, органикалық заттар мөлшерінің төмендеуі және топырақ құрылымының бұзылуы жатады [1].
Аталған мәселе әсіресе табиғи жағдайлары агроэкожүйелердің тұрақтылығын шектейтін қуаң және құрғақ дала аймақтарында ерекше маңызға ие болады. Мұндай жағдайларда тіпті жоғары құнарлы топырақтардың өзі ұзақ мерзімді және ұтымсыз ауыл шаруашылығы мақсатында пайдалану нәтижесінде деградация үдерістеріне ұшырайды. Қара топырақтар таралған дала аймақтарында қарашірікті қабаттың қалыңдығының азаюы, топырақтардың су-физикалық қасиеттерінің нашарлауы, эрозиялық үдерістердің дамуы және ауыл шаруашылығы дақылдарының өнімділігінің төмендеуі байқалады [2, 3].

Ұқсас үдерістер Қазақстанның дала және құрғақ дала аймақтарына да тән, мұнда табиғи құнарлылық әлеуеті жоғары қара-қоңыр топырақтар кеңінен таралған. Алайда ауыл шаруашылығы мақсатында ұзақ мерзімді қарқынды игеру, әсіресе тың және тыңайған жерлерді игеру кезеңінде, олардың жай-күйіне елеулі өзгерістер енгізді. XX ғасырдың ортасында Қазақстанда 18 млн гектардан астам жаңа жерлер жыртылды, бұл агроландшафттардың ауқымды трансформациясымен, топырақты механикалық өңдеудің күшеюімен, агрохимиялық құралдарды қолданумен және жер пайдалану құрылымының өзгеруімен қатар жүрді [4-6].

Жер ресурстарын ондаған жылдар бойы экстенсивті пайдалану топырақ жүйелерінің тұрақтылығының төмендеуіне және деградациялық үдерістердің белсенді дамуына алып келді. 1990-жылдардан бастап егістік жерлердің едәуір бөлігі ауыл шаруашылығы айналымынан шығарылып, тыңайған жерлер санатына ауыстырылды. Бұл аумақтар ұзақ уақыт бойы табиғи сукцессия жағдайында дамып, агроценоздар мен табиғи экожүйелер арасындағы өтпелі типтегі уақытша табиғи ландшафттарды қалыптастырды [7-10]. Оларға топырақ түзілу және өсімдік жамылғысының қалыптасу үдерістерінің белсенді дамуы тән, бұл топырақтардың қалпына келуі мен деградациялану механизмдерін кешенді зерттеуді талап етеді.
Қазіргі уақытта Солтүстік және Орталық Қазақстанның, соның ішінде Қостанай облысының оңтүстік бөлігіндегі қара-қоңыр топырақтарда су және жел эрозиясының, тұзданудың және өсімдік жамылғысының ксерофиттенуінің жоғары деңгейде байқалуы сақталуда [11]. Ауыл шаруашылығы мақсатындағы жерлердің едәуір бөлігі өнімділіктің төмендеуімен, агрономиялық көрсеткіштердің тұрақсыздығымен және тыңайған жерлер мен жайылымдар санатына ауысуымен сипатталады. Сонымен қатар өңірдегі қара-қоңыр топырақтардың ауданы ондаған миллион гектарға жетеді, алайда деградациялық үдерістердің күшеюіне байланысты оларды пайдалану тиімділігі төмендеуде [12].
Топырақ жағдайының нашарлауына әсер ететін қосымша факторлардың бірі – жиі қайталанатын құрғақшылықтармен, ылғал тапшылығымен және метеорологиялық жағдайлардың тұрақсыздығымен сипатталатын климаттық факторлардың құбылмалылығы болып табылады. Бұл үдерістер топырақ жамылғысының деградациясын күшейтіп, шөлейттену үдерістерінің дамуына және агроландшафттардың биологиялық өнімділігінің төмендеуіне ықпал етеді. Нәтижесінде бұрын жоғары өнімді болған жерлер тұрақтылығын жоғалтып, тыңайған жерлер санатына ауысады, мұнда топырақ-экологиялық жағдайлардың тұрақсыз қалыптасуы байқалады [13, 14].

Тыңайған жерлердің ішінара табиғи қалпына келуіне қарамастан, оларды ауыл шаруашылығы айналымына қайта тарту өнімділіктің тұрақсыздығымен және өнім түзілу үдерістерінің әлсіз болжамдылығымен қатар жүреді. Бұл климаттық факторлар, топырақ жамылғысының жағдайы және өсімдік қауымдастықтарының өнімділігі арасындағы өзара байланыстардың жеткіліксіз зерттелгендігін көрсетеді.
Осыған байланысты климаттық жағдайларды, өсімдік жамылғысын, NDVI деректерін және топырақ сипаттамаларын кешенді талдауға негізделген деградацияны интегралды бағалау моделін (LDI) әзірлеу өзекті міндеттердің бірі болып табылады. Алынған нәтижелер топырақтардың жағдайын анықтау дәлдігін арттыруға, олардың деградациясының негізгі факторларын анықтауға және климаттың өзгеруі жағдайында агроландшафттар өзгерістерін мониторингтеу мен болжаудың ғылыми негізін қалыптастыруға мүмкіндік береді.
Осылайша, Қостанай облысының құрғақ дала аймағындағы қара-қоңыр топырақтар деградация және ішінара қалпына келу үдерістері қатар жүретін күрделі постагрогендік жүйелер болып табылады. Олардың қазіргі жағдайы кеңістіктік және уақыттық тұрғыдан жоғары өзгергіштігімен сипатталады және жер ресурстарын тиімді басқару әдістерін әзірлеу мақсатында одан әрі терең ғылыми зерттеулер жүргізуді қажет етеді.

Зерттеудің мақсаты. Қостанай облысының оңтүстік бөлігіндегі қара-қоңыр топырақтардың қазіргі жағдайын климаттық факторлар мен өсімдік жамылғысының әсерін ескере отырып бағалау, олардың деградациясының заңдылықтары мен факторларын анықтау, деградациялық үдерістердің моделін құру және осы модель негізінде интегралдық деградация индексін әзірлеу.

Зерттеудің міндеттері:

- Қостанай облысының құрғақ дала аймағындағы қара-қоңыр топырақтар таралған аумақтағы климаттық жағдайлардың көпжылдық деректерін талдау;

- қара-қоңыр топырақтарының қазіргі жағдайын зерттеу және олардың деградациясы себептерін анықтау;

- Қостанай облысының оңтүстік бөлігінде өсімдіктердің түрлік құрамын және биоиндикациялық көрсеткіштерін анықтау;

- Қостанай облысының құрғақ дала аймағындағы қара-қоңыр топырақтарда өсімдік жамылғысының өнімділігін бағалау;
- NDVI зерттеу негізінде тәжірибелік танаптардағы өсімдік жамылғысының жай-күйін бағалау және оның көпжылдық метеорологиялық көрсеткіштермен әрі жерүсті өсімдіктерінің өнімділігімен өзара байланысын анықтау;

- Қостанай облысының оңтүстік бөлігіндегі қара-қоңыр топырақтардың интегралдық деградация индексін (LDI) моделін әзірлеу.
Ғылыми жаңалығы. Зерттеудің ғылыми жаңалығы Қостанай облысының оңтүстік бөлігіндегі қара-қоңыр топырақтардың жағдайын көпжылдық климаттық өзгерістерді, өсімдік жамылғысының ерекшеліктерін және антропогендік әсерді ескере отырып кешенді бағалау тәсілін қолдану болып табылады. Алғаш рет аталған өңір үшін топырақ-климаттық факторлар мен өсімдік жамылғысының жай-күйіне кешенді талдау жүргізіліп, бұл деградацияның негізгі себептері мен постагрогендік сукцессиялық үдерістердің заңдылықтарын анықтауға мүмкіндік берді. Өсімдіктер өнімділігінің көрсеткіштері, NDVI және көпжылдық кезеңдегі метеорологиялық жағдайлар арасындағы өзара байланыстар анықталды. Алынған деректер негізінде қара-қоңыр топырақтардың интегралдық деградация индексі (LDI) моделі әзірленді, бұл модель топырақтың деградациясының дәрежесін сандық тұрғыдан сипаттауға және оны топырақ жамылғысының жағдайын мониторингілеу мен болжауда пайдалануға мүмкіндік береді.

Зерттеу нысаны: Қостанай облысының оңтүстік бөлігіндегі қара-қоңыр топырақтары және өсімдік жамылғылары.

Практикалық маңыздылығы. Зерттеудің практикалық маңыздылығы алынған нәтижелердің Қостанай облысының оңтүстік бөлігіндегі қара-қоңыр топырақтардың жағдайы мен құнарлылығын кешенді бағалау мақсатында топырақтану және агрономия салаларында қолданылу мүмкіндігімен анықталады. Әзірленген деградацияның интегралдық индексі (LDI) моделі топырақ жамылғысының деградация дәрежесін оның морфологиялық, физика-химиялық және биологиялық қасиеттерін, сондай-ақ климаттық жағдайлар мен өсімдік жамылғысының күйін ескере отырып сандық тұрғыдан бағалауға мүмкіндік береді.

Ұсынылған тәсіл антропогендік әсер жағдайындағы деградациялық үдерістерді мониторингілеу және топырақ жүйелерінің тұрақтылығын бағалау үшін, сондай-ақ ауыл шаруашылығы мақсатындағы жер пайдалануды жоспарлау, бейімделген агротехнологияларды әзірлеу және жерді кадастрлық бағалау жүргізу үшін пайдалануға болады. Зерттеу нәтижелері жерді ұтымды пайдалануды негіздеуге, ауыл шаруашылығы дақылдарының өнімділігін болжауға және қара-қоңыр топырақтардың құнарлылығын арттыру мен қалпына келтіру бойынша іс-шараларды әзірлеуге мүмкіндік береді.

Қашықтықтан зондтау (NDVI) деректерін, көпжылдық климаттық көрсеткіштер мен өсімдік жамылғысының сипаттамаларын қолдану топырақ жағдайын диагностикалау дәлдігін арттырады және бейімделген агротехнологиялар мен тұрақты жер пайдалану жүйелерін әзірлеудің ғылыми негізін қамтамасыз етеді.

Қорғауға ұсынылатын негізгі қағидаттар:

- Құрғақ дала аймағындағы қара-қоңыр топырақтардың жағдайын бағалау үшін Қостанай облысының климаттық жағдайларына талдау жүргізілді.

- Қостанай облысының оңтүстік бөлігіндегі қара-қоңыр топырақтардың қазіргі жағдайы климаттық факторлардың, өсімдік жамылғысының және антропогендік әсердің ықпалымен қалыптасатыны анықталды, бұл олардың кеңістіктік-уақыттық құбылмалылығы мен климаттық жағдайлардың көпжылдық динамикасымен байланысты деградация дәрежесін айқындайды.

- Топырақ жамылғысының трансформация дәрежесін сипаттайтын және экожүйелердің жағдайын бағалау индикаторлары ретінде пайдаланылатын өсімдік жамылғысының түрлік құрамы мен биоиндикациялық көрсеткіштері зерттелді.

- Қостанай облысының құрғақ дала аймағындағы топырақ-климаттық жағдайлар мен өсімдік жамылғысын ескере отырып, зерттеу кезеңіндегі қара-қоңыр топырақтардағы өсімдіктердің орташа өнімділігі анықталды.

- NDVI, метеорологиялық көрсеткіштер және өсімдіктердің өнімділігі арасындағы маңызды өзара байланыстар анықталып, оларды жердің жағдайын бағалау үшін пайдалануға мүмкіндік береді.

- Қара-қоңыр топырақтардың деградация дәрежесін кешенді сандық бағалауды қамтамасыз ететін және олардың жағдайын мониторингтеу мен болжауда қолдануға мүмкіндік беретін деградацияның интегралдық индекс (LDI) моделі әзірленді.

Зерттеу нәтижелерін растау. Ғылыми зерттеулердің нәтижелері «Арқалық ауылшаруашылық тәжірибе станциясы» ЖШС-не ұсынылып, осы өндіріс орнымен ғылыми-зерттеу жұмыстарын өндіріске енгізу актісі 2019 жылғы 18 шілдеде бекітілді.

Диссертациялық жұмыстың басқа ғылыми жобамен байланысы. Диссертациялық жұмыс Қазақстан Республикасының Ғылым және жоғары білім министрлігінің №217 «Ғылымды дамыту» бағдарламасының 
102 «Ғылыми зерттеулерді гранттық қаржыландыру» кіші бағдарламасының «Агроөнеркәсіптік кешеннің тұрақты дамуы және ауыл шаруашылығы өнімінің қауіпсіздігі» мамандандырылған ғылыми бағыты бойынша 2018-2020 жж. тапсырысы негізінде AP05133791 «Қазақстан Республикасында ауылшаруашылығына арналған жерлердің кадастрлық құнының тиімділігін арттыру тәсілін талдау және бағалау әдістемесін жетілдіру» ғылыми жоба аясында ғылыми зерттеулер жүргізілді.

Автордың жеке үлесі. Диссертациялық жұмыстың авторы зертханалық және далалық экспедициялық зерттеулердің барлық кезеңдеріне тікелей қатысты, сондай-ақ есептеулер жүргізу мен нәтижелерді жалпылау жұмыстарын жүргізді. Жұмыс докторанттың зерттеу жұмыстарының күнтізбелік жоспарына сәйкес орындалды.

Жарияланымдар. Диссертациялық зерттеу нәтижелерінің материалдары бойынша 8 ғылыми мақала, оның ішінде Scopus деректер базасына енгізілген халықаралық ғылыми басылымда 2 мақала, Қазақстан Республикасы Ғылым және жоғары білім министрлігі Білім және ғылым саласындағы бақылау комитеті ұсынған отандық ғылыми-аналитикалық журналдарда 2 мақала, РҒДИ деректер базасына енгізілген журналдарда 1 мақала, халықаралық конференцияларда 3 мақала, оның ішінде алыс шетел басылымында 3 мақала жарияланған және 1 авторлық құқық тіркелді.

Диссертациялық жұмыстың көлемі және құрылымы. Диссертация мазмұны компьютерлік мәтіннің 146 бетінде баяндалған және кіріспеден, төрт бөлімнен, қорытындыдан және қосымшалардан тұрады. Диссертация материалдары фотосуреттер, графикалық сұлбалар және диаграммалар түрінде ұсынылған 41 кесте және 21 суретпен безендірілген. Қолданылған әдебиеттер тізімі 113 библиографиялық атауларды қамтиды.

1 ӘДЕБИЕТТЕРГЕ ШОЛУ

Әлемде қоғамның дамуы табиғи байлықтарды игеруге бағытталған. Бұл үдеріс табиғи ресурстарды пайдалану арқылы өндіріс көлемін ұдайы арттыруға бағытталған, олардың арасында топырақ ерекше орын алады. Дүние жүзінде топырақ деградациясының жалғасуы болашақтағы азық-түлік қауіпсіздігіндегі елеулі қауіптердің бірі болып отыр [15]. Қазіргі топырақтар ауыл шаруашылығы өндірісінде игерілуі және пайдаланылуы барысында айтарлықтай өзгерістерге ұшырауда. Жерлерді ұзақ уақыт бойы егістік ретінде пайдалану топырақ деградациясының кең ауқымды үдерістерінің дамуына алып келеді. Сондықтан экожүйелердің жағдайы туралы жарияланған ғылыми еңбектердің көпшілігі осы мәселені қозғайды [16-20]. Топырақ деградациясы, әсіресе, ең бағалы дәнді дақылдар кеңінен өсірілетін далалық аймақтарда айқын байқалады. Мысалы, әлемдегі ең құнарлы топырақтардың қатарына жататын, қарашірінділі А қабаты жақсы қалыптасқан Орталық Ресей қыратының қара топырақтары экстенсивті өңдеудің әсерінен ХІХ ғасырдың екінші жартысында органикалық заттардың қоры азайып, олардың өнімділігі төмендеген [21]. Қазақстан Республикасының едәуір аумағында жер деградациясы байқалады, яғни бұл топырақ құнарлығы мен биомасса өнімділігінің төмендеуі нәтижесінде экожүйелердің сарқылу үдерісі болып табылады [22]. Тың жерлерді жырту топырақтарды механикалық өңдеу нәтижесінде табиғи өсімдік жамылғысының жойылуына әкеледі, бұл жоғарғы гумусты қабаттың тұтастығын бұзады. Ұзақ мерзімді игеру топырақ қабаттарының құрылысы мен түйіртпектерінің бұзылуымен, гумус пен қоректік заттар мөлшерінің егінмен бірге олардың шығысынан төмендеуімен және дефляциялық үдерістердің туындауымен бірге жүреді.

1991 жылы бұрынғы Кеңес Одағының ыдырауынан кейін ауылшаруашылық жерлерінің үлкен ауданы қараусыз қалды, 1990-2000 жылдар аралығында ауылшаруашылық жерлерінің қысқаруы және 2009 жылы ұлғаюы жүзеге асты, бұл жер пайдаланудағы ең ауқымды әрі қарқынды өзгерістердің бірі болып табылады [23]. Қазақстанда 1995-1999 жылдар аралығында тек дәнді дақылдардың егіс көлемі 18877,7 мың гектардан 11392,5 мың гектарға дейін азайып, яғни 7 миллион гектардан астамға қысқарды [24]. Мұндай жағдай басқа да посткеңестік республикалар кеңістіктеріне тән. 1991-2009 жылдар аралығында зерттелген аумақта барлығы 59,3 млн га жыртылатын жерлер қараусыз қалды, оның ішінде 35,9 млн гектары Ресейде, 2,9 млн гектары Украинада, 20,6 млн гектары Қазақстанда [25]. Мысалы, Ресейде пайдаланылмай жатқан жерлердің ауданы 40-50 млн гектарды құрады [26]. Бұл жерлер белсенді агроөндірістен шығып қалды. Мұндай жағдайдың себебі ауыл шаруашылығы мақсатындағы жерлерді оңтайсыз және тиімсіз пайдалануға байланысты мәселелердің әлі де сақталуымен түсіндіріледі [27]. Қазіргі уақытта бұл жерлер ауыл шаруашылығы өндірісінен шығарылып, тыңайған жерлер санатына ауыстырылды, мұндай жерлердің қалыптасуы адам қызметімен тікелей байланысты және көбінесе жыртуға жарамды жерлерді ұтымсыз пайдаланудың нәтижесі болып табылады [28]. Жерлерді ауыл шаруашылығына айналымынан шығару үдерісі бірқатар табиғи және экономикалық сипаттағы себептерге, сирек жағдайда топырақты қорғау мақсатында жүзеге асырылады. Қазіргі кезде ондаған миллион гектар егістік жерлер пайдаланылмай, тыңайған күйде қалып отыр [29]. Тыңайған жерлердің едәуір алаңдарын қалыптасуы, әсіресе тың игеру аудандарында, ХХ ғасырдың соңы ХХІ ғасырдың басындағы саяси және әлеуметтік-экономикалық қайта құрулармен байланысты болды [30]. Деградациялық үдерістердің дамуы мен топырақ құнарлылығының төмендеуі салдарынан ауыл шаруашылығы жерлерінің айналымнан шығарылуы ауыл шаруашылығы алқаптарының қысқаруына әкеліп, азық-түлік қауіпсіздігіне қауіп төндіретін жаһандық мәселелердің бірі болып табылады [31]. Бұл ұлан-ғайыр аудандар ауыл шаруашылығы өндірісінің қоры болып табылады. Алайда оларды қайтадан ауыл шаруашылығы айналымына енгізуге жұмсалатын ресурстар көлемі нақты аумақтағы топырақтың сапасы мен жағдайына байланысты болады [32].

Осылайша, 50-70 жыл бойы ауыл шаруашылығы мақсатында пайдаланылған ландшафттар кейінгі 20-27 жыл ішінде шалғын және жайылым ретінде табиғи жағдайда қалыптасты. Қазіргі уақытта бұл аймақтарда агроэкожүйелердің өнімділігін табиғи (сукцессиялық) жолмен қалпына келтіру үдерістері жүруде. Аталған үдерістер олардың өнімділігін ең жоғарғы деңгейге ұстап тұруға бағытталған жасанды шаралардың нәтижесі емес, керісінше, еліміздегі әлеуметтік және экономикалық өзгерістермен байланысты [33]. Қазіргі уақытта Қазақстанда бұрын тыңайған күйде қалдырылған, топырақ сапасы жоғары жерлерді қайтадан егістік танаптарына айналдырудың тұрақты үрдісі байқалуда. 2000 жылдан бастап 2015 жылға дейін егістік жерлердің ауданы 3,5 млн гектарға ұлғайды, яғни табиғи күйде болған бұл жерлер қайтадан игерілген жерлер санатына көшуде [12, б. 32]. Осыған байланысты 1993-2018 жылдар аралығында еліміздің топырақтарында әртүрлі фитоценоздар қалыптасты және дамыды.

Қазақстан Республикасының дала аймағындағы зерттелетін қара-қоңыр топырақтарда ондаған жылдар бойы әртүрлі деңгейде пайдаланылған, кейін салыстырмалы түрде ұзақ уақыт бойы табиғи жағдайда қалған аумақтар бар [8, б. 71; 9, б. 2545]. Алайда, агрогендік өзгерістердің қарқындылығы жоғары деген көзқарасты барлық зерттеушілер бірдей қолдамайды. Атап айтқанда, Солтүстік Қазақстанның құрғақ дала аймағындағы күңгірт қара-қоңыр топырақтардың агрогендік трансформациясы мәселесі бойынша бүгінгі күнге дейін ортақ пікір қалыптаспаған және бұл мәселе бірқатар сұрақтар туындатады [34].

Егістік пен жайылымдарды көпжылдық антропогендік тұрғыдан пайдалану қоректік заттардың қоры мен гумустың азаюына, топырақ түйіртпектілігінің нашарлауына әкеледі. Қара-қоңыр топырақтардағы бұл көрсеткіштер қосымша зерттеулерді қажет етеді, өйткені бұл аймақта құрғақшылықтың жалғасуы ықтималдығы жоғары (жылда 50% - ға дейін). Қазақстанда құрғақ дала аймақшасындағы қара-қоңыр топырақтардың ауданы 20,7 млн. гектарды құрайды, оның ішінде 10,2 млн гектары ауыл шаруашылығы мақсатындағы жерлер санатына жатады. 2015 жылдың 1 қарашасындағы жағдай бойынша қара-қоңыр топырақтардың типшелері бойынша егістік жерлердің жалпы ауданы 1785,6 мың гектарды құрады. Қара-қоңыр топырақтар таралған аймақтағы ауыл шаруашылығының негізгі бағыты дәнді дақылдарын өсіру мен ет-сүт өнімдерін өндіру болып табылады [12, б. 32]. 

Антропогендік әсерлерге қатысты бұзылған жерлердің ең сезімтал компоненттерінің бірі – өсімдік жамылғысы болып табылады, оның антропогендік фактор әсерінен өзгеруі табиғи кешендердің транформациясын сипаттайтын интегралды көрсеткіш ретінде қарастырылады [35]. Егістік жерлерді мәдени дақылдарды өсіру үшін пайдалану кезеңінен кейін оларды тыңайған жерлерге ауыстырған жағдайда, бұл аумақтар табиғи өсімдіктер мен топырақ құнарлылығын қалпына келтірудің күрделі үдерісіне тартылады. Ауыл шаруашылығы жерлерін пайдаланудан шығару кезінде агроценоздардың орнында өсімдіктердің құрамы мен құрылымының өзгеруімен сипатталатын постагрогендік фитоценоздар түзіледі. Постагрогендік сукцессиялар тыңайған жерлер топырақтарының морфогенетикалық қасиеттерінің өзгеруіне әсер етеді және маңызды экожүйелік функцияларды жүзеге асыруға ықпал етеді: көміртекті депонирлеу (секвестрлеу), топырақ құнарлығын қалпына келтіру және далалық типтегі топырақ түзілудің үдерістерін қалпына келтіруге ықпал ету [28, б. 22]. Мысалы, Моңғолиядағы дала өсімдіктері қауымдастықтарының құрылымының біртектенуі түрлік алуан түрліліктің және түпкі доминанттар- шымды шөптердің көптігінің азаюына әкелді, тіпті олардың шөп қалыңдығының құрамынан толық жойылуына дейін жетті [36]. Әдетте, қара-қоңыр топырақтарда өсімдіктерді қалпына келтірудің климаксты кезеңі бетегелі-селеулі және жусанды-бетегелі қауымдастықтар есебімен қалыптасады. Қазақстан Республикасы аумағында егістік жерлер мен жайылымдардағы алғашқы постагрогендік сукцессиялар жалпы сипатта болды. Ол кезеңде ландшафт құрылымындағы шөп қалыңдықтарының жағдайы мен функциясы уақытша құбылыс болып көрінген [37].

Уақыт өте келе айналымнан шығарылған егістік танаптар тыңайған жайылымдарға айнала бастады, мұнда малды жүйесіз жаю топырақ мен өсімдік жамылғысының қатты деградациясына әкелді. Агроландшафттардың жем-шөптік тұрғыдан құнды жергілікті шөптесін өсімдіктерден тұратын тектік тұқымдық қоры бұзылып, сонымен қатар жергілікті флораның арамшөптік, зиянды, улы немесе қысқа мерзімді (эфемерлік) түрлерінің кең таралуы байқалды [38]. Бірақта, Батыс Қазақстанда ұтымды жайылым пайдалану технологиясы қолданылған жайылымдардың қара-қоңыр топырақтары деградация мен тұздануға төзімділігін сақтап қалған [39].

Көптеген елдердегі экожүйелердің жағдайлары туралы жарияланымдарының едәуір бөлігі агроэкожүйелер жайылымдарында малды шамадан тыс жаюмен байланысты топырақ деградациясын қарастырады. Солтүстік Каспий маңы аймағындағы жайылымдық жүйелердің деградациясы бұталар мен жартылай бұталардың түрлік құрамының азаюына әкелгені анықталды, қазіргі уақытта олардың агрофитоценоздардың проекциялық жамылғысындағы үлесі 3 пайыздан аспайды [40]. Мәселен, 1989 жылғы «ҚазМЖОЖИ» институтының мәліметтері бойынша [41] Қазақстанда өте тозған жайылымдар шамамен 10%-ға жеткен, ал жайылымдық аумақтың 50%-ында мал азықтық өсімдіктері деградацияға ұшыраған (жеуге жарамсыз және улы өсімдіктермен ластанған). Бұл аридті жайылымдардың нашарлау тенденциясының сақталғанын көрсетеді.

Басқа зерттеушілердің пікірінше, құрғақ дала және шөлейт аймақтардағы кең ауқымды жайылымдардың қараусыз қалғандығы, сондай-ақ тұяқтылар популяцияларының, әсіресе киіктердің жаппай жойылып кетуі өсімдік жамылғысы мен топырақ құрамының өзгеруіне әкелді, бұл өзгерістер жер деградациясының белгісі ретінде қарастырылады [42].

Антропогендік деградацияны жайылымдардағы антропогендік жүктеменің шамасы бойынша ғана жанама түрде бағалауға болатыны белгілі. Бұл жүктеме жыл сайын жайылатын мал басы санының өзгеруі негізінде анықталады [43]. Әдебиеттерде өткен ғасырдың 80-ші жылдардың соңы мен 90-шы жылдардың басында мал басы санының баяу төмендегені, ал 1993 жылдан бастап оның анағұрлым қарқынды қысқарғаны атап көрсетіледі. Мәселен, Қазақ КСР Мемлекеттік статистика комитетінің 1990 жылғы мәліметтері бойынша, ірі қара малдың саны 6931 мың басты, ал ұсақ малдың саны 41752,3 мың басты құраған [44]. Мал басының саны 2000 жылға қарай минимумға жетіп, кейін қайтадан көбейе бастады. Алғашқы өзгерістер 1990 жылдан кейін байқалды. Республикадағы егістік алқаптарының ауданы 1990 жылмен салыстырғанда 1999 жылы 19921,2 мың гектарға қысқарды. 1990-1999 жылдар аралығында ірі қара мал саны 2,5 есеге, ал қой мен ешкі саны 3,8 есеге азайды [24, б. 56]. Демек, мал басының күрт қысқаруы орын алып, соның салдарынан жайылымдарға түсетін жүктеме де едәуір төмендеді.
Қазақстан аумағының ландшафты-экологиялық жағдайының антропогендік әсер нәтижесінде өзгеруін болжау шөлейттену үдерістерінің алдын алуға бағытталған міндеттерді шешу негізінде мүмкін болады [45]. Климаты құрғақ аймақтарда, әсіресе галоморфты өңірлерде, постагрогендік топырақтар деградация үдерістерінің және шөлейттенудің дамуына байланысты бірнеше ондаған жылдар бойы қайтымсыз теріс өзгерістерге ұшырайды [46]. Шөлейттенудің айтарлықтай дәрежесі байқалатын аумақтардың басым бөлігі табиғи шөлдерге емес, егістік жерлерде жағымсыз үдерістердің (дефляция, эрозия және сортаңдану) дамуы нәтижесінде қалыптасатын құрғақ дала және дала аймақтарына тән. Қазақстан аумағының 76,2%-дан астамы шөлейттенуге ұшыраған. Оның ішінде 105,4 мың км2 (3,9%) күшті дәрежеде, 432 мың км2 (15,8%) айтарлықтай, 1539,3 км2 (56,5%) орташа зардап шеккен [47]. Шөлейттенудің екінші нүктесі Солтүстік Қазақстанда анықталған [14, б. 443], мұнда өсімдіктердің азаюын құрғақшылықтың артуымен байланыстырады [48]. 10 жыл ішінде қара-қоңыр топырақтардың аймақшасында құрғақшылықтың қайталану жиілігі 5 жылды құрады [49]. Батыс Қазақстан облысының агроклиматтық ресурстары жөніндегі ғылыми-қолданбалы анықтамалықта құрғақшылықтың 39% қайталану жиілігі көрсетілген [50]. 

А.Шәменованың деректері бойынша, 1995 жылы ауа-райының құрғақ болуына байланысты Торғай және Қостанай облыстарында жаздық және басқа да дәнді дақылдардың өсуі мен өнім қалыптасуына қолайсыз жағдайларды қалыптастырды [51]. 

Солтүстік Қазақстандағы қара-қоңыр топырақтардың құнарлылығын бағалау тәсілдерін жетілдіру үшін антропогендік әсердің топырақ түзуші факторлармен өзара байланысын ескеру қажет. Осы тұрғыдан өсімдік қауымдастықтарының табиғи жағдайға жақын күйге қайта оралуымен сипатталатын «уақытша табиғи ландшафттардың» (УТЛ) қалыптасуы мен даму динамикасын зерттеу маңызды. Егістік жерлерді ұзақ мерзімді ауыл шаруашылығында пайдалану топырақтағы қоректік заттар қорының азаюына және құрылымының нашарлауына әкеліп, құрғақшылық жағдайында дақылдар өнімділігін төмендетуі мүмкін. Сондықтан танаптардың жағдайын бағалауда топырақтық және климаттық көрсеткіштерді кешенді пайдалану төмен өнімділіктің себептерін анықтауға және бұзылған жерлердің қалпына келу динамикасын бағалауға мүмкіндік береді [52]. Антропогендік әсер жағдайында топырақтардың жағдайын зерттеу бұзылған жерлерді кешенді диагностикалау және олардың қалпына келу кезеңіне байланысты жағдайының өзгеруін болжау үшін негіз болады.

Н.Қ.Мұқытанов кеңістіктік-уақыттық сипаттамаларға елеулі мән берді [53]. Жерді пайдалану саласында олардың өзгеру заңдылықтарын болашақта анықтау өңірлік дамуда неғұрлым оңтайлы тепе-теңдікті қамтамасыз етуге мүмкіндік береді [23, б. 11].

Н.Г.Малюга мен Н.Д.Тарасенконың пікірінше бұл айырмашылықтар өсімдіктердің күзгі вегетация кезеңінде ылғалмен қамтамасыз етілуі тұрақсыз әрі қуаңшылық байқалатын аймақтарда, сондай-ақ дәннің қалыптасуы мен толысуы кезеңінде ерекше айқын көрінеді. Мәселен, екінші қуаңшылық аймағында қолайсыз жылдардағы мтопырақтағы ылғал қоры қолайлы жылдармен салыстырғанда 4-6 есе төмен болған. Осыған байланысты аталған аймақтарда бидай өнімділігінің жылдар бойынша айтарлықтай ауытқуы байқалады. Қолайлы жылдарды дәл осы аймақта астық өнімділігі төмендеп, қолайлы жылдардағы бидай өнімділігінің небәрі 50%-ын ғана құраған. Бұдан әрі авторлар: «Статистикалық талдау ылғалдың жинақталуында метеорологиялық жағдайлардың маңызы зор екенін, ал алғы дақылдар мен басқа факторлардың әсері салыстырмалы түрде төмен екенін анықтады» - деп жазады [54]. 

А.И.Южаков тыңайтқыштардың тиімділігін бағалау модельдерінде ауа-райы жағдайларының әсерін ескереді. Ол тыңайтқыштардың әсер ету заңдылықтарын ауа-райы мен топырақ параметрлеріне байланысты негіздейді. Ол тәжірибе нәтижелерін экстраполяциялау үшін, әсіресе тыңайтқыштармен жүргізілетін ұзақ мерзімді тәжірибелерде, зерттеу жылдарын іріктеу қажет деп санайды [55]. 

В.Г.Мордкович өте құрғақ дала аймағындағы жауын-шашынның жылдық жиынтық мөлшерінің көпжылдық шектік мәндерінің амплитудасы мен тұрақсыз жағдайлардың көрсеткіштері (ТЖК) туралы мәліметтерді келтіреді: максимум – 368; минимум – 104; орташа – 218; амплитуда – 264; ТЖК – 1.21. Шектік температуралық мәндердің ең жоғары амплитудасы көршілес аймақтардың ландшафттарымен салыстырғанда өте құрғақ дала жағдайындағы қара-қоңыр топырақтарда байқалады [56]. 

Б.А.Мұстафаевтың еңбегінде бірнеше жылдар бойы түптену фазасындағы өнімді ылғал қоры өсімдіктердің дамуы үшін қанағаттанарлық және өте жеткіліксіз деңгейлер ретінде сипатталады. Ол атмосфералық жауын-шашын мол түскен жылдарды келтіреді. Автор [57]: «Бұл фаза кезінде 1979 және 1980 жылдары нөсерлі жаңбырлар жауды және жауын-шашынның едәуір мөлшері (сәйкесінше 45,1 және 92,4 мм) түсті. Сондықтан да өнімді ылғал мөлшерін анықтау мүмкін болмады», - деп жазады.
А.Ф.Рычагова былай деп жазады: «Зерттеу жүргізілген жылдардағы ауа-райы әртүрлі болды. Мәселен 1967, 1972, 1976 жылдар ылғалды; 1969, 1974, 1975, 1977 жылдары құрғақ; 1968, 1970, 1971 жылдары орташа ылғалды болды» [58]. Мұнда біз ауа-райы жағдайларының ауысу заңдылығында белгілі бір жүйелік жоқтығын байқаймыз. 

Н.Б.Максимов және т.б. еңбегінде құрғақ дала аймағында көктемгі кезеңдегі өнімді ылғал қорының жылдар бойынша айтарлықтай өзгерумен сипатталатыны (вариация коэффициенті 41-37%) көрсетілген. Олар бұл жағдайдың бірнеше жыл қатарындағы ылғалдану жағдайларының тұрақсыздығын және ауыл шаруашылығы дақылдарының ықтимал өнімділігінің өзгергіштігін көрсететінін пайымдайды. Құрғақ дала аймағының қара-қоңыр топырақтары таралған Алтай өлкесінің табиғи-топырақ аймақтары бойынша жаздық бидайдың ең ықтимал өнімділігі 4-8 ц/га құрайды [59]. Қостанай облысы бойынша 2019 және 2020 жылдардағы бидай өнімділігінің динамикасы 7,3 және 10,2 ц/га аралығында ауытқиды, бұған әсер етуші факторлар ретінде жылдың орташа құрғақшылық, қолайлы және құрғақ жағдайлары болып табылады. Бидайдың орташа өнімділігі 1998, 1999 және 2000 жылдары 10,6 ц/га құрады, аталған жылдар сәйкесінше өте құрғақ, қолайлы және құрғақ жылдар ретінде сипатталды [60].

Мақалада екінші ауыспалы егіс жүйесіндегі бидай мен сұлы дақылдарын себу алдындағы топырақтың ылғалмен қамтамасыз етілу деңгейінің жоғары құбылмалылығы көрсетілген. Мәселен, бидай егілген танаптағы ылғал мөлшері 125,6 мм, ал сұлы егілген танапта 74,0 мм болды. Осы [61] еңбекте қайталанымдар бойынша өнімділік 2,98-ден 7,95 ц/га-ға дейін ауытқиды.
Авторлар жаздық бидай өнімділігі мен минералдық тыңайтқыштардың тиімділігінің ауа-райы жағдайларымен байланысын анықтау үшін әртүрлі нұсқаларды қарастырады. Мұндай ауа-райы жағдайлары аймақтың құнарлығы жоғары топырақтарында да өнімділіктің құбылмалылығын тудырады: «Өнімділіктің қалған 66-47%-ның өзгеруі өсімдік дамуының біршама ерте және біршама кеш фазаларындағы ылғалмен қамтамасыз етілу деңгейінің әртүрлі болуымен, сондай-ақ есепке алынбаған басқа да факторлармен түсіндіріледі» [62].

Антропогендік деградацияға ұшыраған Қазақстанның және басқа да шетел мемлекеттерінің жыртылған, тыңайған және жайылымдық жерлерінің жағдайын бағалау үшін әртүрлі әдістер мен тәсілдер қолданылады, олар төменде қарастырылады.

Қытайдың Чунмин ауданында жүргізілген зерттеулерде топырақтың құнарлылығының интегралды индексін (IFI) топырақтың тазалық индексімен (ауыр металдар мен металлоидтардың мөлшері негізінде есептелген) біріктіру арқылы жыртылған жерлер ресурстарын бағалаудың көп критерийлі жүйесі ұсынылды. 16 қаладағы жыртылған жерлер топырағын кешенді бағалаудың баллдық көрсеткіштері 90,7-ден 99,2-ге дейін ауытқиды (96,2 орташа көрсеткіш), бұл барлық 16 қаладағы жыртылған жерлер топырағының сапасы өте жоғары деңгейде (≥ 90,0) екенін көрсетеді [63]. 

Ресейде ауылшаруашылық жерлерін бағалаудың әртүрлі әдістерін талдау негізінде топырақ-экологиялық индексті қолданудың кемшіліктері мен шектеулері анықталған. Ауылшаруашылығын интенсификациялау жағдайларында бағалау көрсеткіштерін саралау және кеңейту қажеттілігі негізделген. Егіншіліктің адаптивті-ландшафттық жүйесін жобалау үшін агроэкологиялық бағалау, агроландшафттар мен топырақтарды типтеу және жіктеудің тәжірибелері талданды. Экстенсивті, қалыпты және қарқынды агротехнологиялар үшін агроэкологиялық жер алқаптары типтерінің тізілімдерін және олардың экономикалық тиімділік көрсеткіштерін әзірлеу әдістемесі қарастырылды [64]. 

 Ресей Федерациясының Рязань облысы Сараев ауданында ауыл шаруашылығы мақсаттағы жерлер мен егістік алқаптарға табыстық тәсіл негізінде бағалау жүргізілген [65]. Эколого-экономикалық бағалау жүйесін практикалық тұрғыдан жүзеге асырудың негізгі нәтижелері Новосібір облысы Ордынск ауданы аумағындағы егістік және мал азықтық алқаптарға алынған [66].

Жыртылған жерлердің топырақ құнарлылығына бағалау жүргізіліп, агрохимиялық қызмет үшін ең қолайлы әдістерді таңдау мақсатында әртүрлі авторлардың ғылыми тәсілдері (модельдері) талданды. Модельдерде топырақтардың химиялық, физико-химиялық, физикалық және биологиялық қасиеттерінің көрсеткіштері пайланылды [67].

Кеңінен қолданылатын дәнді парлы ауыспалы егіс жүйесі жағдайында пардан кейінгі кезеңде көктемгі уақытта топырақ жамылғысы өткен жылғы дақылдардың қалдықтары мен арамшөптердің өскіндерімен ластанбаған, толықтай таза күйде болады. Мұндай жағдайларда ғарыштық диагностика Солтүстік Қазақстанның құрамында бояғыш минералдық компоненттердің елеулі мөлшері жоқ топырақтарының беткі қабатындағы гумустың мөлшерін бағалауға мүмкіндік береді. Талдау жүргізу үшін мамыр айының ортасынан маусым айының басында түсірілген бұлтсыз синхронды IRS, LISS және MODIS суреттер жарамды. IRS, LISS каналдарының шағылысу коэффициентері арақатынасы (канал3 / канал 2) мен гумустың мөлшері арасында жақсы өзара байланыстың бар екендігін көрсеткен [68]. 

 Бірнеше жыл бойы жерлердің деградациясын бағалаудың жаңа индексі әзірленді және ол Қазақстанның аридтік аймақтарында жинақталған жерүсті мәліметтерімен жан-жақты негізделген. Жаңа индекс өсімдік жамылғысының жағдайын, ылғалдану режимін және жалаңаш топырақтың спектрлік параметрлерін ескереді. Бастапқыда Қазақстанның оңтүстік-шығысында Landsat-8 мәліметтері үшін әзірленген индекс кейіннен Қазақстанның барлық аридті аймағында қолданылған. Сөзсіз, жаңа индекс Еуразияның барлық аридтік белдеуі аумағындағы қоршаған ортаның деградациясы мәселесіне байланысты әртүрлі қолданбалы зерттеулерде пайдалы болуы мүмкін. Бұл аймақтарда аридтену мәселесі Азия елдері үшін барған сайын өзекті сипатқа ие болды [69].

Ресейде Terra және Aqua спутниктерінен алынатын MODIS спектрорадиометрі арқылы жиналған жерді қашықтықтан зондтау деректерінің көпжылдық уақыттық қатарлары негізінде жыртылған жерлерді анықтау әдісі әзірленген. Жыртылған жерлерді анықтау тану белгілері мәндерінің кеңістіктік өзгергіштігін ескеретін жергілікті-бейімделмелі оқытылатын жіктеу алгоритмін пайдалану арқылы жүзеге асырылады [70].

Әлемдік деңгейде бүлінген жерлерді бағалаудың картографиялық әдістерін қолдану мүмкіндіктері зерттелген. Екі карталар сериясының мысалында әлеуетті осал аумақтар мен жер ресурстарын қарқынды пайдалану өңірлері анықталды. Бастапқы алғышарттар мен қазіргі жағдай негізінде ықтимал сценарийлер бағаланған [71].

Дүние жүзіндегі ең ірі құрғақ аймақтардың бірі болып табылатын Сахельде топырақ құнарлығын қалпына келтіру мақсатындағы жер-парлы ауыспалы егіс жүйесі кеңінен қолданылады. Дегенмен, тыңайған жерлердің ауданы туралы мәліметтер өте аз, өйткені кеңістіктік масштабына қарамастан, қашықтықтан зондтау негізінде әзірленген қолданыстағы жер пайдалану карталарының ешқайсысында тыңайған жерлер жыртылған жерлер санаты ішінде нақты ажыратылмаған. 2017 жылы базалық 10 м кеңістіктік ажыратымдылықтағы Сахельдің тыңайған жерлер картасы алғаш рет әзірленді, ол ауқымды аумақтарды картаға түсіру үшін анықтамалық деректерді қалыптастыруға арналған қашықтықтан зондтау негізіндегі хаттаманы әзірлеу арқылы орындалды [72].

Швецияның мониторинг жүйесінде микробиологиялық индикаторларды мониторинг жүйесіне енгізудің әлеуетті маңызы бағаланды [73].

Еуропалық Одақ елдерінде жерлерді қайтарып алу, яғни уақыт өте келе елді мекендер аумағының ұлғаюы, жыл сайын 1000 км2-ден астам аумақты қамтиды, оның жартысы іс жүзінде жабынмен жабылған және ол су өткізбейтін беттер астында жоғалған болып саналады. Жерлерді қайтарып алу, атап айтқанда топырақ жамылғысының жасанды жабынмен жабылуы, Еуропалық комиссияның 2006 жылғы топырақты қорғау жөніндегі тақырыптық стратегия туралы хабарламасында топыраққа төнетін негізгі қауіптердің бірі ретінде анықталған және осы мәртебе аталған стратегияның іске асырылуы туралы есепте де расталған. 2000-2006 жылдар аралығында жоғалған жыртылған жерлердің көлемі мен сапасы (ауыл шаруашылығы өндірісіне потенциалы) анықталған [74].

Қытайдың Оңтүстік-Батысында адам қызметі қазіргі уақытта пар ретінде пайдаланылатын егістік жерлерге әсер ететін негізгі факторға айналды, мұнда жүргізілген зерттеулер барысында көп дереккөзді кеңістіктік деректерді пайдалана отырып, пар ретінде пайдаланылатын егістік жерлерді картаға түсіру және бағалау үшін алғаш рет пар ретінде пайдаланылатын егістік жерлердің интегралды индексі (ILF) әзірленді. Нәтижелер ILF индексі пар ретінде пайдаланылатын егістік жерлерді сенімді түрде бағалауды қамтамасыз еткенін көрсетті [75].

Польшада 2 млн. гектардан астам ауыл шаруашылығы мақсатындағы жыртылған жерлердің қараусыз қалуы 1990 жылдардағы саяси трансформация кезеңінен басталды. Мұндай ауқымды аумақ ауыл шаруашылығы өндірісі үшін тікелей қалпына келтірілуі немесе экологиялық функцияларды атқаруы мүмкін жер ресурсы болып табылады. Маргиналдықт критерийлерге сәйкес келетін таңдалған тыңайған жерлерде топырақ қасиеттерінің физика-химиялық көрсеткіштеріне зерттеу жүргізілді. Содан кейін зерттеу нәтижелер көршілес ауыл шаруашылығы алқаптарының көрсеткіштерімен, сондай-ақ тыңайған жерлердің бұрынғы ауыл шаруашылығы мақсатында пайдаланылған кезіңінде жүргізілген топырақ бағалау нәтижелерімен салыстырылды. Зерттелген тыңайған жерлердің түрлері ішінде, топырақтың деградациясынан ең көп зардап шеккен танаптар ретінде алтын таяқша (Solidago L. - инвазивті түр) пайда болған танаптар көрсетілген [76].

Қытайдың Юньнань таулы провинциясында Landsat деректерін пайдалана отырып, егістік жерлерді картографиялау арқылы тыңайған жерлердің кеңістіктік-уақыттық таралуын анықтау әдісі сынақтан өткізілді [77]. Қытайда жерді парға қалдыру жүйесі реттеуші және шектеуші тетіктерді жетілдіруге, фермерлердің экологиялық сауаттылығы мен қоршаған ортаны қорғау дағдыларын арттыруға, олардың өндірістік әрекеттерін өзгертуге, сондай-ақ жерді қорғау мақсатында топырақ жамылғысын жоғары деңгейде сақтайтын дақылдарды өсіруге көшуіне ынталандыруға бағытталуы тиіс. Жерді парға қалдыру жүйесін енгізу нәтижесінде туындайтын теріс салдарға байланысты тиісті басқару және өтемақы шараларын қабылдау қажет [78].

Аймақтық жер пайдалануды жоспарлау, жайылымдарды басқару және агроэкожүйелерді реттеу мақсатында сукцессия моделі ұсынылған. Бұл модель қазіргі заманғы сукцессия теориясына негізделген және бес кезеңнен тұрады: жоспарланған бұзылу, селективті колонизация, ингибиторлық төзімділік, жою және қалпына келу. Модель кезеңдері арқылы қауымдастықтар арасында өзара әрекеттесулер, тіршілік циклінің ерекшеліктері және белгілі бір деңгейде басқаруға болатын абиотикалық факторлар реттеледі. Бұл факторларды басқарудың мақсаты - сукцессиялық жүйелердің бағытын және түрлердің ауысу қарқынын реттеу болып табылады [79].

Әдебиеттерге шолу Қостанай облысының оңтүстік бөлігінде 1991 жылдан кейін ауыл шаруашылығы өндірісінің қысқаруы антропогендік жүктеменің төмендеуіне және уақытша табиғи ландшафттардың қалыптасуына жағдай жасағанын көрсетті. Қазіргі кезде бұл аумақтардың бір бөлігі дәнді дақылдар өсіру үшін қайта пайдаланылуда. Осыған байланысты қара-қоңыр топырақтардың құнарлылығы мен өсімдік жамылғысының сукцессиялық өзгерістеріне әсер ететін табиғи және антропогендік факторлардың өзара байланысын кешенді бағалау өзекті болып табылады. Сонымен қатар уақытша тыңайған ландшафттарда ауа райы жағдайларын ескере отырып, дәнді дақылдардың өнімділігін бағалау және болжау тәсілдерін жетілдіру қажеттілігі сақталуда.
2 ЗЕРТТЕУ АУДАНЫНДАҒЫ ТОПЫРАҚ ТҮЗУШІ ФАКТОРЛАРДЫҢ ЕРЕКШЕЛІКТЕРІ

Қазақстанның солтүстігінде орналасқан Қостанай облысы республикадағы ең ірі облыстардың бірі болып табылады, оның ауданы 19,5 миллион гектардан асады. Солтүстігінде және солтүстік-батысында Ресей Федерациясының Қорған, Челябинск және Орынбор облыстарымен, ал батысында - Ақтөбе, оңтүстігінде және оңтүстік-шығысында – Қарағанды және Ұлытау және шығысында – Ақмола және Солтүстік Қазақстан облыстарымен шектеседі. Қостанай облысы солтүстігінде Қазақстанның мемлекеттік шекарасынан оңтүстігінде Арал маңы ойпатына дейін шамамен 800 км-ге жуық, ал батыстында Мұғалжар тау етегінен жазықтығына шығысында Обаған-Есіл су айрығына дейін шамамен 400 км-ге созылып жатыр. Осындай ауқымды аумақты қамтуына байланысты облыс табиғи жағдайларының едәуір алуантүрлілігімен ерекшеленеді. Зерттеліп отырған аумақтың солтүстіктен оңтүстікке қарай үш табиғи-географиялық аймақтарды, атап айтқанда дала, шөлейт және шөлді қамтиды. Сонымен қатар, облыстың географиялық орнының айрықша ерекшелігі оның бүкіл аумағының шығу тегі, геологиялық құрылысы және геоморфологиялық сипаты жағынан бір-бірінен айқын ерекшеленетін әртүрлі табиғи-географиялық аудандарда орналасуымен сипатталады.

Облыстың солтүстік бөлігі Батыс Сібір ойпатының оңтүстік-батыс шетінің аралығында, оңтүстік бөлігі Торғай үстіртінің аралығында, батыс бөлігі Орал үстіртінің еңіс жазығында, ал оңтүстік-шығыс бөлігі Қазақтың ұсақ шоқыларының шеткі бөлігін қамтиды. Облыстың орталық бөлігін мұздық суларының ағысы нәтижесінде түзілген кең Торғай қойнауы кесіп өтеді. Аталған табиғи-географиялық аудандардың ерекшелігі, ең алдымен, олардың жер бедерінен көрініс табады, оның негізгі белгілері төменде толығырақ қарастырылады [80].
2.1 Жер бетінің құрылысы

Облыстың негізгі бөлігі Торғай үстірті (платосы) аумағында орналасқан. Бұл ұлан-ғайыр биік жазыққа Торғай үстіртінің өзі және Батыс Сібір ойпатына ауысатын Торғай алды жазығы кіреді. Соңғысы орталық бөлігінде біршама көтерілген (220-230 м) және Батыс Сібір ойпатына қарай біртіндеп төмендейді. Торғай маңы жазығы өзінің орталық бөлігінде толқынды, қатты тілімденген жер бедерімен (көлді-қазаншұңқырлы және төбелі тілімделу) сипатталатын тегіс емес бетімен ерекшеленеді. Жалпы алғанда, Торғай үстіртінің бұл бөлігі толқынды аккумуляциялық-денудациялық жазықтардан тұрады, олар ірі терең емес ойыстармен және толқынды жазық бетінен көтеріліп тұратын, жер қыртысының түпкі табанының біркелкі еместігін көрсететін қалдықты төбелер мен жоталар жүйесімен күрделенген.
Торғай маңы жазығының шығыс бөлігі Обаған-Есіл су айрығы аумағында орналасқан және орталық бөлігінен айтарлықтай ерекшеленеді. Геоморфологиялық жағынан бұл аймақта аккумулятивті-денудациялық қатпарлы жазықтар бөлінеді, олар жалпы алғанда әлсіз тілімденген, жер бедері тегіс немесе әлсіз толқынды жер бедерімен сипатталады. Күшті тілімдену тек терең ойылған Құндызды, Қарасу, Тімтуір өзендеріне қарай бағытталған беткейлерде, сонымен қатар Теріс-Бұтақ, Сүйгенсай, Қайбағар және басқа сайлар орналсқан аудандарда байқалады. Суайрық аумағында жартылай кеуіп бара жатқан бес ірі көлді қамтитын ұлан-ғайыр Тімтуір ойысы айқын көрінеді.

Торғай үстіртінің өзі солтүстігінен жайпақ сілеммен бөлінген ұлан-ғайыр көтеріңкі жазықтық болып табылады. Үстірттің ең биік шыңдары оның солтүстік бөлігінде (320-360 м-ге дейін) байқалады, ал оңтүстік бағытта қарай биіктіктердің сатылы түрде төмендеуі байқалып, оңтүстік бөлігінде 150-160 м-ге дейін жетеді. Үстірттің әртүрлі бөліктеріндегі геоморфологиялық көрінісі біркелкі емес және айтарлықтай күрделі. Ең алдымен, мұнда әртүрлі деңгейдегі аккумулятивті-денудациялық қабатты жазықтардың және олардың толқынды, күшті тілімденген беткейлерінің кең таралғанын атап өту қажет. Бұл жазықтар аумақтың барлық бөлігінде кездеседі. Қабатты жазықтар негізінен төменгі-жоғарғы үшіншілік кезеңдерінде үздіксіз тектоникалық көтерілу үдерістері мен денудация үдерістерінің күрделі өзара әрекеттесуі нәтижесінде түзілген, салыстырмалы түрде көтеріңкі орналасқан тегіс беттер болып табылады.
Ең биік деңгейдегі жазықтар (үстірттің солтүстік бөлігінде - 270-290 м, орталық және шығысында - 300-320 м) әлсіз тілімденген, олардың тегіс беттері сирек кездесетін қалдық төбелермен, лимандық ойыстармен және ойпаңдармен ғана бұзылады. Ал төменгі деңгейдегі толқынды жер бедері бар жазықтар айтарлықтай тілімденуімен және жыралы-сайлы желісінің кең таралуымен сипатталады. Негізінен, бұл плиоцен-төрттік кезеңдерінде айтарлықтай денудациялық өңдеуге ұшыраған сол қатпарлы дың өзі болып табылады.

Жоғарыда аталған жазықтардың арасында тік және еүшті тілімденген беткейлерi бар, беті тегістелген төрткүл типтес құрылымдық жайпақ төбелі қалдықты үстірттер кездеседі, олар жергiлiктi жерде таулар (Қызбелтау, Қарғалытау, Жыландытау, Текетау) ретінде ерекшеленеді.

Торғай қойнауына қараған беткейлері мен Ұлқаяқ-Қабырға, Қабырға-Теке, Торғай-Жыланшық суайрықтары бойында, сондай-ақ Жыланшық өзенінің оңтүстігіндегі аумақта таралған қатпарлы жазықтардың жайпақ еңіс беткейлері одан да біршама төмен геоморфологиялық деңгейді түзеді. Олар жер бедерінің сызықтық, көлді-біршама қазаншұңқырлы және төбелі типтер бойынша айқын бөлінуімен ерекшеленеді.

Үстірттің аумағында көне аллювиалды өзендік және көлдік жазықтар кең дамыған. Олар көбінесе Торғай, Жыланшық, Ұлқаяқ өзендерінің ежелгі аңғарларына, сондай-ақ ағыстардың көне арналарына (Сыпсынағаш және Жаман-Ақкөл) тән, салыстырмалы түрде төмен орналасқан, жайпақ толқынды беткейлер мен жайылма үсті террасалар түрінде кездеседі [80, б. 8-12].
2.2 Геологиялық құрылысы және топырақ түзуші жыныстар

Облыстың геологиялық құрылысы Орал және Орталық Қазақстан тектогенезіне жататын екі ірі геоқұрылыммен анықталады. Осы облыстардың түйісу шекарасында геологиялық терминологияда Торғай ойысы деп аталатын тектоникалық бүгілген жерлер ерекшеленеді.

Негізінен, Қостанай облысының басым бөлігі осы ойыс шегінде орналасқан, онда ежелгі палеозойлық қатпарлы фундаменті мезозой-кайнозой дәуіріне жататын шөгінді жыныстар қабатымен жабылған.

Фундаменттің негізін метаморфтық кешендермен сипатталатын, күшті қатпарланған прекембрийлік жыныстар құрайды. Фундаменттің жоғарғы қабатын ортаңғы және жоғарғы палеозой дәуірлеріне жататын ығысқан жыныстары құрайды, бұл жыныстар батыс, яғни Орал бөлігінде қалыңырақ, ал шығыс, Орталық Қазақстан бөлігінде салыстырмалы түрде жұқалау орналасқан. Олар негізінен алевриттерден, құмтастардан, әктастардан және басқа да шөгінді жыныстардан құралған, эффузивті жыныстармен (туфтар, порфирлер және диабаздар) қабаттаса орналасқан девондық және таскөмір кезеңдерінің шөгінді түзілімдері болып табылады. Барлық жоғарғы палеозойлық қабат қышқылды және негізді құрамды жыныстардың көптеген интрузияларымен тілімденген. Фундаментті жауып жатқан мезозой-кайнозой шөгінділері ойыстың осьтік бөлігінде қалыңдығы 1000 м-ге дейін жететін үлкен қуатқа ие, ал шығыс және батыс қапталдарында біртіндеп сына тәрізді жұқарып жоғалады. Мезозой-кайнозой жыныстары негізінен Торғай ойысының платформалық жамылғысын түзетін континенттік және теңіздік шөгінділерден тұрады. Платформалық жамылғының төменгі қабаттары триас және юра кезеңдеріне жататын каолинитті саздардан, құмтастардан және алевролиттерден құралған. Бор кезеңінің шөгінділері арасында ала-түсті каолинитті және бокситті саздар кең таралған.

Облыста топырақ түзуші тау жыныстардың қалыптасуында бор, палеоген-неоген үштік және төрттік кезеңдердің шөгінділері маңызды рөл атқарған. Бұл шөгінділер тарихи даму барысында айтарлықтай өзгерістерге ұшыраған, соның нәтижесінде әртүрлі уақыт аралықтарында жыныстардың белгілі бір литологиялық кешендерінің түзілуіне әкелді.

Жалпы алғанда облыстың оңтүстігіне тән неғұрлым тілімденген жер бедері жағдайында лөсс тәрізді карбонатты балшықтар мен құмбалшық негізінен делювийалды және пролювийалды-делювийалды үдерістердің әсерінен түзілген. Мұнда төменгі төрттік шөгінділері күңгірт қара-қоңыр және қара-қоңыр карбонатты топырақтар үшін аналық жыныстар қызметін де атқарады. Төменгі плейстоцен шөгінділері, бұдан басқа, аллювиальды және эолды шөгінділерден де тұрады. Аллювийлік шөгінділер өзендердің биік террассаларында және ежелгі ағын ойыстарында кездеседі және жеңіл гранулометриялық құрамымен (құмдар мен құмайттар) сипатталады. Эолдық шөгінділер негізінен жалды-ойысты жер бедері таралған танаптарға тән және эолдық құмайтты жалдардың әртүрлі механикалық құрамдағы беткейлік делювиалды шөгінділермен кезектесіп орналасуынан тұратын кешенді түзілім болып табылады. Бұл шөгінділердің кешенділігі топырақ жамылғысының ерекшеліктерінен анық байқалады. Жоғарғы төрттік (неоплейстоцен) кезеңіне көне жыныстардың астында жатқан қуаты аз элювиальды-делювиалды шөгінділер тән.

Облыстың оңтүстік бөлігінде жеңіл гранулометриялық құрамды элювиальды-делювийалды шөгінділер (құмбалшықтардан құмайттарға дейін) басым таралған, олардың табанында аз ғана тереңдікте үшіншілік кезеңнің тұзданған жыныстары орналасқан. Аталған шөгінділердің таралуы, әдетте, топырақтың айтарлықтай кешенділігіне байланысты болады.

Орталық Қазақстанның ұсақ шоқылы өңірі шегінде палеозойдың кристалдық жыныстарының немесе олардың элювийінің үстінде тікелей орналасқан қиыршықтасты элювиальды-делювий шөгінділер кең таралған. Бұл шөгінділердің қуаты қалыңдығы 1 м шамасында өзгеріп отырады, ал оларда түзілетін топырақтар, әдетте, морфологиялық тұрғыдан нашар дамыған.

Төрттік кезең түзілімдерінің ішінде кеңінен таралған лөсс тәрізді элювиалды-делювийалды шөгінділер ғылыми тұрғыдан ерекше қызығушылық тудырады. Олар шаруашылық тұрғысынан қара топырақтар және қара-қоңыр топырақтардың топырақ түзуші жыныстары болып табылады [80, б. 12-17]
2.3 Жер үсті және жер асты ыза сулары

Қостанай облысының гидрографиялық ерекшеліктері құрғақ климаты мен аумақтың жазықтығына байланысты өзендер желісінің әлсіз әрі біркелкі таралмауымен сипатталады. Өңірдің тағы бір ерекшелігі ретінде тұйық ойыстардың кеңінен таралуына байланысты көлдердің өте көп болуы болып табылады.

Өзендер желісі облыстың тек солтүстік және оңтүстік бөліктерінде ғана жақсы дамыған. Солтүстік бөлігінде ол Тобыл алабына жататын дала өзендерінен, ал оңтүстік бөлігінде Торғай бассейнінің өзендерінен тұрады.

Қостанай облысы өзендерінің су құбылымы әртүрлі. Барлық өзендерге қармен қоректену басым болғанымен, су тасқындарының сипаты мен ұзақтығы әртүрлі болады. Жалпы алғанда, солтүстіктен оңтүстікке қарай су тасқындарының биіктігі мен ұзақтығының біртіндеп азаюы байқалады, бұл қар қорының мөлшеріне байланысты. Жауын-шашынның әсерінен қалыптасатын жазғы су тасқындары өте сирек кездеседі және орта есеппен солтүстік өңірдегі өзендерде 2-3 жылда бір рет, ал оңтүстік өңірдегі өзендерде 10-15 жылда бір рет байқалады. Өзен ағынының жыл ішіндегі таралуы өте біркелкі емес, ірі және орташа өзендердің жылдық ағынының 90%-дан астамы, ал шағын су ағындарының жылдық ағанының дерлік барлығы көктемгі қар еру кезеңінде қалыптасады. Осы кезеңде су шығыны, әдетте, көпжылдық орташа су шығынынан 300-400 есе жоғары болады. Қостанай облысы өзендерінің басым бөлігінің жылдық ағыны негізінен қар еруі басталғанға дейінгі қардағы су қорының мөлшеріне тәуелді.

Облыс өзендерінің минералдану дәрежесі де әртүрлі. Өзен суларының минералдану дәрежесі мен химиялық құрамы өзендер дренаждалатын топырақтардың тұздану дәрежесіне тәуелді. Осыған байланысты тұзданған Торғай қойнауын дренаждайтын өзендер ең жоғары минералдану дәрежесімен сипатталады. Орал үстірті мен Қазақтың ұсақ шоқылы өңіренен бастау алатын өзендердің сулары ең тұщытылған болып табылады. Облыстағы көптеген өзендердің минералдануы негізінен жаздың екінші жартысында, яғни ағыстың айтарлықтай әлсіреу кезеңінде жүзеге асады.

Облыс аумағында, әсіресе оның оңтүстік-шығыста бөлігінде, уақытша су ағындары кеңінен таралған. Су ағындарының жылдық ағынының негізгі бөлігі көктемгі қар суының есебінен қалыптасады, ал нөсерлі жауын-шашын кезеңдаріндегі қалыптасатын ағынның үлесі өте аз.
Осындай ағындардың қарқынды қалыптасуы, әдетте, су эрозиясының дамуымен бірге жүреді.

Қостанай облысының көлдері біркелкі таралмаған және минералдану деңгейі әртүрлі. Жалпы алғанда, облыстың оңтүстік бөлігінде тұзды және ащы тұзды көлдер көп. Әсіресе Торғай мен Сыпсынағаш ойыстарында тұзды көлдер кеңінен таралған.

Облыстың әртүрлі бөліктерінің геологиялық-литологиялық, геоморфологиялық және басқа да ерекшеліктері жер асты ыза суларының қалыптасуы мен химиялық құрамына елеулі әсер етеді. Осы ерекшеліктер негізінде мынадай гидрогеологиялық аудандар бөлінеді: тиісті морфоқұрылымдарға сәйкес келетін Зауралдық және Ұлытау аудандары, сондай-ақ Торғай ойысы аумағында орналасқан Тобыл (солтүстік бөлігінде) және Торғай (оңтүстік бөлігінде) аудандары.

Алғашқы екі ауданда қатпарлы палеозой жыныстарында орналасқан жарықты мен қабатты-жарықшалы сулар дамыған. Бұл сулар жер бетіне жақын орналасады және негізінен тұщыландандырылған, олардың жалпы минералдану мөлшері 1-2 г/л-ден аспайды.

Торғай ойысының палеозой сулары мезозой-кайнозой шөгінділерінің қалың қабатының астында орналасқан және негізінен жоғары минералданған. Торғай ойысы алабындағы мезозой-кайнозой шөгінділері су өткізгіш және су өткізбейтін қабаттардың кезектесіп орналасуымен сипатталады. Соның нәтижесінде сулы қабаттар қаба-қабат түрде орналасады (юра, бор, үштік және төрттік). А.Н.Губаревтің (1958) деректері бойынша көрсетілген жер асты сулары келесі ерекшеліктерімен сипатталады: юралық қабаттық-жарықшақтық сулар палеозойлық іргетас ойыстарының жекелеген жерлерінде ғана кездеседі. Олар жоғары минералдануымен ерекшеленеді, минералдану мөлшері 21 г/л-ге дейін жетеді. Химиялық құрамы бойынша олар хлоридті-сульфатты-натрийлі және хлоридті-натрийлі суларға жатады. Бор суларының ішінде ең кең таралғаны - әртүрлі түйірлі құмдарда орналасқан қабатты сулар. Олар негізінен минералданған (5 г/л немесе одан жоғары) хлоридті-натрийлі типті сулар болып табылады. Облыстың жекеленген аудандарында, ең алдымен, Тобыл-Обаған өзен аралығында минералдану мөлшері 2-3 г/л-ге дейінгі тұщыланған бор сулары кездеседі.

Төменгі үшіншілік кезеңнің жер асты ыза сулары облыстың барлық аумағында кең таралған. Олар эоцен-плиоцен дәуіріндегі опокалар мен опока тәрізді құмтастарда орналасқан қабаттық-жарықты арынды сулар түрінде кездеседі. Көп жағдайда бұл сулар тұщы және сәл минералданған болып келеді, сондықтан олар өнеркәсіпте және ауыл шаруашылығында кеңінен қолданылады.

Неогендік дәуірдегі, ұсақ түйіршікті құмдармен байланысты жер асты ыза сулары Тобыл-Обаған, Обаған-Есіл өзен аралық кеңістіктерінде және облыстың оңтүстігінде, Торғай үстірті шегінде кездеседі. Минералдану дәрежесі мен химиялық құрамы бойынша бұл сулар әртүрлі болып келеді, бұл олардың әртүрлі геологиялық жағдайларда орналасуына байланысты.

Торғай алды жазығы шегінде және Торғай үстіртінің солтүстік бөлігінде олигоцендік және плиоцендік сулар, әдетте, 10 м-ден астам тереңдікте орналасады және жоғары минералданған болып келеді.

Облыс аумағында төрттік кезеңнің әртүрлі шөгінділерімен байланысты жер асты ыза сулары кең таралған. Олар жамылғы делювиалды құмайттарда 5-тен 10 м-ге дейін тереңдікте кездеседі және минералдану дәрежесі бойынша бұл сулар әртүрлі болып келеді: тұщы сулардан бастап тұзды суларға дейін өзгереді.

Аллювий шөгінділерінің сулары (Тобыл, Обаған, Торғай және басқа да өзендер аңғарлары) жер бетіне жақын орналасады, олардың минералдану дәрежесі кең ауқымда өзгереді. Ең жоғары минералданған және жер бетіне жақын орналасқан жер асты ыза сулары Обаған және Торғай өзендері аңғарларына тән. Жер бетіне жақын және таяз орналасқан жер асты ыза сулары, сондай-ақ олардың минералдану дәрежесі топырақ түзілу үдерісіне айтарлықтай әсер етеді. Жер асты ыза суларының жер бетіне жақын орналасуы гидроморфты және ішінара жартылай гидроморфты топырақтардың түзілуіндегі негізгі факторлардың бірі болып табылады [80, б. 21-25].

Жер асты ыза суларының минералдану дәрежесіне көп жағдайда топырақтардың тұздану деңгейі байланысты болады, атап айтқанда, олардың әсерімен сортаңданыңқыраған, сортаңданған топырақтар мен сортаңдардың қалыптасуы жүреді.

2.4 Өсімдіктер

Топырақтың аймақшаларға бөлінуіне сәйкес Қостанай облысының аумағындағы қара-қоңыр топырақтарындағы ксерофитті әр түрлі шөптесінді-бетегелі-ақселеулі далалар ерекшеленеді. Бұл аймақшада бетегелі-ақселеулі, жусанды-бетегелі-ақселеулі және ақселеулі-бетегелі өсімдік қауымдастықтары кеңінен таралған. Осы қауымдастықтардың құрамындағы астық тұқымдас өсімдіктердің (бетеге және ақселеу) үлестік қатынасы шамамен бірдей. Түрлік құрамы жұтаң әртүрлі шөптесін өсімдіктер арасында жусандар басымдыққа ие.

Құмайтты қара-қоңыр топырақтарда өсімдік жамылғысы анағұрлым бай болып келеді, мұнда құмды ақселеу, шөлді бидайық, қоңырбас, құмды жусанды және басқа да өсімдік түрлері кездеседі. Ал карбонатты қара-қоңыр топырақтарда Лессинг ақселеуі, бетеге, изен, ақбасгүл, түймедақ және австриялық жусан және Шренк қызғалдақтары кеңінен таралған.

Аймақшаның оңтүстік-шығысында толық қалыптаспаған қара-қоңыр топырақтарда қылқан селеулі-бетеге және суық жусанды-бетегелі далалар таралған.

Аймақтық өсімдік қауымдастықтарынан басқа, интрааймақтық топырақтарда қалыптасқан өсімдік қауымдастықтары да кеңінен таралған. Шалғындық және аллювиалды-шалғындық топырақтарға бидайықты, айрауықты, қияқшөпті, арпабасты және әртүрлі шөптесінді-астық тұқымдас шалғындар тән. Ал тұзданған гидроморфты топырақтарда арпа, түлкіқұйрық, қияқ, жаушалғын, ши және басқа да өсімдік түрлері басым болатын галофитті шалғындар дамыған.

Көп жерде қамысты, бидайықты және қияқөлеңкі шөптесін батпақтар кеңінен таралған.
Кебірлерде өсімдік қауымдастықтарының алуан түрлілігі жоғары.

Қара-қоңыр топырақтар аймағының кебірлерінде бетегелі-жусанды, төскейлі, қара жусанды, ақтікенді-жусанды, қара жусанды-бүйіргінді және жусанды-көкпекті өсімдік қауымдастықтары кеңінен таралған.
Сайларда, өзен террасаларында және олардың беткейлерінде негізінен мойыл, ырғай, итшомырт және итмұрыннан тұратын бұталы тоғайлар қалыптасқан, ал оңтүстік бөлігінде қараған бұталары кездеседі [80, б. 25-29].
2.5 Аймақшаның топырақ жамылғысының ерекшеліктері

Қостанай облысының топырақ жамылғысы солтүстіктен оңтүстікке қарай биоклиматтық факторлардың біртіндеп өзгеруіне байланысты айқын ендік зоналылық заңдылығына бағынады. Аталған бағытта, ең алдымен, құрғақшылықтың күшеюімен байланысты бұл өзгерістер облыс аумағында оны шамамен бірдей алты белдеуге бөлетін алты топырақ аймақшасын ажыратуға мүмкіндік береді. Биоклиматтық жағдайлардың мұндай айқын зоналық ауысуы белгілі бір дәрежеде батыстан шығысқа қарай климаттың жергілікті ерекшеліктерінің әсерінен өзгереді.

Белгілі болғандай, облыс аумағы бір жағынан Орал тауларының, екінші жағынан Көкшетау қыраттары мен Қазақтың ұсақ шоқысының аралығында орналасады. Мұндай географиялық орналасу жауын-шашын мөлшерінің едәуір ауытқуына әсер етеді, бұл жөнінде климат туралы бөлімде айтылған болатын. Бұл айырмашылықтар температура құбылымдарында да айқын байқалады. Орал маңы үстірті шегіндегі облыстың батыс бөлігінде, сондай-ақ Көкшетау таулары мен Қазақтың ұсақ шоқысына іргелес орналасқан шығыс бөлігінде облыстың орталық аумағымен салыстырғанда жауын-шашын мөлшері көбірек түседі. Мұндай өзгерістер топырақ жамылғысының қалыптасуына әсер етіп, топырақ аймақтары мен аймақшалары шекараларының ығысуынан байқалады: облыстың батысы мен шығысында олардың шекаралары оңтүстікке қарай, ал орталық бөлігінде солтүстікке қарай ығысқан.

Жалпы алғанда, Қостанай облысында топырақтардың тұздану дәрежесі солтүстіктен оңтүстікке қарай, сондай-ақ шығыс және батыс шеткі бөліктерінен орталық бөлігіне қарай күшеюі байқалады.

Қара-қоңыр топырақтар аймақшасы Торғай үстіртінің орталық бөлігінде кең белдеу түрінде орналасқан. Қостанай облысы аумағында қара-қоңыр топырақтардың қалыптасуында жайпақ тегіс қалдықты үстірттерде таралған сары-күрең карбонатты ауыр құмбалшықтар мен балшықтар, ежелгі ағын аңғарлары бойындағы құмбалшықтардан, сондай-ақ Ұлқаяқ-Қабырға және Қабырға-Теке суайрықтарының құмды және құмайтты шөгінділерінен тұратын топырақ түзуші тау жыныстар маңызды рөл атқарады. Осы шөгінділердің таралуына сәйкес қара-қоңыр топырақтар аймақшасында негізінен карбонатты қара-қоңыр топырақтар, кебірлермен кебірленген қара-қоңыр топырақтар және гранулометриялық құрамы жеңіл қара-қоңыр топырақтар кеңінен таралған. Өзендерге қарай бағытталған беткейлерде және сәл дренаждалған, салыстырмалы түрде төмен орналасқан танаптарда негізгі құрамдас бөлігі кебірлер болып табылатын топырақ кешендері қалыптасады.

Аймақшада ең кең таралған топырақтар - қазіргі кезде дәнді дақылдар егілетін алқаптар ретінде пайдаланылатын карбонатты ауыр құмбалшықты қара-қоңыр топырақтар.

Жамылғы төрттік кезеңнің құмбалшықтарында түзілетін карбонатты қара-қоңыр топырақтардың астын көбінесе тұзданған үштік кезеңнің балшықтары төсеп жатады. Бұл балшықтармен төселу тереңдігі кең ауқымда өзгеріп отырады, ал кейбір жерлерде үштік кезеңнің балшықтары жер бетіне шығып, ежелгі үгілу қыртыстары деп аталатын танаптарды түзеді. Топырақтану тұрғысынан алғанда, бұлар салыстырмалы түрде жас түзілімдер болып табылады. Облыс аумағында гранулометриялық құрамы орташа және ауыр кебірленген қара-қоңыр топырақтар өте сирек және шағын танаптар түрінде ғана кездеседі. Әдетте, кебірленбеген қара-қоңыр топырақтар гранулометриялық құрамы жеңіл түршелерімен сипатталады. Қызбелтау және ішінара Қарағалтау таулары аумағында қаңқалы-қиыршықты элювиалды және делювийалді шөгінділерде толық дамымаған қара-қоңыр топырақтар кездеседі. Сарыөзен-Теке өзенаралық аумағының салыстырмалы түрде төмен орналасқан бөліктерінде негізгі құрамдас бөлігі кебірлер болып табылатын тұтас кешенді алқаптар таралған. Сонымен қатар бұл аумақта кебірленген-сортаңданған топырақ кешендері де кездеседі. Аймақшаның батыс бөлігінде, карбонатты қара-қоңыр топырақтар массивінің оңтүстігінде ірі су айрықтық аумақтарды алып жатқан жеңіл құмбалшықты және құмды қара-қоңыр топырақтар таралған. Интрааймақтық топырақтардың арасында жерүсті ылғалдылықты шамадан тыс алатын далалық еңістер мен сайларда қалыптасатын шалғынды-қара-қоңыр топырақтарды ерекше атап өткен жөн. Олар әсіресе карбонатты қара-қоңыр топырақтар массивтеріне тән. Сонымен қатар шалғынды қара-қоңыр және шалғынды топырақтар өзен аңғарларында және көлдердің маңында, әсіресе Торғай ойысында кеңінен кездеседі.

Қалыпты қара-қоңыр топырақтар. Қалыпты қара-қоңыр топырақтардың ішінде гранулометриялық құрамы жеңіл, негізінен жеңіл құмбалшықтар түрлері басым. Бұл топырақтар аймақшаның орталық және батыс бөліктерінде таралған, элювиалды-делювийалды шөгінділерде түзіледі және едәуір ірі алқаптарды құрайды. Орташа құмбалшықты және ауыр құмбалшықты түршелері сирек әрі шағын танаптар түрінде, көбіне өзендердің террассаларында кездеседі. Бұл топырақтар ежелгі аллювиалды шөгінділерде қалыптасады және топырақ кескіні бойында грануметриялық құрамының әркелкілігімен ерекшеленеді.

Кебірленген қара-қоңыр топырақтар біртекті алқаптар түрінде таралмайды, керісінше, әдетте далалық кебірлермен бірге кешенді танаптар түзеді. Бұл топырақтар негізінен аймақшаның орталық бөлігінде таралған және Торғай ойысына немесе оның биік террасаларына іргелес орналасқан жайпақ, еңісті танаптарды алып жатыр. Мұнда дренаждың әлсіз болуы жағдайында осы топырақтардың аналық жыныстары болып табылатын көне аллювиалды тұзданған шөгінділер кеңінен таралған.

Кебірленген қара-қоңыр топырақтар Қабырға мен Теке өзендерінің жоғарғы ағысындағы шайылған, күшті тілімденген беткейлерде және Сары-Торғай өзенінің көптеген сағаларында да кездеседі, яғни төрттік шөгінділерінің қалыңдығы денудациялық үдерістердің әсерінен едәуір азайып, ал үштік кезеңнің тұзданған жыныстары жер бетіне өте жақын орналасқан аумақтарда таралған. Бұл танаптарда кебірленген басым құрамдас бөлігі болып табылатын топырақ кешендері қалыптасқан.

Толық дамымаған қара-қоңыр топырақтар басқа топырақтармен салыстырғанда өте аз аумақты құрайды. Олар негізінен Ұлытау қыратының батыс шетіндегі ұсақ шоқылы өңір шегінде орналасқан аймақшаның оңтүстік-шығыс бөлігінде таралған.

Бұл топырақтар шоқырлардың төбелері мен беткейлерінде, кейде шоқылараралық ойпаңдарда қалыптасады және тығыз тау жыныстарының жер бетіне жақын орналасуымен байланысты. Қазбелтау мен Қарағалытаудың оңтүстік және шығыс беткейлерінде шағын танаптарды алып жатқан аймақшаның солтүстік бөлігінде толық дамымаған қара-қоңыр топырақтар өте сирек кездеседі.

Ұзақ шоқылы өңір аумағында толық дамымаған қара-қоңыр топырақтармен қатар, таралу аймағы анағұрлым шектеулі, негізінен шоқылардың төбелері мен тік беткейлерінді, тығыз тау жыныстары жер бетіне өте жақын орналасқан, ал кей жерлерде жер бетіне шығып жатқан танаптарда қалыптасатын аз дамығанд қара-қоңыр топырақтар да кездеседі [80, б. 38-48].

3 ЗЕРТТЕУ НЫСАНДАРЫ ЖӘНЕ ӘДІСТЕРІ

Қазақстанда әртүрлі деңгейдегі табиғи, антропогендік өзгеріске ұшыраған және қайта қалпына келу үдерісіндегі экожүйелердің саны артып, олардың жаңа шекаралары қалыптасуда. Нәтижесiнде өзара байланыстары мен өзара тәуелдiлiктері терең өзгерген, дербес экожүйелер ретiнде қызмет атқаратын өтпелi түйіспелі аймақтар қалыптасты, ал олардың кеңiстiктік және уақыттық дамуы топырақ түзілу факторларына тығыз тәуелді болады. Мұндай аталмыш «уақытша ландшафттарда» антропогендік жүктеменің азаюы мен тоқтауы нәтижесінде, табиғи ландшафттармен салыстырғанда, топырақ түзілу факторларының әсерінен заттар мен энергия ағындары өзгереді, өсімдіктер қауымдастықтарының бірізді ауысуы мен қалпына келуі жүреді, бұл өз кезегінде топырақ жамылғысының тұрақтануына ықпал етеді. Мұндай жағдайлар Қазақстанның дала аймағында байқалады және ең құнарлы топырақтардың бірі болып саналатын қара-қоңыр топырақтарда да кездеседі. Осыған байланысты зерттеу нысаны ретінде Қостанай облысының құрғақ дала аймағындағы антропогендік жүктеме жағдайындағы және антропогендік жүктеме тоқтатылғаннан кейінгі қара-қоңыр топырақтар мен олардың өсімдік қауымдастықтары алынды. Қостанай облысының уақытша табиғи ландшафтарындағы (УТЛ) қара-қоңыр топырақтардың деградациялық үдерістерінің себептерін анықтау мақсатында 2018-2020 жылдар аралығында далалық зерттеулер Арқалық ауылшаруашылық тәжірибе станциясында (ААШТС) жүргізілді (сурет 1-4). Зерттеулер Қазақстан Республикасы Білім және ғылым министрлігінің «Қазақстан Республикасында ауылшаруашылығына арналған жерлердің кадастрлық құнының тиімділігін арттыру тәсілін талдау және бағалау әдістемесін жетілдіру» атты ғылыми жобасы аясында жүргізілді.

Сурет 1 – ААШТС-ның жерді пайдалану жоспары (қызыл түспен № 7, 12, 35a және 59 тәжірибелік танаптары белгіленген)

Сурет 2 – А) ААШТС жер қоры құрылымындағы тәжірибелік танаптардың орналасуы; Б) ғарыштан жалпы көрінісі, 2018 жыл

Сурет 3 – А) ААШТС жер қоры құрылымындағы тәжірибелік танаптардың орналасуы; Б) ғарыштан жалпы көрінісі, 2019 жыл

Сурет 4 – А) ААШТС жер қоры құрылымындағы тәжірибелік танаптардың орналасуы; Б) ғарыштан жалпы көрінісі, 2020 жыл

Станцияда негізінен бидай, арпа, ноқат, сондай-ақ судан шөбі мен еркек шөп өсіріледі. 1991 жылы шаруашылықтың егістік алқаптарының жалпы ауданы 50 000 га (64 110 га) астам болды, алайда кейіннен ол күрт қысқарды. Қазіргі уақытта шаруашылықтың материалдық-техникалық жағдайының жақсаруы егістік алқаптарының ауданын 25 мың гектарға (24 791 га) ұлғайтуға мүмкіндік берді.

Уақытша табиғи ландшафтарды зерттеудің негізгі әдістерінің бірі тәжірибелік танаптарда жүргізілетін және әртүрлі зерттеу тәсілдерін қамтитын далалық экспедициялық зерттеу болып табылады. Зерттеу үшін ауыл шаруашылығы дақылдарының өнімділігінің төмендеуіне байланысты уақытша ауыл шаруашылығы айналымынан шығарылып, тыңайған жерлерге ауыстырылған қара-қоңыр топырақтардағы тәжірибелік танаптар таңдалды. №7, 12 және 35а тәжірибелік танаптары қара-қоңыр топырақтардың карбонатты тектерінде (К2К), ал № 59 танабы кебірленген топырақтарда (К2СН) орналасқан (сурет 5). 

Сурет 5 – AАШТС топырақ жамылғысы

Зерттеу өндірістік жағдайдағы нақты тәжірибелік танаптарда жүргізілген кешенді мониторингтік зерттеу болып табылады. Тәжірибелік танаптар тыңайған мерзімімен қатар топырақтың генетикалық ерекшеліктері, кеңістіктік орналасуы, жерді бұрын пайдалану тарихы және зерттеу кезеңінде қолданылған агротехникалық іс-шаралары бойынша да ерекшеленеді. Осыған байланысты алынған нәтижелер тыңайған мерзімінің дербес әсерін емес, аталған факторлардың кешенді ықпалын сипаттайды. Сондықтан осы жұмыста тыңайған мерзімі топырақ қасиеттері мен өсімдік жамылғысының өзгеруіне әсер ететін негізгі факторлардың бірі ретінде қарастырылып, оның ықпалы басқа табиғи және антропогендік факторлармен өзара байланыста бағаланды. Осыған сәйкес зерттеу қорытындылары нақты тәжірибелік танаптардың табиғи және шаруашылық жағдайлары аясында түсіндірілді. Егер алғашқы үш тәжірибелік танаптар (№ 7, 12 және 35а) тәжірибе станциясы аумағының солтүстік бөлігінде диагональ бойынша орналасса, № 59 тәжірибелік танап олардан едәуір қашықтықта, жерді пайдалану аумағының шеткі оңтүстік-шығыс бөлігінде орналасқан (сурет 1-4). 
2018 жылғы жағдай бойынша тәжірибелік танаптардың тыңайған мерзімі әртүрлі болды, сондықтан олар уақытша табиғи ландшафттардың өздігінен қалпына келуінің әртүрлі сукцессиялық сатыларын сипаттады. Сонымен қатар танаптардың топырақтық және агротехникалық ерекшеліктері де сақталғандықтан, алынған нәтижелер осы факторлардың кешенді ықпалы тұрғысынан қарастырылды. Танаптардың игерілмеу мерзімі тиісінше: №35А танабы – 2 жыл, №12 танабы – 3 жыл, №7 танабы – 4 жыл және ең соңында №59 танабы – 6 жыл (кесте 1). 

Кесте 1 – Зерттеу кезеңінде тәжірибелік танаптарды пайдалану тәртібі мен түрі

	Танап, №
	GPS координаттары

	Зерттеу жылдары

	
	
	2018
	2019
	2020

	
	Х
	У
	танап жағдайы
	игерілмеу мерзімі, жыл
	танап жағдайы
	игерілмеу мерзімі, жыл
	танап жағдайы
	игерілмеу мерзімі, жыл

	
	
	
	
	
	шілде
	тамыз
	
	
	

	35А
	66.833152°
	50.121139°
	тыңайған жерлер

(УТЛ)
	2
	тыңайған жерлер

(УТЛ)
	пар (сыдыра жырту)
	3
	егістік

(арпа)
	-

	12
	66.794133°
	50.137272°
	тыңайған жерлер

(УТЛ)
	3
	тыңайған жерлер

(УТЛ)
	пар (сыдыра жырту)
	4
	егістік

(бидай)
	-

	7
	66.776068°
	50.153063°
	тыңайған жерлер

(УТЛ)
	4
	пар (сыдыра жырту)
	пар (сыдыра жырту)
	5
	егістік

(бидай)
	-

	59
	66.995133°
	50.010139°
	тыңайған жерлер

(УТЛ)
	6
	тыңайған жерлер

(УТЛ)
	7
	тыңайған жерлер

(УТЛ)
	8


Зерттеу барысында тәжірибелік танаптардың жер пайдалану режимі өзгерді. 2019 жылы №35А, №12 және №7 танаптарында сыдыра өңдеу жүргізіліп, 2020 жылы бұл танаптарға ауыл шаруашылығы дақылдары егілді. Ал №59 танап зерттеу кезеңі бойы тыңайған күйінде сақталды. Осыған байланысты зерттеудің бірінші жылы табиғи сукцессия жағдайын сипаттаса, кейінгі жылдардағы өзгерістер табиғи және агротехникалық факторлардың бірлескен әсерін көрсетеді.

Осыған байланысты зерттеу барысында танаптар арасындағы айырмашылықтарды бағалау кезінде тыңайған мерзімімен қатар агротехникалық өңдеу ерекшеліктері де ескерілді.

2018-2020 жылдар аралығында тыңайған жерлердің жағдайы зерттелді және топырақтың құрылымдық құрамын талдау үшін топырақ үлгілері алынды. 

№59 тәжірибелік танабындағы топырақтың морфогенетикалық құрылысын және оның профиль бойындағы тұздану ерекшеліктерін анықтау мақсатында тереңдігі 80 см негізгі топырақ кескіні қазылды. Қолданылған топырақтық зерттеу әдістемесіне сәйкес, 1:2000 масштабта және аумақтың бірінші күрделілік санаты жағдайында бұл кескін №59 танаптың шамамен 4,0 га бөлігіндегі топырақ жамылғысын сипаттайды.

Негізгі топырақ кескіні тек №59 танапта қазылғандықтан, оның морфологиялық белгілері мен кескін бойындағы химиялық көрсеткіштері осы танаптың зерттелген бөлігіне ғана қатысты қарастырылды. 

Далалық жағдайда қара-қоңыр топырақтарда қазылатын қима-шұңқырлардың қалыпты орындары микробедердің негізгі пішіндері, өсімдік жамылғысы және топырақ бетінің сипаты бойынша анықталды. Жер бетінің сипаты, өсімдіктердің негізгі түрлері және топырақ бетінің проекциялық жамылғысы сипатталды. Жер бетінің жалпы және перспективалық көрінісі және топырақ кескіндері суреттерге түсірілді. Топырақ кескінінде барлық тектік қабаттар, оның ішінде аналық жыныстың жоғарғы бөлігі ашылды. Әдістемеге сәйкес әрбір тектік қабаттартардан салмағы 0,4 кг топырақ үлгілері алынды [81]. 
Тәжірибелік танаптардың беткі қабатындағы топырақ қасиеттерін бағалау үшін әрбір танаптың 0–10 см қабатынан кездейсоқ іріктеу әдісімен үш нүктеден топырақ үлгілері алынды. Әр нүктеден алынған үлгі біріктірілмей, зертханада жеке талданды. Бұл үлгілер танап ішіндегі топырақ қасиеттерінің кеңістіктік өзгергіштігін сипаттайтын танапішілік қайталанымдар ретінде қарастырылды. Олар танап деңгейіндегі тәуелсіз биологиялық қайталаным болып табылмайды. Сондықтан алынған нәтижелер зерттелген нақты танаптардың жағдайын сипаттау және олардың көрсеткіштерін салыстырмалы бағалау үшін пайдаланылды.

Алынған топырақ үлгілері төменде келтірілген әдістерге сәйкес олардың химиялық құрамы талданды [82]:

- И.В.Тюрин әдісі бойынша топырақ гумусын анықтау (ҚР СТ 3477-2019);

- Кьельдаль бойынша топырақтағы жалпы азотты анықтау (МемСТ 26107-84);

- Б.P.Мачигин бойынша топырақтағы жылжымалы фосфор мен калийді анықтау (МемСТ 26205-91); 

- топырақтардың құрылымдық және агрегаттық құрамын И.Б.Ревут түрлендірген Н.И.Саввинов әдісімен анықтау;

- К.К.Гедройц бойынша топырақтардың су сүзіндісінің иондық құрамын, тұздар жиынтығын және рН анықтау, ол топырақтың суға 1:5 қатынасында топырақ суспензиясынан алынған (МемСТ-26423-85).

Қара-қоңыр топырақтардағы өсімдіктер өнімділігі мен климаттық жағдайлар арасындағы байланысты анықтау үшін 2010-2020 жылдардағы «Арқалық» метеорологиялық станциясының деректері талданды [83].

Өсімдік қауымдастықтарының биологиялық көрсеткіштерін анықтау үшін №7, №12, №35А және №59 танаптарының шегінде зерттеу учаскелері кездейсоқ іріктеу әдісімен таңдалды. Әр танапта кездейсоқ орналастырылған ауданы 1×1 м болатын үш есептік алаңда өсімдіктердің биіктігі өлшеніп, жер үсті фитомассасы есепке алынды. Әр есептік алаңнан алынған өсімдік үлгілері бөлек жиналып, кептіруге дейін және ауалы-құрғақ күйге жеткізілгеннен кейін электрондық таразыда жеке өлшенді. Есептік алаңдар танап ішіндегі өсімдік жамылғысының кеңістіктік өзгергіштігін сипаттайтын танапішілік қайталанымдар ретінде пайдаланылды және танап деңгейіндегі тәуелсіз биологиялық қайталаным ретінде қарастырылған жоқ. Өсімдіктердің проекциялық жамылғысы мен өнімділігі жалпы қабылданған әдістемелер бойынша анықталды [84, 85]. 

Зерттеу бағдарламасында антропогендік әсерге ұшырамаған табиғи дала қауымдастығы эталондық бақылау ретінде қарастырылған жоқ. Осыған байланысты өсімдік жамылғысының өзгерістері тәжірибелік танаптардың өзара салыстырылуы және зерттеу жылдарындағы динамикасы негізінде бағаланды. Өсімдік қауымдастықтарының жағдайы түрлік құрамы, проекциялық жамылғысы, өсімдіктердің биіктігі және жер үсті фитомассасының өнімділігі бойынша сипатталды.

Вегетациялық кезеңге сәйкес ғарыштық суреттер каталог бойынша іріктелді. Жоғары және орташа кеңістіктік ажыратымдылықтағы жерсерігінің (Sentinel 2) деректері негізінде вегетациялық индекстері, өсімдіктердің жалпы проекциялық жамылғысы және жалпы өсімдік жамылғысы анықталды. 

Далалық зерттеу деректері GPS қабылдағышы арқылы полигондық нысандар түрінде тіркеліп, далалық күнделіктер мен тіркеу бланкілерінен алынған атрибутивтік ақпаратпен толықтырылды.

Өсімдік жамылғысының сипаты мен динамикасын бағалау үшін жерсеріктік суреттер негізінде NDVI қолданылды [86].
4 НӘТИЖЕЛЕР ЖӘНЕ ТАЛҚЫЛАУЛАР

4.1 Қостанай облысының құрғақ дала аймағындағы қара-қоңыр топырақтардың климаттық жағдайларын талдау
Еуразия материгінің орталығында орналасқан Қостанай облысының климаты күрт континенттілігімен ерекшеленеді. Мұндағы климаттық жағдайлар аумақтың созылыңқылығына және батыста Орал таулары мен шығыста Қазақтың ұсақ шоқысының ықпалына байланысты кең ауқымда өзгереді. Батыс ауа массалары Орал мен Орал үстіртінен өткен сайын айтарлықтай құрғайды, ал Торғай қойнауының шығысында орографиялық тосқауылдың әсері сезіле бастайды. Мұнда Қазақтың ұсақ шоқысының батыс беткейлері мен оған іргелес жатқан жазықтарда ауа массалары өзінің ылғалының соңғы қалдықтарын береді. Облыс аумағындағы изоплеттердің батыс және шығыс бөліктерінде төмендеп, ал орталық бөлігінде көтеріңкі болуы кездейсоқ емес. Климаттың өзгеруі жалпы ауа температурасының біртіндеп өсуі және жауын-шашынның солтүстіктен оңтүстікке қарай азаюы түрінде көрінеді [80, б. 39].

Атмосфералық ылғалдың жеткіліксіздігі және құрғақшылық қара-қоңыр топырақтар аймақшасында ауыл шаруашылығын айтарлықтай шектейді, сондықтан ылғалды сақтау шаралары бірінші кезекте маңызды болуы қажет. Қара-қоңыр топырақты құрғақ дала аймағында қайталанатын құрғақшылықтың байқалуы көптеген зерттеулерде атап өтілген [80, б. 69; 87-91]. Аймақта ылғалды, қалыпты және құрғақ жылдар деп ажыратады, оларды фенологиялық бақылаулар мен жаздық бидайдың орташа өнімділігі негізінде жіктейді. Е.С.Уланова (1988) негізгі астықты аудандардың аумақтарында күшті және орташа құрғақшылықтың ықтималдығын 95 жылдық деректер негізінде есептеген. Қатты құрғақшылық көбінесе Төменгі Еділ өңірінде, Оралдың оңтүстігінде және Қазақстанның солтүстік облыстарында байқалады. Бұл өңірлерде қатты құрғақшылықтың ықтималдығы 40–43 %, ал орташа құрғақшылықтың ықтималдығы 18–23 % құрайды [92]. Тарихи тұрғыдан қалыптасқандай, Қостанай облысында ең құрғақ жылдарға 1975, 1977, 1980, 1981, 1982 және 1983 жылдар, ылғалдылығы бойынша қалыпты жылдарға 1968, 1971, 1973, 1974 және 1976 жылдар, ал ылғалды жылдарға 1969, 1970, 1972, 1978 және 1979 жылдар жатады [50, б. 42; 80, б. 93]. Бірақ, қазіргі жағдайда ауыл шаруашылығы дақылдарының өнімділігін алудағы тұрақсыздықтың байқалуы, сондай-ақ жыртылатын және тыңайған ландшафттардағы деградация үдерістерінің белсенді дамуы және ықтимал құрғақшылықты болжау үшін климаттық көпжылдық көрсеткіштерді тереңірек талдауды қажет етеді. 

Климаттық талдау 2010–2020 жылдар аралығындағы Арқалық метеостанциясының деректері негізінде жүргізілді және зерттеу кезеңіндегі климаттық жағдайларды сипаттауға бағытталды. Қарастырылған 11 жылдық қатар көпжылдық климаттық норманы немесе ұзақ мерзімді климаттық трендтерді бағалау үшін пайдаланылған жоқ. Сондықтан алынған нәтижелер зерттеу кезеңіндегі климаттық жағдайлардың ерекшеліктерін сипаттау және олардың топырақ пен өсімдік жамылғысына ықтимал әсерін талдау мақсатында қарастырылды [83].
Солтүстік Қазақстан облысының агроклиматтық ресурстарының деректері бойынша 10 жылдың 2 жылы салыстырмалы түрде жаңбырлы, ал 10 жылдың 1 жылы аз жаңбырлы болғаны белгілі. Атап өтілген өңірде жауын-шашынның орташа көпжылдық мөлшерінің 250-ден 350 мм-ге дейін өзгеруі жағдайында, орташа жылдық көрсеткіштер үлкен ауытқулар орын алды [93]. Вегетациялық кезеңде түскен жауын-шашынды талдау бізге олардың қара-қоңыр топырақтардың гидротермиялық құбылысымен және ауыл шаруашылығы дақылдарының өнімділігімен өзара байланысы мен динамикасын анықтауға мүмкіндік береді. Салыстырмалы талдау көрсеткендей, 2010 жылдан 2020 жылға дейін қара-қоңыр топырақ аймақшасында көпжылдық және маусымдық атмосфералық жауын-шашынның білінерліктей өзгермелілігі байқалады (кесте 2). 

Деректер ең құрғақ жылдар 2010, 2012, 2014, 2017 және 2018 жылдар болғанын көрсетеді, онда жылдық жиынтығы бойынша атмосфералық жауын-шашын сәйкесінше 224.1, 192.3, 250.6, 261.4 және 263.4 мм мөлшерде түскен. Алайда қарастырылған 11 жылдық қатар климаттық норманы сипаттамайтындықтан, бұл деректер құрғақшылықтың қайталану заңдылығын бағалау үшін пайдаланылған жоқ. Соңғы он бір жыл аралығында вегетациялық кезеңде, яғни наурыз бен қыркүйек айлары аралығында орташа есеппен 186.7 мм жауын-шашын түскен. Вегетациялық кезеңде жиынтық мәндерден айтарлықтай ауытқулар байқалады. Наурыз айындағы ең көп жауын-шашын 2010, 2013, 2016 және 2018 жылдары, сәйкесінше 35.9, 42.3, 34.8 және 27.4 мм мөлшерде түскен. Аномальды ең аз жауын-шашын 2014 және 2020 жылдары, сәйкесінше 7.0 және 2.4 мм болды. Сәуір айында жауын-шашынның салыстырмалы жоғары мөлшері 2013 және 2020 жылдары түскен, ал 2015-2017 жылдары жауын-шашын мөлшері 32.2, 30.5 және 39.9 мм-ге тең болды. Мамыр айындағы жауын-шашынның ең көп мөлшері (тиісінше 37.8, 62.6, 51.3 және 33.7 мм) 2010, 2011, 2015 және 2018 жылдары, ал ең аз мөлшері (тиісінше 7.4) 2019 жылы тіркелді. Маусым айында атмосфералық жауын-шашынның аз мөлшері 2010, 2014, 2015 және 2017 жылдары байқалды. Осы жылдары олардың мөлшері сәйкесінше 3.2, 9.6, 9.7, және 5.5 мм құрады. 

Ең ыстық айда жауын-шашынның максималды мөлшері 2011, 2013, 2019 және 2020 жылдары сәйкесінше 63.4, 80.3, 63.2 және 62.0 мм мөлшерінде түсті, ал ең төмен мөлшері (5,3 және 8,1мм) 2010 және 2018 жылдары байқалды. Ал тамызда жауын-шашын мөлшері аз болған жылдар 2014 және 2017 жылдары, онда мөлшері сәйкесінше 8.1 және 3.6 мм тең болды. Күздің басында ылғалдың жетіспеушілігі 2010, 2012, 2014 жылдары байқалды, онда аталған көрсеткіштің мәндері 4.6, 7.5 және 4.3 мм-ге сәйкес болды. 

Ғалымдардың пікірінше, топырақта ылғалдың жиналуы ең алдымен қысқы атмосфералық жауын-шашын есебінен жүзеге асады, ал қардың ерген сулары 1-1,5 метр тереңдікке дейін енеді. Бірақ, қарастырылған өңірдің шаруашылықтарында жүргізіліп жатқан қарды мелиорациялаудың стандартты тәсілдеме жағдайында әрқашан оң нәтиже бере бермейді [94].

Кесте 2 – Арқалық метеостанциясы бойынша 2010-2020 жылдардағы жауын-шашынның айлық және жылдық мөлшері, мм

	Жылдар
	Қаңтар
	Ақпан
	Наурыз
	Сәуір
	Мамыр
	Маусым
	Шілде
	Тамыз
	Қыркүйек
	Қазан
	Қараша
	Желтоқсан
	Жылдық жиынтығы


	2010
	20,9
	13,2
	35,9
	14,0
	37,8
	3,2
	5,3
	14,4
	4,6
	11,5
	48,2
	15,1
	224,1

	2011
	4,9
	16,1
	15,7
	11,7
	62,6
	90,6
	63,4
	17,3
	16,8
	55
	19,6
	19,7
	393,4

	2012
	2,7
	1,4
	24,9
	13,3
	12,0
	24,8
	24,1
	20,7
	7,5
	18,6
	30
	12,3
	192,3

	2013
	24,8
	15,2
	42,3
	49,4
	20,9
	22,6
	80,3
	28,2
	20,5
	27,3
	17,5
	65,1
	414,1

	2014
	22,9
	17,2
	7,0
	28,8
	17,3
	9,6
	46,8
	8,1
	4,3
	47,8
	21,7
	19,1
	250,6

	2015
	19,8
	6
	18,0
	32,2
	51,3
	9,7
	27,6
	10,5
	10,4
	20,5
	34,9
	62,2
	303,1

	2016
	35,5
	6,8
	34,8
	30,5
	17,4
	53,2
	36,0
	16,9
	54,6
	19,7
	21
	40,8
	367,2

	2017
	16,8
	11
	17,3
	39,9
	27,8
	5,5
	13,7
	3,6
	31,9
	53,7
	28,6
	11,6
	261,4

	2018
	13,7
	8,2
	27,4
	10,2
	33,7
	23,8
	8,1
	26,7
	14,5
	59,7
	28,8
	8,6
	263,4

	2019
	11,8
	12,3
	20,3
	24,5
	7,4
	29,1
	63,2
	29,2
	78,8
	22,9
	18,9
	29,1
	347,5

	2020
	23,7
	19,7
	2,4
	45,4
	26,8
	25,8
	62,0
	17,0
	27,9
	15,9
	40,3
	5,9
	312,8

	11 жылдағы орташасы
	18,0
	11,6
	22,4
	27,3
	28,6
	27,1
	39,1
	17,5
	24,7
	32,1
	28,1
	26,3
	302,7


Климаттық құрғақшылықтың қалыптасу үрдісінде топырақ температурасы жетекші рөл атқарады, әсіресе дәнді дақылдар өнімін алуға қатысты болса. Ылғалды, қалыпты және құрғақ жылдарда топырақтың оңтайлы температурасының маңызды мәні бар, ол жаздық бидайдың фенологиялық дамуы мен өнімділігіне әсер етеді. Топырақтың кебу дәрежесін, сондай-ақ дәнді дақылдарды себу мерзімін дәл болжау топырақтың температуралық құбылысын дер кезінде анықтауға және талдауға байланысты [50, б. 49]. Топырақтың температуралық режимін бағалау кезінде оның кеңістіктік және уақыттық өзгергіштігін ескеру қажет [95]. Осыған байланысты қара-қоңыр топырақтардың өте құрғақ дала аймақшасында вегетациялық кезеңдегі (наурыз–қыркүйек) топырақ беті температурасының өзгерісі талданды. Зерттеу нәтижелері бойынша 2012 және 2016 жылдары топырақ бетінің қызуы салыстырмалы түрде жоғары болғаны байқалды. Бұл жылдары вегетациялық кезеңдегі (наурыз–қыркүйек) топырақ бетінің орташа айлық температураларының қосындысы тиісінше 124,0 және 117,0 °C·ай болды (кесте 3).

Топырақ бетінің орташа айлық температурасы білінерліктей өзгермелілігімен ерекшеленеді. Жаз айларында тұрақты жоғары температура 2010, 2012 және 2017 жылдарда (тиісінше 26-27, 26-28 және 26-27°С) байқалды. Сонымен қатар, топырақ бетінің қатты жаздық қызуымен 2014, 2015 және 2016 жылдар ерекшеленді, онда температура 22-ден 27°C-қа дейін өзгерді. Теріс температурамен қаңтар және ақпан айлары сипатталды, мұнда олардың максимумы (-20,0°С) 2010, 2011, 2012 және 2018 жылдары байқалды. 
Вегетациялық кезеңдегі ауа температурасының жылдық орташа мәні жердің беткі қабатының айтарлықтай жоғары қызуы 2011 жылы (5,6°С) болғанын көрсетеді. Алайда, салыстырмалы түрде төмендеу, бірақ айтарлықтай байқалатын жоғары ауа температурасымен 2019 және 2020 жылдар ерекшеленеді, мұнда оның мәндері сәйкесінше 5,0 және 5,1°C құрады (кесте 4). 

Вегетациялық кезеңдегі температуралардың орташа мәндері олардың айлары бойынша біркелкі емес таралады. Мысалы, аномальді өте жылы наурыз айымен (-0,4°C) 2016 жыл сипатталса, сәуір айында салыстырмалы жоғары температуралар 2011, 2012, 2016 және 2020 жылдары тиісінше 9.0, 12,3, 9.1 және 9,3°C байқалды. Ең ыстық шілде айында вегетациялық кезеңдегі ең жоғары температуралар (24,3°C) 2012 жылы анықталды.

2010–2020 жылдар аралығындағы Арқалық метеостанциясының мәліметтері бойынша ауаның салыстырмалы ылғалдылығының айлық және жылдық орташа мәндері өңірдің климаттық жағдайындағы ылғал режимінің маусымдық ерекшеліктерін сипаттайды. Зерттеу барысында қарастырылған кезеңдегі 11 жылдағы орташа салыстырмалы ылғалдылық 65,9 % құрады. 

Қара-қоңыр топырақтың құрғақ дала аймағындағы ауаның салыстырмалы ылғалдылығы вегетациялық кезеңдегі оның жиі төмендеуімен сипатталады. Мысалы, 2010 жылы жазғы ауаның салыстырмалы төмен ылғалдылығы байқалды (тиісінше 38-42%). Сонымен қатар, ауа ылғалдылығының төмендеуі байқалған 2012, 2014, 2019 және 2020 жылдарды бөліп көрсеткен жөн (тиісінше 60.1, 63.2, 64.3 және 64.4 %) (кесте 5).

Кесте 3 – Арқалық метеостанциясы мәліметтері бойынша 2010–2020 жылдардағы топырақ беті температурасының айлық және жылдық орташа мәндері, °С

	Жылдар
	Қаңтар
	Ақпан
	Наурыз
	Сәуір
	Мамыр
	Маусым
	Шілде
	Тамыз
	Қыркүйек
	Қазан
	Қараша
	Желтоқсан
	Жылдық орташасы

	2010
	-17
	-20
	-8
	6
	17
	27
	27
	26
	16
	5
	-1
	-12
	6

	2011
	-20
	-16
	-8
	10
	18
	22
	26
	22
	18
	7
	-9
	-17
	4

	2012
	-20
	-23
	-6
	14
	20
	26
	28
	26
	16
	7
	-5
	-19
	5

	2013
	-14
	-14
	-4
	9
	17
	24
	23
	22
	16
	6
	0
	9
	8

	2014
	-17
	-19
	-4
	6
	20
	26
	22
	27
	14
	4
	-7
	-12
	5

	2015
	-14
	-12
	-8
	5
	18
	27
	25
	23
	15
	4
	-4
	-6
	6

	2016
	-16
	-9
	-1
	11
	18
	22
	25
	26
	16
	2
	-10
	-10
	6

	2017
	-12
	-14
	-8
	7
	19
	26
	27
	26
	15
	4
	0
	-13
	6

	2018
	-20
	-16
	-8
	5
	14
	22
	27
	22
	15
	6
	-7
	-16
	4

	2019
	-13
	-13
	-4
	8
	19
	23
	27
	23
	12
	7
	-7
	-9
	6

	2020
	-9
	-8
	-4
	10
	20
	23
	26
	23
	13
	5
	-8
	-17
	6

	11 жылдағы орташасы
	-16
	-15
	-6
	8
	18
	24
	26
	24
	15
	5
	-5
	-11
	6


Кесте 4 – Арқалық метеостанциясы мәліметтері бойынша 2010–2020 жылдардағы ауа температурасының айлық және жылдық орташа мәндері, °С

	Жылдар
	Қаңтар
	Ақпан
	Наурыз
	Сәуір
	Мамыр
	Маусым
	Шілде
	Тамыз
	Қыркүйек
	Қазан
	Қараша
	Желтоқсан
	Жылдық орташасы

	2010
	-17,8
	-19,1
	-7,44
	5,58
	14,7
	22,26
	21
	23
	13,66
	5
	0,2
	-11,1
	4,2

	2011
	-19,8
	-15,5
	-8,44
	8,99
	14,69
	19,08
	21,27
	18,47
	15,54
	6
	-9,1
	-15,4
	3,0

	2012
	-18,6
	-21,7
	-5,8
	12,34
	16,61
	21,79
	24,3
	21,87
	13,98
	6,9
	-4,2
	-18,7
	4,1

	2013
	-13,2
	-13,3
	-3,66
	8,63
	13,64
	19,88
	19,57
	18,99
	13,71
	5
	0,3
	-9
	5,0

	2014
	-16,4
	-18,7
	-4,24
	4,37
	16,39
	21,51
	18,07
	23,42
	11,16
	3,5
	-7,6
	-11,3
	3,3

	2015
	-13,6
	-12,4
	-8,27
	4,43
	15,61
	22,17
	21,12
	19,16
	13,02
	3,1
	-3,8
	-5,2
	4,6

	2016
	-14,6
	-8
	-0,4
	9,11
	14,37
	18,22
	20,64
	21,4
	14,29
	0,7
	-9,5
	-9,9
	4,7

	2017
	-11,7
	-14,1
	-7,95
	6,62
	14,86
	21,24
	21,96
	21,84
	13,55
	3,7
	-0,3
	-11,8
	4,8

	2018
	-19,8
	-15,1
	-8,07
	5,28
	11,72
	18,34
	23,09
	19,04
	12,69
	5,6
	-6,9
	-15,6
	2,5

	2019
	-12,6
	-13,7
	-3,05
	6,25
	14,44
	18,35
	23,42
	19,53
	11,05
	7,3
	-7
	-8,5
	4,6

	2020
	-9
	-7,6
	-2,81
	9,27
	17,44
	18,89
	22,45
	19,77
	11,49
	4,8
	-7,1
	-16,1
	5,1

	11 жылдағы орташасы
	-15,2
	-14,5
	-5,5
	7,4
	15,0
	20,2
	21,5
	20,6
	13,1
	4,7
	-5,0
	-12,1
	4,2


2010–2020 жылдардағы бақылаулар бойынша ауаның салыстырмалы ылғалдылығы жылдар арасында айтарлықтай ауытқып отырғаны байқалды. Алайда зерттеу аясында ұзақ мерзімді статистикалық трендтік талдау жүргізілмегендіктен, ауа ылғалдылығының тұрақты төмендеу үрдісі туралы қорытынды жасалған жоқ.

Желдің қарқындылығы, жоғарыда сипатталған көрсеткіштерге қосымша, кептіру әсерін тек атмосфераның жерге жақын қабатына ғана емес, сонымен қатар топырақтың жоғарғы қабатына да тигізеді. Алайда оның әлсіреуі жағдайында жаз айларында аптап ыстықтың дамуына жағдай жасалады. 
2010–2020 жылдар аралығындағы Арқалық метеостанциясының мәліметтері бойынша желдің жылдамдылығының айлық және жылдық орташа мәндері өңірдің жел режимінің маусымдық және жылдық ерекшеліктерін сипаттайды. Зерттеу кезеңінде кезеңдегі 11 жылдағы орташа жел жылдамдығы 4,0 м/с құрады. 
2010–2020 жылдар бойынша жел жылдамдығының таралуы бірдей емес. Көпжылдық орташа көрсеткіш бойынша ең жоғары жел жылдамдығы наурыз, қаңтар, желтоқсан және мамыр айларында байқалады, сәйкесінше 4.8, 4.5, 4.4 және 4.3 м/с болды. 

Жел жылдамдығының әлсіреуі негізінен жаздың аяғында және күздің басында байқалады. 11 жыл ішінде тамыз және қыркүйек айларында желдің жылдамдығы 3,5 м/с деңгейінде байқалды (кесте 6). 

Желдің жоғары белсенділігі топырақтың ылғал режиміне, булану қарқындылығына және жел эрозиясының даму деңгейіне тікелей әсер етеді.

Климаттық жағдайларды объективті бағалау мақсатында зерттеу кезеңі үшін Селяниновтың гидротермиялық коэффициенті (ГТК) есептелді. ГТК тәуліктік метеорологиялық деректер негізінде орташа тәуліктік ауа температурасы 10 °С-тан жоғары болған кезеңдегі жауын-шашын мөлшері мен белсенді температуралар жиынтығы бойынша анықталды:

                                                        (1)

мұндағы:

– ΣP – ауа температурасы 10 °С-тан жоғары кезеңдегі жауын-шашын мөлшері, мм;

– ΣT>10°С – осы кезеңдегі белсенді температуралар жиынтығы, °С.

2010–2020 жылдар аралығында ГТК мәндері 0,151–0,828 аралығында өзгерді. Ең төменгі коэффициент 2010 жылы (0,151) анықталды, бұл зерттеу кезеңіндегі ең құрғақ жылдардың бірі болғанын көрсетеді. Ең жоғары мән 2011 жылы (0,828) тіркелді, бұл қалған жылдармен салыстырғанда атмосфералық ылғалдың біршама қолайлы болғанын сипаттайды (кесте 7). 

ГТК көрсеткіштері бойынша 2010, 2012, 2014, 2017 және 2018 жылдары өте құрғақ жағдай қалыптасты (ГТК<0,30). 2015 жылы коэффициент 0,368 болып, құрғақ жағдай байқалды.
Кесте 5 – Арқалық метеостанциясы мәліметтері бойынша 2010–2020 жылдардағы ауаның салыстырмалы ылғалдылығының айлық және жылдық орташа мәндері, %

	Жылдар
	Қаңтар
	Ақпан
	Наурыз
	Сәуір
	Мамыр
	Маусым
	Шілде
	Тамыз
	Қыркүйек
	Қазан
	Қараша
	Желтоқсан
	Жылдық орташасы

	2010
	78
	74
	82
	65
	49
	38
	42
	38
	43
	57
	82
	73
	60,1

	2011
	70
	83
	80
	64
	46
	63
	61
	56
	49
	76
	85
	82
	67,9

	2012
	80
	83
	87
	52
	44
	50
	43
	48
	47
	60
	82
	82
	63,2

	2013
	87
	86
	85
	70
	52
	42
	63
	63
	54
	71
	79
	90
	70,2

	2014
	88
	86
	87
	64
	52
	41
	59
	39
	49
	70
	84
	79
	66,5

	2015
	82
	80
	83
	73
	65
	49
	48
	42
	49
	61
	84
	86
	66,8

	2016
	75
	76
	81
	67
	48
	57
	64
	46
	57
	80
	77
	86
	67,8

	2017
	85
	82
	81
	67
	46
	42
	47
	38
	54
	72
	88
	86
	65,7

	2018
	77
	89
	88
	74
	56
	52
	50
	58
	53
	64
	82
	77
	68,3

	2019
	79
	79
	77
	63
	42
	49
	43
	49
	68
	63
	76
	84
	64,3

	2020
	87
	84
	73
	65
	56
	46
	51
	53
	56
	57
	72
	73
	64,4

	11 жылдағы орташасы
	80,7
	82,0
	82,2
	65,8
	50,5
	48,1
	51,9
	48,2
	52,6
	66,5
	81,0
	81,6
	65,9


Кесте 6 – Арқалық метеостанциясы мәліметтері бойынша 2010–2020 жылдардағы желдің айлық және жылдық орташа жылдамдығы, м/с

	Жылдар
	Қаңтар
	Ақпан
	Наурыз
	Сәуір
	Мамыр
	Маусым
	Шілде
	Тамыз
	Қыркүйек
	Қазан
	Қараша
	Желтоқсан
	Жылдық орташасы

	2010
	5
	5
	6
	5
	4
	3
	3
	4
	4
	3
	6
	5
	4,4

	2011
	4
	5
	5
	4
	5
	4
	5
	4
	3
	3
	4
	3
	4,1

	2012
	4
	5
	5
	3
	4
	4
	4
	3
	3
	4
	5
	5
	4,1

	2013
	4
	3
	5
	4
	4
	4
	3
	3
	4
	4
	3
	6
	3,9

	2014
	5
	3
	5
	4
	4
	4
	4
	3
	3
	5
	4
	4
	4,0

	2015
	4
	3
	4
	5
	4
	4
	4
	4
	3
	4
	5
	6
	4,2

	2016
	5
	4
	5
	4
	4
	4
	4
	3
	4
	3
	5
	6
	4,3

	2017
	5
	4
	5
	4
	5
	4
	4
	3
	4
	4
	3
	4
	4,1

	2018
	5
	2
	5
	4
	5
	4
	4
	3
	3
	4
	4
	3
	3,8

	2019
	3
	3
	4
	4
	4
	4
	4
	4
	3
	4
	4
	4
	3,8

	2020
	5
	5
	4
	4
	4
	4
	4
	4
	4
	4
	3
	2
	3,9

	11 жылдағы орташасы
	4,5
	3,8
	4,8
	4,1
	4,3
	3,9
	3,9
	3,5
	3,5
	3,8
	4,2
	4,4
	4,0


Ал 2013, 2016, 2019 және 2020 жылдары ГТК сәйкесінше 0,653; 0,626; 0,680 және 0,594 болып, ылғалмен қамтамасыз етілуі жеткіліксіз жағдаймен сипатталды. Зерттеу кезеңінде ГТК мәні 1,0-ден жоғары болмағандықтан, қарастырылған жылдардың ешқайсысы жеткілікті ылғалданған жылдар қатарына жатқызылған жоқ.

Кесте 7 – Арқалық метеостанциясы бойынша 2010–2020 жылдардағы Селяниновтың гидротермиялық коэффициенті

	Жыл
	ΣP, мм
	ΣT>10 °С, °С
	ГТК
	Ылғалдану жағдайы

	2010
	44,4
	2931,79
	0,151
	өте құрғақ

	2011
	234,8
	2835,85
	0,828
	ылғалмен салыстырмалы қамтамасыз етілген

	2012
	81,4
	3242,24
	0,251
	өте құрғақ

	2013
	173,1
	2650,79
	0,653
	ылғал жеткіліксіз

	2014
	78,7
	2722,69
	0,289
	өте құрғақ

	2015
	103,4
	2811,89
	0,368
	құрғақ

	2016
	176,6
	2823,05
	0,626
	ылғал жеткіліксіз

	2017
	59,1
	2895,92
	0,204
	өте құрғақ

	2018
	76,6
	2560,89
	0,299
	өте құрғақ

	2019
	176,6
	2598,77
	0,680
	ылғал жеткіліксіз

	2020
	167,2
	2815,98
	0,594
	ылғал жеткіліксіз


Мұндай гидротермиялық жағдайлар топырақтағы ылғал қорының қалыптасуына, органикалық заттардың минералдану қарқындылығына, қоректік элементтердің жылжымалылығына және өсімдік жамылғысының өнімділігіне ықпал ететін маңызды табиғи факторлардың бірі болып табылады. Сондықтан ГТК көрсеткіштері топырақтың агрохимиялық қасиеттері мен өсімдік қауымдастықтарының өзгерістерін бағалау кезінде климаттық фактордың әсерін сипаттайтын қосымша агроклиматтық көрсеткіш ретінде 
Жауын-шашын мөлшерінің, ауа температурасының, ауаның салыстырмалы ылғалдылығы мен жел жылдамдығының ауытқулары зерттелген қара-қоңыр топырақтардың агроэкологиялық жағдайына және өсімдік жамылғысының қалыптасуына ықпал ететін негізгі табиғи факторлар ретінде қарастырылды. Осыған байланысты жаз мезгіліндегі қуаңшылықтың кері әсерін төмендету үшін топырақта ылғал жинақтау мен сақтауға бағытталған агротехникалық шараларды климаттық жағдайларды ескере отырып жүргізу қажет.

4.2 Қара-қоңыр топырақтарының қазіргі жағдайы және деградацияға ұшырау себептері
Топырақтардың қазіргі күйі көп жағдайда олардың ауыл шаруашылығында пайдаланылу сипатына тәуелді болады: қарқынды жырту және органикалық тыңайтқыштарды жеткіліксіз енгізу жағдайында топырақ құнарлылығының біртіндеп төмендеуі байқалады, ал агротехникалық шаралар сақталған жағдайда олардың негізгі агрономиялық қасиеттері тұрақты деңгейде сақталады. Зерттеулер 2018–2020 жылдар аралығында Арқалық ауыл шаруашылығы тәжірибе станциясының аумағында Қазақстан Республикасы Білім және ғылым министрлігінің «Қазақстан Республикасында ауыл шаруашылығына арналған жерлердің кадастрлық құнының тиімділігін арттыру тәсілін талдау және бағалау әдістемесін жетілдіру» тақырыбындағы ғылыми жобасы аясында жүргізілді.

Антропогендік жүктеменің әлсіреуі нәтижесінде уақытша табиғи күйге өткен танаптарда өсімдік жамылғысының қалпына келу және қарқынды даму үдерістері байқалады [96]. Бұл уақытша табиғи күйге өткен танаптарда топырақ түзілу үдерістерімен қатар, топырақтың температуралық режимінде де өзгерістер байқалады [97]. Атап айтқанда, альбедо көрсеткіштерінің өзгеруі топырақтың температуралық режимінің өзгеруіне әкеледі. Топырақ температурасы өсімдіктердің өсу жағдайларымен, топырақтағы ылғалдың жиналуы мен сақталу үдерістерімен, сондай-ақ басқа да топырақ-экологиялық үдерістермен тығыз байланысты [98]. Бұл жағдай Қостанай облысындағы ауыл шаруашылығы дақылдарының өнімділігінің күрт төмендеуіне байланысты ауылшаруашылық айналымынан шығарылып, тыңайған жерлерге ауыстырылған танаптарға тән [99].

Қара-қоңыр топырақтар аймақшасы ландшафтының трансформациясы мен деградациясы 1992 жылдан кейінгі кезеңмен байланысты, бұл кезде егістік алқаптар ауданының мен жайылатын жануарлар санының азаюы есебінен уақытша табиғи тыңайған ландшафттардың қалыптасуы орын алды. Бұл туралы статистикалық мәліметтер [100] көрсетеді, олар 1990-1998 жылдар аралығында ірі қара мал басы 9757,2-ден 3957,9 мың басқа, ал ұсақ мал санының 35660,5-тен 9526,5 мың басқа дейін күрт төмендегеніне нұсқайды. 

Бұл кезде құрғақ дала аймағында кең байтақ иесіз қараусыз қалған жайылымдар пайда болды, онда тұяқтылар популяциясының, әсіресе ақбөкеннің толық дерлік жойылуы, өсімдіктер мен топырақ жамылғысының антропогендік деградациясына әкелді [101], яғни бәсекелестік даму барысында өсімдіктердің арамшөпті желінбейтін түрлері жануарлармен желінбеуі себептерінен желінетін түрлері ығыстыра бастады.

Сонымен қатар, топырақтардың деградациясы топырақ бетіндегі қыналардың артуына байланысты өсуінің күшеюінен көрінді, бұл топырақтың су өткізгіштігінің нашарлауына, соның салдары ретінде жоғары сатыдағы өсімдіктер үшін судың қолжетімділігінің төмендеуіне түрткі болды. Нәтижесінде үй және жабайы жануарлардың өнімділігі ғана емес, сонымен қатар өсімдік жамылғысының бастапқы өнімділігі де төмендеді. Сондықтан жайылымдарды бағалаудың қажетті шарты, малды жаю мен шамадан тыс жаю кезінде болатын фитоценоздар шөбінің сапалық өзгерістерін бағалау болып табылады [102]. Уақытша табиғи жайылымдық ландшафттардағы өсімдіктердің гипотетикалық қалпына келу үдерістерін түсіну үшін біз алгоритм әзірледік, толығымен желінген танаптардагі өсімдіктердің фитоценоздың квазиклимаксты жағдайына дейін біртіндеп қалпына келуін көрсетеді.
Жүргізілген далалық зерттеулер нәтижесінде қара-қоңыр топырақтардың құнарлылық деңгейі бойынша айырмашылықтары анықталды. Бұл туралы тек топырақ бетінің сипаты ғана емес, сонымен қатар өсімдік жамылғысының айқын дақтылығы анық растайды. Соңғысы қара-қоңыр топырақтардың және кебірлердің өзінің кебірлілігінің болуын нұсқайды. Қара-қоңыр топырақтардағы С2c-нің өзгерісін бағалау және ертеректе егістікке пайдаланылған танаптың өнімділігінің төмендеуінің себебін анықтау үшін №59 танапта қазба - шұңқыр қазылды. Өңірдің жалпы жер бедері жазық, микро еңістермен сипатталады. Бұл жер ертеректе ұзақ уақыт бойы егістікке пайдаланылған, бірақ ол соңғы алты жыл ішінде (2018 жылға қарай) өңделмеген және кейбір жерлері жайылатын жабайы және үй жануарларының жиналу орнына айналды (сурет 6). 

Сурет 6 – Тәжірибелік танаптағы өсімдік жамылғысы
Өсімдік жамылғысында негізінен биіктігі 60-70 см-ден асатын аңбасшөп, биіктігі 60-70 см-ге дейін өсетін ошаған қалуен, биіктігі 10-дан 60 см-ге дейін ізен, далалық шырмауық және айтарлықтай мөлшерде биіктігі 10-60 см-ге дейін балпанақ кездеседі. Аталған өсімдіктердің жер бетінің проекциялық жамылғысы шамамен 50-60% құрады. Топырақ бетінде ені шамамен 4-5 см жарықтар мен саңылаулар анық көрінеді, олар жаз және күз айларында ашылады (сурет 7). 

Төменде келтірілген морфологиялық және профильдік-геохимиялық сипаттамалар №59 тәжірибелік танапта қазылған негізгі топырақ кескініне қатысты. Сондықтан алынған нәтижелер осы танаптың зерттелген 4,0 га аумағындағы топырақ жағдайын сипаттайды және басқа тәжірибелік танаптардың толық топырақ профиліне тікелей экстраполяцияланбайды.

Сурет 7 – Бірнеше жылдан бері пайдаланылмаған егістік жердегі жарықшаның пішіні мен көлемі

Топырақтың генезисі емес, бұл белгілердің қалыптасуы, сірә, тұздану және кебірлену үдерістерімен байланысты.

№59 тәжірибелік танаптағы қара-қоңыр топырақтардың кескініне морфологиялық сипаттама берілді:

	0-10см
	беткі бөлігі күңгірттеу сұр, төменірек күреңдеу рең қосылады, сәл ылғалды, өте қопсыған, майда кесекті-оқ дәрі тәрізді, қалыңдығы 6-7 мм, тамырлар саны өте көп, бұл оның көпжылдық жасын көрсетеді, HCl-дан сәл көпіршіп қайнайды;

	10-20см
	күрең реңді күңгірттеу-сұр, 0-10 см-ге қарағанда біршама ылғалды, тығыз, тамыршылар аз, сирек карбонатты дақтар;

	20-30см
	сұрлау-күрең, дымқылдау, сыналары бойынша тығыз, тілдері бойымен бос, қырлары анық ірі кесекті, сыналарда айқын карбонатты дақтар, тілдерде тамырлар;

	30-40см
	сұрлау-күрең, азырақ тығыздалған, айқын емес қырлары күңгірт сұр микроаймақтармен араласқан, ірі кесекті, карбонатты дақтар, тілдерде тамырлар;

	40-50см
	сұр тілді микроаймақтарымен бірге күрең, ылғалды, тығыз, қырлары анық емес кесекті, карбонатты дақтар, тіл бойымен жұқа тамырлар;

	50-60см
	күрең, ылғалды, тығыз, қырлы ірі кесекте, тіл бойында тамырлар, дақтар түрінде карбонаттардың максималды жинақталуы;

	60-70см
	ашық сұр күрең, қалғаны алдыңғыдағыдай;

	70-80см
	күңгірт сыналары бар күрең, тығыздалған, ылғалды, кесекті, карбонаттар азырақ, сирек жұқа тамырлар (сурет 8).


Деградацияға ұшыраған қара-қоңыр топырақтардың тектік қабаттарының морфологиялық сипаттамасы олардың ауыр тұзданған аналық жыныстарда түзілгендігін көрсетті. 

	А) Топырақ-өсімдік жүйелік байланыстың көрінісі
	Б) Қара-қоңыр топырағының тектік қабаттарының парагенезі




Сурет 8 – Алты жылдан аса пайдаланылмаған аумақтағы қара-қоңыр топырағының бет бейнесі

Жоғарғы гумус қабатында карбонаттар аз, бірақ тереңдеген сайын топырақтың карбонаттылығы артады. 80 см тереңдіктен бастап, жұқа қалыңдықта (>2 см) ақшылдау майда кристалды гипстің көлденең орналасқан қабатшалары кездеседі. Сонымен қатар сыналар бойымен 80 см тереңдікке дейін топырақтың минералды массасы карбонаттармен қаныққан (сурет 8). 

Кескін құрылысынан көрінетіні – зерттелген топырақ өзінің бастапқы түйіртпектелуін жоғалтқан. Топырақтың жоғарғы қабаты қатты антропогендік әсерге ұшыраған, оның құрылысы біршама борпылдақ, сәл түйіртпектенген. Ол сұр түске боялған, жеткілікті ылғалданған және өсімдік тамырларымен тарамдалған, ал тамырлар жер бетіне түскен төсенішпен бірге in situ гумификация үдерісіне қатысады.

8-Б суреттен көрініп тұрғандай қара-қоңыр топырақтардың төменгі және жоғарғы қабаттары арасында парагенез деп аталатын тектік байланыс бар және қабаттар неғұрлым тереңірек орналасса, соғұрлым үдерістердің сипаты біршама тұрақты болады. Қарастырылып отырған топырақ кескінінде бұрынғыға қарағанда біршама түйіртпектенген жұқа (0-7 см) беткі қабат бөлінеді [103]. 

Тыңайған жерлердің (59-шы танап) антропогендік деградацияға ұшыраған қара-қоңыр топырақтарында орташа қалыңдықты (А+В1=0-40 см) гумус қабаты бар. Оның жыртылыс қабатының 0-30 см қабатында гумустың мөлшері орташа есеппен 2,48% құрайды, бұл топырақтың сәл гумустелуін, бірақ жалпы органикалық заттармен қамтамасыз етілгенін көрсетеді (кесте 8, қосымша В). 
Кесте 8 – №59 танаптағы қара-қоңыр топырақ кескінінің 0–30 см қабатындағы негізгі агрохимиялық көрсеткіштері
	№
	Үлгі алынған тереңдік, см
	Гумус, %
	Жалпы азот, %
	Жылжымалы фосфор 

P₂O₅, мг/100 г топырақта 
	Калий 

K₂O, мг/100 г топырақта  
	рН

	1
	0-10
	2,91
	0,230
	2,80
	29,1
	7,4

	2
	10-20
	2,52
	0,141
	2,15
	23,5
	7,6

	3
	20-30
	2,00
	0,130
	1,25
	21,5
	7,6


Жылжымалы фосфор мен алмаспалы калий мөлшері Б.Р.Мачигин әдісі бойынша 100 г топырақтағы мг P₂O₅ және мг K₂O түрінде берілді. Жалпы азот мөлшері бойынша тыңайған қара-қоңыр топырақтар ең жоғарғы 0-10 см қабатында қамтамасыз етілген (0,230%) және төменгі қабаттарда сәйкесінше орташа төмен қамтамасыз етілген (0,141 және 0,130%). Жылжымалы фосфор мөлшері бойынша зерттелетін топырақтар жоғарғы қабаттарда (0-10 және 10-20 см) қамтамасыз етілген (100 г топырақта 2,80 және 2,15 мг) және 20-30 см қабатында төмен қамтамасыз етілген (100 г топырақта 1,25 мг). Көңіл аударатын жайт, тыңайған қара-қоңыр топырақтар жылжымалы (алмаспалы) калиймен өте төмен қамтамасыз етілген. Оның 0-30 см қабаттағы мөлшері орта есеппен 100 г топырақта 24,7 мг құрайды. Қара-қоңыр топырағының реакциясы оның барлық қалыңдығында сәл сілтілі (рН 7,4-7,6).

Агрохимиялық көрсеткіштер өсімдіктердің негізгі тамыр таралған қабаты болып табылатын 0–30 см тереңдікте анықталды. Ал №59 танаптағы топырақ кескінінің толық профильдік тұздану ерекшеліктері су сүзіндісінің иондық құрамы бойынша төменде  қарастырылды.

№59 танаптағы қара-қоңыр топырақ кескінінің су сүзіндісі бойынша анықталған тұз құрамы жер бетінен 80 см тереңдікке дейін оның барлық қалыңдығының тұзданғандығын көрсетеді. Тек ең жоғарғы қабат (0-40 см) сәл тұзданумен ерекшеленді, онда жалпы суда еритін тұздар мөлшері 0,126-0,160% құрады. Одан тереңге қарай топырақтың тұздану дәрежесі орташаға дейін көтеріледі және осы деңгейде 80 см тереңдікке дейін сақталады. Бұл аралықта (50-80 см) тұздардың мөлшері 0,536-0,592% аралығында өзгереді. Кескіннің 80 см тереңдігінен бастап қазба-шұңқырдың түбіне дейін, қара-қоңыр топырақтардың тұздануы максималды мәндерге жетеді және жоғары деңгейге сәйкес келеді. Аталған топырақ қабатында (30-50 см) суда еритін тұздардың жалпы мөлшері 0,160-тан 0,536%-ға дейін ауытқиды. Топырақ ерітіндісінің иондық құрамы ерекше қызығушылық тудырады, өйткені онда иондар біркелкі таралмаған және өсімдіктерге улы мөлшерде кездеседі. Мысалы, аниондардың құрамында сульфат ионы үстемдік құрған, оның үлесі барлық аниондардың жиынтығының 60-тан 80%-ына жетеді (кесте 9). 
Кесте 9 – Зерттеу кезеңіндегі №59 танаптағы топырақ кескінінің су сүзіндісінің иондық құрамы, мг-экв/%
	Кескін

№
	Үлгі алынған тереңдік, см
	HCO-3
	CO32-
	Cl-
	SO42-
	Ca2+
	Mg2+
	Na+
	Тұздар

жиынтығы %

	Танап 59
	0-10
	0,049
0,80
	жоқ
	0,014
0,40
	0,031
0,65
	0,016
0,80
	0,005
0,40
	0,015
0,65
	0,130

	
	10-20
	0,041
0,68
	іздері
	0,011
0,30
	0,038
0,80
	0,014
0,70
	0,004
0,30
	0,018
0,78
	0,126

	
	20-30
	0,044
0,72
	іздері
	0,014
0,40
	0,043
0,90
	0,016
0,80
	0,006
0,50
	0,017
0,72
	0,140

	
	30-40
	0,056
0,92
	жоқ
	0,011
0,30
	0,050
1,05
	0,018
0,90
	0,007
0,60
	0,018
0,77
	0,160

	
	40-50
	0,037
0,60
	0,010
0,32
	0,014
0,40
	0,312
6,50
	0,008
0,40
	0,004
0,30
	0,151
6,56
	0,536

	
	50-60
	0,024
0,40
	0,017
0,56
	0,014
0,40
	0,331
6,70
	0,018
0,90
	0,007
0,60
	0,157
6,84
	0,558

	
	60-70
	0,056
0,92
	жоқ
	0,011
0,30
	0,335
7,0
	0,016
0,80
	0,006
0,50
	0,164
7,12
	0,588

	
	70-80
	0,051
0,84
	жоқ
	0,011
0,30
	0,346
7,20
	0,018
0,90
	0,007
0,60
	0,159
9,92
	0,592


Сондықтан тастанды тыңайған қара-қоңыр топырақтардың тұздану химизмі ең жоғарғы қабаттарды (0-40 см) қоспағанда таза сульфатты болып табылады. Аталған жоғарғы қабаттарда тұздану химизмі гидрокарбонатты-сульфатты. Сульфат ионының зиянды әсері топырақ бетінен 30 см тереңдіктен басталады және оның мөлшері тереңдеген сайын 100 г топырақта 1,05-тен 7,20 мг-экв-ге дейін біртіндеп артады. Төменгі қабаттардағы бұл ионның жоғары мөлшерде болуы зерттелетін топырақтардың ауыр құмбалшықты сульфатты топырақ түзуші жыныстарда түзілгенін көрсетеді. Топырақтың барлық қалыңдығында сульфат ионының мөлшері оның зияндылық шегінен айтарлықтай асып түседі.

Сульфат ионынан басқа, бикарбонат пен карбонат иондарының айқын концентрациясы алаңдаушылық тудырады. Біріншісінің мөлшері жер бетінен 20 см тереңдіктен бастап теріс әсер етуі мүмкін. Жарты метр тереңдікке дейін бикарбонат иондарының концентрациясы шектік деңгейіне жетеді (0,72-0,92 мг-экв). Тастанды қара-қоңыр топырақтардың сортаңдануына зиянды тұздардың ішіндегі ең улы қосылыс сода натрий карбонаты қатысады. Бұл туралы зерттелетін топырақтардың 50-60 см қалыңдығында қалыпты карбонаттардың улы концентрациясы растайды. Оның мөлшері осы аралықта шекті деңгейден айтарлықтай (100 г топырақта 0,03 мг-экв) асып түседі және 100 г топырақта 0,32-ден 0,56 мг-экв-ге дейін ауытқиды (кесте 9, қосымша В). Топырақ кескінінің басқа бөліктерінде карбонат ионының фрагментті іздері байқалады.
Катиондық құрамында натрий басым. Оның үстіне оның концентрациясы тереңдеген сайын артады және аналық жыныста максималды мәндерге (100 г топырақта 7,12-9,92 мг-экв) жетеді. №59 танаптағы топырақ кескінінде натрий ионы мөлшерінің белгіленген шектен жоғары болуы 40 см тереңдіктен бастап байқалды. №59 танаптағы зерттелген топырақ кескінінің тұздық профилі Na₂SO₄, NaHCO₃ және Na₂CO₃ тұздарының болуымен сипатталды (кесте 9). Бұл қорытынды су сүзіндісінің иондық құрамы негізінде жасалды және топырақтың алмаспалы натрий құрамын сипаттамайды.
№59 танаптағы топырақ кескінінен алынған деректер осы нысанның профиль бойындағы тұздану сипатын бағалауға мүмкіндік береді. Басқа танаптарда толық профильдік кескіндер қазылмағандықтан, №7, №12 және №35А танаптарымен салыстыру тек олардың 0–10 см қабатынан алынған топырақ үлгілерінің агрохимиялық және иондық көрсеткіштері деңгейінде жүргізілді. Сондықтан зерттеу танаптарының терең қабаттарындағы тұзданудың кеңістіктік біркелкілігі туралы қорытынды жасалған жоқ.

№59 танаптың топырақ кескіні бойынша алынған деректер оның ауыл шаруашылығы айналымынан шығарылуына ықпал еткен негізгі шектеуші факторлардың бірі жоғарғы тамыр таралған қабаттың содалы-сульфатты тұздануы болуы мүмкін екенін көрсетеді. Қара-қоңыр топырақтарды игерудің бастапқы кезеңінде зиянды тұздардың кері әсері онша байқалмаған болуы мүмкін. Алайда көп жылдардан кейін агротехникалық шаралар жүйесін қолдану жел эрозиясы үдерістерінің кең таралуына әкелді [104]. Аталған антропогендік үдерістер ылғалды жинақтау және суару шараларымен бірге кумулятивті әсер етті, яғни суда жақсы еритін сульфат тұздарының еруіне және капиллярлық ағындар арқылы жоғары қарай жылжуына әкелді.

Зерттелген танаптардағы қара-қоңыр топырақтардың агрохимиялық жағдайын салыстырмалы бағалау үшін әр танаптың 0–10 см қабатынан кездейсоқ таңдалған үш нүктеден топырақ үлгілері алынды. Әр үлгі жеке зертханалық талдаудан өткізілді, ал алынған көрсеткіштер танап ішіндегі кеңістіктік өзгергіштікті сипаттау үшін пайдаланылды. Танаптардың әрқайсысы бір ғана зерттеу бірлігі болғандықтан, нәтижелер тыңайған мерзімінің немесе агротехникалық өңдеудің оқшауланған әсерін статистикалық тұрғыдан дәлелдеу үшін емес, зерттелген танаптардың жағдайын салыстырмалы сипаттау үшін қолданылды.
Екі жыл бойы пайдаланылмай келген №35А танапта қара-қоңыр топырақтарда гумустың қамтамасыз етілуі 2018–2019 жылдарда тұрақты деңгей (1,55–1,58%), бірақ 2020 жылы 1,14%-ға дейін төмендейді. Егер 2018 жылы жалпы азот мөлшері 0-10 см топырақ қабатында орташа есеппен 0,106% болса, 2019 жылы 0,111%-ға тең болған, ал 2020 жылы 0,074% болған. Жылжымалы фосфордың мөлшерінде топырақтың қабаттарында (0–10 см) 100 г топырақта 1,24-тен 1,6-ға дейін кейбір ауытқулар байқалады. 

Тәжірибелік танап №12 аз дәрежеде (3 жыл) өңдеусіз қалған, зерттеудің бірінші және екінші жылында гумуспен орташа қамтамасыз етілді. Аталған танаптар арасындағы айырмашылығы №12 тәжірибелік танаптың топырақтары №35А танаптың топырақтарына қарағанда жалпы азотпен біршама жақсырақ қамтамасыз етілген (кесте 10). 2018 жылы жалпы азот мөлшері 0-10 см топырақ қабатында орташа есеппен 0,156 % болса, 2019 жылы 0,164 %-ға, ал 2020 жылы 0,118 %-ға тең болған. Жылжымалы фосфордың мөлшерінде 0–10 см топырақтың қабатында 100 г топырақта 1,35-тен 2,16 мг-ға дейін кейбір ауытқулар байқалады. Тағы да атап кететін жайт, №35А және 12 тәжірибелік танаптардың қара-қоңыр топырақтары, басқа танаптар сияқты алмаспалы калиймен өте төмен қамтамасыз етілген (кесте 10, қосымша В). 

Кесте 10 – Тәжірибелік танаптардың 0–10 см қабатындағы қара-қоңыр топырақтардың агрохимиялық көрсеткіштері

	Сынама алу орны, танап
	Игерілмеген кезең, жыл
	Үлгі алынған тереңдік, см
	Гумус, %
	Жалпы азот,

%
	Жылжымалы фосфор 

P₂O₅, мг/100 г топырақта 
	Калий 

K₂O, мг/100 г топырақта  
	рН

	2018
	

	35А
	2
	0-10
	1,55
	0,106
	1,60
	18,50
	7,4

	12
	3
	0-10
	2,25
	0,156
	2,10
	26,50
	7,4

	7
	4
	0-10
	2,61
	0,165
	1,84
	28,13
	7,5

	59
	6
	0-10
	3,06
	0,235
	2,90
	30,47
	7,5

	2019
	

	35А
	3
	0-10
	1,58
	0,111
	1,65
	18,50
	7,4

	12
	4
	0-10
	2,30
	0,164
	2,16
	26,50
	7,4

	7
	5
	0-10
	2,35
	0,181
	1,93
	28,0
	7,5

	59
	7
	0-10
	3,12
	0,247
	2,99
	30,47
	7,5

	2020
	

	35А
	-
	0-10
	1,14
	0,074
	1,24
	14,23
	7,3

	12
	-
	0-10
	1,80
	0,118
	1,35
	20,4
	7,5

	7
	-
	0-10
	0,97
	0,070
	1,20
	14,03
	7,3

	59
	8
	0-10
	2,04
	0,129
	1,59
	21,7
	7,4


Төрт жыл бойы пайдаланылмай келген №7-ші танапта қара-қоңыр топырақтар 2018 жылы жазда гумустың қамтамасыз етілуімен, бірақ аз мөлшерімен сипатталады. Соңғысы 0-10 см қабатта орташа 2,61 %-ды құрады. 

Алайда, 2019 жылы топырақты парға сыдыра өңдегеннен кейін гумус 2,33 % құрады, ал бидайды өсіруден кейін зерттеудің үшінші жылы жалпы гумустың мөлшері орташа ~1%-ға дейін күрт төмендейді. Осыған ұқсас жағдай жалпы азот пен жылжымалы фосфордың мөлшерінде де байқалды. Егер зерттеудің бірінші жылында, №7 танап төрт жыл бойы тыңайған жағдайда тұрған кезде қара-қоңыр карбонатты топырақтар жалпы азотпен орташа және орташа-төмен қамтамасыз етілсе, үш жылдан кейін бидай астында олар төмен қамтамасыз етілген деңгейге ауысты. Оның мөлшері 0-10 см қабатта орта есеппен 0,181-ден 0,070%-ға дейін төмендеді. Қара-қоңыр топырақтың ең беткі қабаты жылжымалы фосформен орташа қамтамасыз етілген (100 г топырақта 1,84 мг). Алайда, үш жыл өткен соң топырақ төмен қамтамасыз етілгендер категориясына ауысады, оның орташа мөлшері 100 г топырақта 1,20 мг-ды құрады. Уақыт өте келе 100 г топырақтағы алмаспалы калийдің 28,13-тен 14,3 мг-ға дейін төмендеуіне қарамастан, №7 тәжірибе танабының қара-қоңыр топырақтары осы элементке жалпы өте төмен қамтамасыз етілген болып табылады.

2018–2020 жылдары №35А, №12 және №7 танаптарында гумус, жалпы азот және жылжымалы фосфор мөлшерінің төмендеу үрдісі байқалды. Бұл өзгерістер сыдыра өңдеу мен дәнді дақылдарды өсіру кезеңдерімен уақыт жағынан сәйкес келді. Алайда танаптар деңгейінде тәуелсіз қайталанымдардың болмауына байланысты анықталған өзгерістерді тек агротехникалық өңдеудің әсеріне жатқызуға болмайды. Олардың қалыптасуына топырақтың бастапқы қасиеттері, кеңістіктік орны, климаттық жағдайлар және жерді бұрын пайдалану тарихы да ықпал етуі мүмкін. Бұл тәжірибелік танаптардағы карбонатты қара-қоңыр топырақтардың табиғи-климаттық және антропогендік факторларға жеткілікті төзімді емес екенін көрсетеді.

№59 танап ерекше назар аударуға тұрарлық, себебі ол 2018 жылға қарай алты жыл бойы пайдаланылмаған және жоғарыда сипатталған танаптардан қашықтықта орналасқан. Зерттеулердің бірінші жылында (2018 ж.) онда қара-қоңыр топырақтар гумус қабатының тереңдігінде (0-10 см) гумуспен қамтамасыз етілген, бірақ гумустың мөлшері бойынша олар сәл гумустелген болған. Үш жылдық зерттеулерден кейін (2020 ж.) гумустың мұндай күйі гумусты-аккумулятивті қабатында жалпы сақталады. 
Егер зерттеудің басында, яғни 2018 жылы №59 танаптың қара-қоңыр топырағында гумустың мөлшері орташа есеппен 3,06% құраса, үш жылдан кейін ол 2,04% - ға тең болды. Соңғысының шамалы ауытқуын топырақ жамылғысының алалығымен байланыстыруға болады, шамасы, кебірленуге байланысты. Жалпы азоттың мөлшерінде беткі қабаттан басқа айтарлықтай өзгерістер байқалмайды. Жалпы азоттың мөлшері бойынша қарастырылып отырған топырақтар орташа төмен қамтамасыз етілген. Оның мөлшері зерттеулердің бірінші жылында (2018 ж.) орташа есеппен 0,235% құрады, алайда үш жылдан кейін ол 0,129% - ға дейін азайды.

Жылжымалы фосфор мөлшері бойынша №59 танаптың қара-қоңыр топырақтары беткі қабатта орташа қамтамасыз етілген. Зерттеудің бірінші жылында 0-10 қабаттарында фосфордың мөлшері сәйкесінше 100 г топырақта 2,90 мг құрады. Үш жылдан кейін ол 100 г топырақта сәйкесінше 1,59 мг-ға дейін төмендеді.

Тәжірибелік танаптардағы қара-қоңыр топырақтардың су сүзіндісінің иондық құрамын салыстырмалы зерттеу олардың барлығының беттік қабатта (0–10 см) сәл тұзданғандығын көрсетті (кесте 11).

Кесте 11 – Тәжірибе танаптаріндегі қара-қоңыр топырақтардың су сүзіндісінің иондық құрамы, мг-экв/%
	Танап №
	Игерілмеген кезең, жыл
	Үлгі алынған тереңдік, см
	HCO-3
	CO32-
	Cl-
	SO42-
	Ca2+
	Mg2+
	Na+
	Тұздар жиынтығы %

	2018

	35А
	2
	0-10
	0,041
0,68
	жоқ
	0,017
0,47
	0,079
1,65
	0,024
1,2
	0,01
0,64
	0,021
1,18
	0,193

	12
	3
	0-10
	0,043
0,71
	жоқ
	0,013
0,37
	0,063
1,6
	0,017
0,87
	0,006
0,47
	0,028
1,2
	0,17

	7
	4
	0-10
	0,043
0,71
	жоқ
	0,014
0,4
	0,063
1,6
	0,02
1
	0,006
0,47
	0,046
1,99
	0,192

	59
	6
	0-10
	0,046
0,76
	іздері
	0,014
0,43
	0,053
1,25
	0,018
0,9
	0,006
0,47
	0,024
1,06
	0,162

	2019

	35А
	3
	0-10
	0,041
0,68
	жоқ
	0,016
0,46
	0,079
1,65
	0,024
1,2
	0,01
0,64
	0,021
1,24
	0,192

	12
	4
	0-10
	0,043
0,71
	жоқ
	0,013
0,37
	0,064
1,6
	0,017
0,87
	0,006
0,47
	0,029
1,24
	0,171

	7
	5
	0-10
	0,045
0,74
	жоқ
	0,017
0,47
	0,12
2,5
	0,022
0,78
	0,006
0,35
	0,048
2,09
	0,221

	59
	7
	0-10
	0,045
0,76
	іздері
	0,015
0,43
	0,064
1,27
	0,018
0,9
	0,006
0,47
	0,024
1,06
	0,172

	2020

	35А
	-
	0-10
	0,045
0,75
	жоқ
	0,017
0,47
	0,191
2,18
	0,026
1,28
	0,011
0,92
	0,085
1,19
	0,231

	
	
	
	
	
	
	
	
	
	
	 

	12
	-
	0-10
	0,042
0,69
	іздері
	0,019
0,53
	0,164
3,92
	0,02
1,02
	0,005
0,43
	0,058
3,69
	0,363

	7
	-
	0-10
	0,042
0,69
	жоқ
	0,018
0,5
	0,154
3,22
	0,025
1,25
	0,008
0,63
	0,028
2,52
	0,305

	59
	8
	0-10
	0.037
0,61
	жоқ
	0,016
0,47
	0,105
3,42
	0,022
1,12
	0,007
0,53
	0,066
2,85
	0,313


Зерттеуде тұздану деңгейі К.К. Гедройц әдісі бойынша анықталған су сүзіндісінің иондық құрамы мен суда еритін тұздардың жиынтығы негізінде бағаланды. Катион алмасу сыйымдылығы (CEC), алмаспалы натрий үлесі (ESP), натрий адсорбциясының қатынасы (SAR) және топырақ ерітіндісінің электрөткізгіштігі (ECe) осы зерттеу бағдарламасында анықталған жоқ. Сондықтан кебірлену мен сортаңдану қолданылған агрохимиялық әдістер шегінде бағаланды, ал халықаралық диагностикалық жүйелер бойынша олардың сандық диагностикасы жүргізілген жоқ.

Суда еритін тұздардың мөлшері 0–10 см қабатта 0,170-0,363% аралығында ауытқиды. Бірақта, топырақ ерітіндісіндегі иондардың танаптар бойынша таралуында білінерліктей айырмашылықтар бар. Мысалы, 2020 жылдың күзінде сол кезде арпа өскен №35А танаптың қара-қоңыр топырақтарында сәл тұздану дәрежесі жағдайында иондар құрамында сульфат ионы басым болды және 0-10 см топырақ қабатында орташа 2,18 мг-экв құрады (кесте 11).

Содан кейін, тура сол кезеңде басқа танаптардың қара-қоңыр топырақтарында сульфат иондарының концентрациясы біршама жоғары болды және 100 г топырақта орташа 3.92 (№12 танап), 3.22 (№ 7 танап) және 3.42 мг-экв (№59 танап) құрады. Бұл мәндер сульфат ионының зияндылық шегінен (100 г топырақта 1,7 мг-экв) айтарлықтай асып түседі. Мөлшері бойынша екінші орында хлор ионы болды, ол зерттеудің үшінші жылының соңында танаптар бойынша 100г топырақта 0.47 (№35А танабы), 0.53 (№12 танабы), 0.50 (№7 танабы) және 0.47 мг-экв (№59 танабы) құрады.

Оның концентрациясы өсімдіктер үшін зияндылық шегінен (0,3 мг-экв) білінерліктей асып түседі. Тәжірибелік танаптар қимасында қара-қоңыр топырақтарының орта реакциясы бейтараптан сәл сілтіліге дейін өзгереді (рН 7,3–7,5). Ал № 35А танап зерттеудің үшінші жылының күзінде мүлдем бейтарап (рН 7,3) реакциямен ерекшеленді. Бұл қалыпты карбонаттардың жоқтығымен немесе іздерінің ғана болуы мен ғана, сонымен қатар зияндылық шегінен (100 г топырақта 0,8 мг-экв) аспайтын бикарбонаттар деңгейіне байланысты. Тәжірибелік танаптардағы қара-қоңыр топырақтардың бейтарапты орта реакциясы Na₂SO₄ және NaCl сияқты бейтарап тұздардың болуына байланысты [99].

Танаптардың 0–10 см беткі қабатындағы қара-қоңыр топырақтардың су сүзіндісінің иондық құрамында зерттеу жылдары бойынша иондар концентрациясының өзгеруі байқалады.

Бұл туралы №7, №59 және №12 танаптардың деректері анық көрсетеді. Мысалы, үш жыл бойы жүргізілген зерттеулер барысында №7 танабының қара-қоңыр топырақтарында парға топыраққа сыдыра өңдеу жүргізгеннен және бидайды өсіргеннен кейін беткі қабатта 0-10 см хлор ионының мөлшері орта есеппен 0,40-ден 0,50 мг-экв-ге дейін, ал сульфат ионының мөлшері 1,60-ден 3,22 мг-экв-ке дейін артты. Соған ұқсас өзгерістер №59 танаптың 0–10 см беткі қабатында да байқалды, мұнда ешқандай жұмыс жүргізілмесе де, жоғарыда аталған иондардың өсімі байқалады: сәйкесінше 0,43-тен 0,47 мг-экв-ге және 1,25-тен 3,42 мг-экв-ге дейін.
Салыстырмалы түрде сульфат ионының жоғары мөлшері зерттеудің үшінші жылының күзінде №12 танаптың қара-қоңыр топырақтарында байқалды, онда оның мөлшері 0-10 см топырақ қалыңдығында орташа 3,92 мг-экв құрады. Қара-қоңыр топырақтардың катиондық құрамында натрий ионы күрт басым, ол әсіресе №12, №7 және №59 тәжірибелік танаптарда көп. Зерттеудің үшінші жылының күзгі зерттеу кезеңінде аталған танаптардағы қара-қоңыр топырақтарында натрий ионы тиісінше 100 г топырақта орташа есеппен 3.69, 2.52 және 2.85 мг-экв болды.

Бұл өзгерістер беткі қабаттағы тұздану үдерістерінің күшею мүмкіндігін көрсетеді. Алайда аталған нәтижелер тек 0–10 см қабатқа қатысты болғандықтан, олар бойынша топырақ кескіні бойындағы тұздардың қайта бөлінуі немесе бүкіл топырақ профилінің тұздану дәрежесі туралы қорытынды жасалған жоқ. Мұндай бағалау топырақ кескіні бойынша жүргізілген зерттеулер негізінде ғана мүмкін болады.
Топырақтарды агроэкологиялық бағалауда топырақтың құнарлылық көрсеткіштеріне әсер ететін агрофизикалық қасиеттер (гранулометриялық құрамы, түйіртпектену жағдайы, тығыздылығы, су қасиеттері) маңызды орын алады. Танаптарды ұзақ уақыт қарқынды өңдеу, ауыр ауыл шаруашылығы техникасын пайдалану және басқа да факторлар топырақтың физикалық деградациясына әкеледі, яғни агрономиялық құнды агрегаттар үлесі төмендейді және дефляция күшейеді. Топырақтың құрылымдық жағдайы көп жағдайда гранулометриялық фракциялардың сандық таралуына байланысты, ол топырақтың суды ұстау қабілетін анықтайды [105]. Сондықтан бізбен әртүрлі жылдар бойы пайдаланылмай келген қара-қоңыр топырақтардың құрылымдық-агрегаттық құрамын бағалады. Нәтижелер төрт жыл бойы пайдаланылмай келген №12 танаптағы қара-қоңыр топырақтары салыстырмалы ең жақсы құрылымға ие екенін көрсетті. Аталған танаптың топырақтарында топырақтардың құрылымдық коэффициенті 4.6-ға тең, ал көлемі 0,25-10 мм агрономиялық құнды агрегаттардың үлесі 78,71% және көлемі ≥10 мм доңды макроагрегаттар 17,00%-ды құраған (кесте 12, қосымша А). 
Кесте 12 – Қостанай облысының қара-қоңыр топырақтарының құрылымдық және агрегаттық құрамы, (құрғақтай електен өткізу)

	Танап №
	Игерілмеген кезең, жыл
	Үлгі алынған тереңдік, см
	Агрегаттық құрамы, %

	
	
	
	агрегаттар мөлшері, мм
	құрылымдық коэффициент (К)

	
	
	
	>10
	10-0,25
	<0,25
	

	35А
	3
	0-10
	28,24
	68,60
	-
	2,4

	12
	4
	0-10
	17,00
	78,71
	-
	4,6

	7
	5
	0-10
	30,56
	59,41
	-
	1,9

	59
	7
	0-10
	27,14
	55,73
	3,79
	1,8


Көлемі 0,25-10 мм агрегаттардың мөлшері бойынша №12 танаптағы қара-қоңыр топырақтардың түйіртпектену жағдайын жақсы деп бағалауға болады. Онымен қоса, көлемі <0,25 мм микроагрегаттар анықталмаған [99, б. 86].
Қара-қоңыр топырақтардың құрылымдық жағдайының нашарлауы ұзақ мерзімді антропогендік жүктемеден кейін №59 танапта байқалады, ол 7 жылдан бері пайдаланылмаған және қазіргі уақытта тастанды тыңайған жайылым болып табылады.

Бұған топырақ құрылымының коэффициенті нұсқайды, ол 1,8 құрайды. Сонымен қатар, жоғарғы гумусты қабаттың (0-10 см) түйіртпектілігінің бұзылуына және тұрақсыздығына көлемі <0,25 мм микроагрегаттардың 3,79% мөлшерде түзілуі нұсқайды, басқа танаптарда жоқтығы жағдайында. Көлемі 0,25-10 мм агрономиялық құнды агрегаттардың мөлшері бойынша №59 танаптағы қара-қоңыр топырақты жақсы және қанағаттанарлық (55,73%) шекарасында деп бағалауға болады. Сөйтіп, агрономиялық құнды агрегаттардың азаюы, дөрекі және ұсақ микроқұрылымның пайда болуы, ақырында, борпылдақ құрылысы сірә зерттелетін топырақтың жел және белгілі бір дәрежеде су эрозиясына жағдай жасайды.
Жоғарыда келтірілген мәліметтерге сүйене отырып, қара-қоңыр топырақтарындағы деградациялық үдерістер антропогендік әсерлердің кешенімен байланысты екені анықталды. Бұл әсерлер жыртылатын қабатқа тұздардың капиллярлық көтерілуіне әкелген. Зерттелген топырақтарды қалпына келтіру үшін содалы-сульфатты тұздану мен кебірлену деңгейін төмендетуге бағытталған мелиорациялық шараларды жүргізу қажет.

Тұздану үдерістерінің байқалуына қарамастан, тыңайған жерлердегі қара-қоңыр топырақтарында өсімдік жамылғысының екіншілік қалпына келу сукцессиясының белгілері байқалады, бұл олардың өнімділік деңгейі арқылы жанама түрде расталады. Зерттелген төрт танап бойынша алынған деректер беткі топырақ қабатында суда еритін тұздар мөлшерінің арту үрдісі бар екенін көрсетті. №59 танаптағы топырақ кескіні бойынша тұздардың профиль бойымен таралуы және басқа танаптардың 0–10 см қабатындағы су сүзіндісінің иондық құрам нәтижелері зерттелген танаптарда тұздану және кебірлену белгілерінің маңызды агроэкологиялық шектеуші факторлар екенін көрсетеді. Алайда танаптар санының шектеулілігіне және танап деңгейіндегі тәуелсіз қайталанымдардың болмауына байланысты бұл нәтижелерді Қостанай облысының барлық қара-қоңыр топырақтарына тікелей таратуға болмайды.

4.3 Өсімдік жамылғысының сипаттамасын және биоиндикациялық көрсеткіштерін бағалау

Қара-қоңыр топырақтардың қазіргі деградациялану жағдайларын және өсімдіктердің сукцессиялық үдерістерін бағалау үшін бізбен Арқалық ауылшаруашылық тәжірибе станциясының (ААШТС) игерілмеу мерзімі әртүрлі тыңайған жерлер санатына бөлінген тәжірибелік танаптарының биологиялық индикаторларына мақсатты бағытта зерттеу жүргіздік. Игерілмеу мерзімі әр түрлі тыңайған ландшафттардағы өсімдіктердің өсу және даму сипаты мен ретін анықтау зерттеудің маңызды міндеті болып табылады, қара-қоңыр топырақтардың қызметі мен трансформациясын және олардың өсімдік жамылғысының деградациялану дәрежесін толық бағалауға мүмкіндік береді.

2018 жылы алынған зерттеулердің негізгі нәтижелері пайдаланылмау мерзімдеріне (2-6 жыл) байланысты тәжірибелік танаптар (35А, 12, 7, 59) олардың өсімдік құрамы бойынша бөлінгендігін көрсетті. Уақытша табиғи тыңайған танаптардың көпшілігінде атпатамырлы өсімдіктері басым екені анықталды. Мысалы, біздің зерттеген танаптарымызда, қызғылт қалуен, шалғынды қойжелкек, дала сүттіген, далалық шырмауық кең таралған, олар өзінің тұрған қалыңдығымен топырақ жамылғысын қорғайды. Бұл өсімдіктер ұзын вегетативтік өркендерімен және кіндік тамырларымен ерекшеленеді. Енді уақытша тыңайған жағдайда бұл ареалдарда үй және жабайы жануарлар өздеріне азық тапты, яғни уақытша жайылымға айналды. Агроценоздың уақытша сукцессиялық биоценозға айналуы топыраққа органо-минералды заттардың түсуіне және олардың кейіннен байытылуына әкелді. 
Далалық зерттеулер көрсеткенде 2018 жылы барлық зерттелген танаптар өте жақсы вегетативтік жағдайда тұрған (сурет 9), бірақ 2019 және 2020 жылы өсімдіктер осы күнтізбелік кезеңдерде мүлдем басқаша көрінді. 
	[image: image14.jpg]



	
	[image: image15.jpg]




	А


	
	Б



	[image: image16.jpg]




	В


Сурет 9 – Қара-қоңыр топырақта өсімдіктердің жағдайы (№35 танабы) 2 жылдық пайдаланбаудан кейін, А) 2018 ж; Б) 2019 ж; В) 2020 ж
Мәселен, 2018 жылдың мамыр және маусым айларында 33,7 және 23,8 мм, 2019 жылдың сол айларында 7,4 және 29,1 мм, 2020 жылдың сол айларында 26,8 және 25,8 мм, атмосфералық жауын-шашын түсті (кесте 2). 2018, 2019 және 2020 жылдары 1-ші мамырдан шілдеге дейінгі кезеңде ауа температурасының жиынтығы сәйкесінше 53,15, 56,15 және 58,78°С болды (кесте 4). Мұнда атап кеткен жөн нәрсе 2019 жылы вегетациялық кезеңде атмосфералық жауын-шашынның көп мөлшері түскен, 2018 жылмен салыстырғанда 252,5 мм-ге қарсы 144,4 мм, ал ауа температурасы 2018 жылмен салыстырғанда төмен болған. Бұл 2019 жылы өсімдіктердің толыққанды дамуы үшін, олардың әлсіз дамыған 2018 жылмен салыстырғанда топырақтағы ылғал қорын сақтап қалды. Ары қарай төменде бізбен зерттелген танаптардағы өсімдіктердің ретті дамуы мен қалпына келтірілуі туралы біршама егжей-тегжейлі салыстырмалы мәліметтер келтірілген, олар әртүрлі игерілмеу кезеңдерімен сипатталды. Мысалы, 35А нөмірлі бірінші танап екі жыл қатарынан егін егілмеген (кесте 13). 
Кесте 13 – Қара-қоңыр топырақтағы екі жылдық тыңайған танаптардагі биоиндикациялық көрсеткіштер, (танап №35А)

	№
	Көрсеткіштер
	13.07.2018
	17.07.2019
	11.08.2020

	1
	Игерілмеген кезеңі, жыл
	2
	3
	-

	2


	Проекциялық жамылғысы, 
%
	30-40%

дақтарда:

20-30%
	40-50%
	90-95%

	3
	Түрлік құрамы, доминанттары
	қалуен,

далалық шырмауық, көкпек,

ақ алабота
	қалуен, балпанақ, жусан, изен, қышабас, мыңжапырақты түймешетен, ебелек,

ақселеу, бетеге, ақтаспа
	арпа

	4
	Өсімдіктер биіктігі, см
	қалуен 83-110 см,

қалуен дақтарда – 60см,

далалық шырмауық, көкпек, ақ алабота

10-30см
	қалуен, балпанақ, жусан, изен, қышабас, мыңжапырақты түймешетен – 40-50см,

ебелек – 5-7см,

ақселеу, бетеге 10-30 см,

ақтаспа 5-7 см
	30-35 см

	5
	Топырақ бетінің жағдайы
	дақ: d=10мм,

жарықтар сирек, ені 1см
	2018 ж. қарағанда түспе төсеніш көбірек
	жарықтар сирек, ені 1-2 см, тереңдігі 30-40 см

	6
	Алқап түрі
	тыңайған жер (УТЛ)
	тыңайған жер (УТЛ)
	егістік жер


2018 жылы №35А танап келесі өсімдік түрлерінен тұрды: қызғылт қалуен, далалық шырмауық, көкпек және ақ алабота. Олармен жалпы проекциялық жамылғысы 30-40%, ал дақтарда: 20-30% құрады (кесте 13). Оның үстіне қалуеннің биіктігі 83-100 см, ал дақтарда небәрі 60 см болған. Тағы да, топырақ бетінде d=10 мм дақтарға, сонымен қатар ені 1 см сирек жарықтарға да назар аударған жөн.
2019 жылы №35А егістік танабы қызғылт қалуеннен, жусаннан, балпанақтан, изеннен және басқа да сирек кездесетін өсімдіктерден тұрған (сурет 9). Кейбір жерлерде түспе төсеніш бар. Танап екі жыл бойы игерілмеген былтырғыға қарағанда биыл түспе төсеніш көп болды. Қалуен, жусан, балпанақ, қышабас, мыңжапырақты түймешетен сияқты өсімдіктердің биіктігі орташа есеппен 40-50 см-ге жетеді, ал ұсақ ебелек биіктігі 5-7 см құрайды.

Өсімдіктерді сукцессиялық қалпына келуінің бірінші кезеңі шөп қалыңдығында ошағанның қалуеннің пайда болуын және сақталуын есептеген жөн. Алайда зерттеудің екінші жылында аталған танапта сыдыра өңдеу, ал үшінші жылы арпа өсіру жүргізілгендіктен, кейінгі өзгерістер табиғи сукцессияның ғана емес, агротехникалық іс-шаралардың ықпалын да сипаттайды. Содан кейін зерттеудің үшінші жылында мұнда арпа өсірілді, оның биіктігі бақылау кезінде 30-35 см, ал проекциялық жамылғысы 90-95%-ды құрады.

Төмендегі суретте көрініп тұрғандай 2019 жылдың шілде айында №12 танапта ландшафттың біршама қоңыр аспектісі және өсімдіктер жамылғысының сиректігі қалыптасқан (сурет 10).
	[image: image17.jpg]



	
	[image: image18.jpg]




	А


	
	Б



	[image: image19.jpg]




	В



Сурет 10 – Қара-қоңыр топырақ бетіндегі өсімдіктер

3 жыл пайдаланбаудан кейін, А) 2018 ж; Б) 2019 ж; В) 2020 ж 

Егер 2018 жылдың шілде айында танапта өсімдіктердің изенді топтары жақсы дамыған болса, 2019 жылдың дәл сол айында қара-қоңыр топырақтың бетін жусан топтары алған. Екінші орында қызғылт қалуен (ошаған), сирек қара-қоңыр левкой ақбасқурай таралған. Алдыңғы планды жекелеген кәдімгі ақсасыр. 2020 жылы 12 танапта бидай егілген (сурет 10). 

Осы кезең уақытында өсімдіктер 35А танабына қарағанда 12 танапта алуан түрлі болды 2018 жылы ол негізінен шалғынды қойжелкек, қызғылт қалуен, татар балпанағы өскен, жатаған изен топтасып орналасқан, жиі левкой ақбасқұрай кездеседі, ақсасыр жекеленіп кездеседі (кесте 14). Олармен жалпы проекциялық жамылғысы 40-50%, ал биіктігі 50-70 см болды. Топырақ бетінде көптеген жарықтар көрінеді.

2019 жылғы салыстырмалы құрғақ ауа-райы жағдайлары топырақ бетіндегі өсімдіктерді қатты өзгерткені соншалықты, ландшафт аспектісі зерттеу сол кезеңінде жасылдау-қоңыр түсті болды. Негізгі өсімдік жамылғысы қалуен (ошаған), балпанақпен, жусанмен, қышабаспен сипатталған. Сонымен қатар, қойжелкек, мыңжапырақты түймешетен және ақсасыр кездеседі. Олармен проекциялық жамылғысы 2018 жылмен бірдей десе де болады және 40-60%-ды құрады. Олардың биіктігі 40-70 см-ге жетті. 

Осы жылы №12-ші танапта бақылау жүргізілгеннен кейін, парға топырақты сыдыра өңдеу ұшырады (кесте 14).

Кесте 14 – Қара-қоңыр топырақтағы үш жылдық тыңайған танаптардың биоиндикациялық көрсеткіштері, (танап №12)
	№
	Көрсеткіштер
	13.07.2018
	17.07.2019
	11.08.2020

	1
	Игерілмеген кезеңі, жыл
	3
	4
	-



	2


	Проекциялық жамылғысы, %
	40-50%
	40-60%
	50-60%

	3
	Түрлік құрамы, доминанттары
	қойжелкек, қалуен, балпанақ, жатаған изен, левкой ақбасқұрай, ақсасыр
	қалуен, балпанақ, жусан, қышабас, жатаған изен, қойжелкек, ақсасыр, мыңжапырақты түймешетен
	бидай

	4
	Өсімдіктер биіктігі, см
	қойжелкек, қалуен, балпанақ, жатаған изен, левкой ақбасқұрай, ақсасыр

50-70 см
	қалуен, балпанақ, жусан, қышабас, жатаған изен, қойжелкек, ақсасыр, мыңжапырақты түймешетен

40-70 см
	50-60 см

	5
	Топырақ бетінің жағдайы
	көптеген жарықтар
	көптеген жарықтар
	-

	6
	Алқап түрі
	тыңайған жер (УТЛ)
	пар, сыдыра өңдеу
	егістік жер


2020 жылы бұл танапта бидай егілген, олармен жалпы проекциялық жамылғысы 90-95%, ал биіктігі 50-70 см болды. 
Алдыңғы танаппен салыстыратын болсақ 7 танапта барлық өсімдіктер сары-қоңыр дерлік түсті ландшафттың аспектісін жасады. Топырақ бетінде жатқан, кесілген шөптесінді өсімдік жақсы мульчалаушы эффект жасады. Сыдыра өңдеуден кейін өмірінің бесінші жылында сары-қоңыр түсті өсімдіктер жолақ түрінде орналасты. Суреттің алдыңғы шебінде сыдыра өңдеуден кейінгі изен өсімдігінің орналасуы көрініп тұр (сурет 11).

	[image: image20.jpg]



	
	[image: image21.jpg]




	А


	
	Б

	[image: image22.jpg]




	В




Сурет 11 – Қара-қоңыр топырақ бетіндегі өсімдіктер

4 жыл пайдаланбаудан кейін, А) 2018 ж; Б) 2019 ж; В) 2020 ж 

2018 жылға 4 жыл бойы пайдаланылмай келген келесі №7 тәжірибе танабында өсімдіктер қауымдастығы қойжелкен, қышабаспен сипатталған, олар алдыңғы танапқа қарағанда ірілеу болған, қалуенмен, балпанақпен және изенмен сиректенген. Олармен жалпы проективтік жамылғысы орташа есеппен 40-60%-ды құрады (кесте 15). Жаз айында (13.07.2018 ж) олардың биіктігі 50-70 см-ге жетті. Сайлы микродепрессияларда ені ~12 см және тереңдігі 50 см болатын ірі тік бет үлкен жарықтар бар, ал олардағы өсімдіктер біршама күйзелісте тұр.

2019 жылы №7 танап бақылау кезінде (17 шілде) сыдыра машинамен өңделген болатын. Көзбен шолу кезінде сыдырамен кесілген өсімдіктер негізінен ауалы-құрғақ массадан тұратыны анықталды. Ерекше болып дақтарда өсетін және құрғақ болып көрінбеген изен өсімдіктері табылды (кесте 15).

2020 жылы №7 танапқа бидай егілген, олармен жалпы проекциялық жамылғысы 40-50%, ал биіктігі 50-60 см болды.

Кесте 15 – Қара-қоңыр топырақтардағы 4 жылдық тыңайған танаптардың биоиндикациялық көрсеткіштері, (танап №7) 

	№
	Көрсеткіштер
	13.07.2018
	17.07.2019
	11.08.2020

	1
	Игерілмеген кезеңі, жыл
	4
	5
	-

	2
	Проекциялық жамылғысы, %
	40-60%
	-
	40-50%

	3
	Түрлік құрамы, доминанттары
	қойжелкек, қышабас, қалуен (ошаған), балпанақ, жатаған изен
	қойжелкек, қышабас, қалуен (ошаған), жатаған изен, балпанақ, өсімдік жамылғысының массасы негізінен ауалы-құрғақ
	бидай

	4
	Өсімдік биіктігі, см
	қойжелкек, қышабас, қалуен (ошаған), балпанақ, жатаған изен 50-70 см
	-
	50-60 см

	5
	Топырақ бетінің жағдайы
	жарықтар: сайшықтарда ірі

сайшықтар ені ~12см, тереңдігі 50 см
	топырақ бетінің табиғи шөппен жақсы мульчалау әсері
	-

	6
	Алқап түрі
	тыңайған жер (УТЛ)
	Пар, сыдыра өңдеу
	егістік жер


№59 танап зерттеу кезеңі бойы тыңайған күйінде сақталғандықтан, онда байқалған өзгерістер табиғи сукцессиялық үдерістердің әрі қарай дамуын сипаттайды, бұл туралы түсі бойынша күңгірттенген топырақ бетіне біршама басылған жағдайы растайды. Оларға аз мөлшерде балғын түсім төсеніш қосылады (сурет 12).

№59 танаптың алдыңғы тәжірибе танаптардан айырмашылығы алты жыл бойы өңделмеген күйде қала береді (кесте 16). 

Бұл танаптың басқалардың алдында аталған ерекшелігі, аталған кезеңнен кейін топырақты сыдыра өңдеу жүргізілмеген және дәнді дақылдар да өсірілмеген. Себебі, №59 танабы кебірленген контурда орналасқан және онда қара-қоңыр топырақтар кебірлену және сортаңдану белгілері байқалады, бұл біздің зерттеулерімізбен анықталған. Аталған үдерістердің жандануы жалғасып жатқан құрғақшылық жағдайлары аясындағы адам әрекетінен туындаған.

Жер бетіндегі зерттеулер көрсеткендей, 2018 жылдың жазындағы өсімдіктер жамылғысында қышабас, қалуен, изен едәуір мөлшерде далалық шырмауық, балпанақ кездеседі. 

Ақ алабота, қойжелпек және мыңжапырақты түймешетен сирек кездеседі. Қызғылт қалуеннің (ошаған) мен левкой ақбасқұрайының биіктігі 60-70 см-ден асады, ал изеннің биіктігі 10-нан 60 см-ге дейін және татар балпанағының биіктігі 10-нан 60 см-ге дейін жетеді. Олармен беттік жамылғысы 50-60%-ды құрады. Зерттелетін танаптың танабында көрші бидай егістігін өңдеуге байланысты гербицидтің түсуі әсерінен шырмауықтың жапырақтары күрең болған.

Сурет 12 – Қара-қоңыр топырақ бетіндегі өсімдіктер

6-8 жыл пайдаланбаудан кейін, А) 2018 ж; Б) 2019 ж; В) 2020 ж 

2019 жылдың жазында жүргізілген далалық зерттеулер №59 танабының ландшафты ашық-қоңыр аспектісімен сипатталатыны көрсетті. Кебірленген, тұзданған, қара-қоңыр топырақтың бетінде өсімдіктердің көп фитомассасы бар, олардың бір бөлігі кеуіп қалған және сары түске боялған. Өсімдіктер құрамында кейбір түрлері әлі де өсіп жатыр, сондықтан олардың түсі жасыл. Қышабас және қалуен (ошаған) басым, кейде ақселеу пайда болды. Бірақта, 2018 жылмен салыстырғанда топырақ бетіндегі түсім төсеніш азайған. Олармен жалпы проекциялық жамылғысы 50-70%, ал биіктігі 30-дан 70 см-ге дейін ауытқыған.

2020 жылда жүргізілген далалық зерттеулер бойынша №59 танапта өсімдіктердің көп фитомассасы бар, олардың бір бөлігі кеуіп қалған және сары түске боялған. Қышабас және қалуен (ошаған) және басым. Бірақта, 2019 жылмен салыстырғанда топырақ бетіндегі түсім төсеніш көбейген. Олармен жалпы проекциялық жамылғысы 70-80%, ал биіктігі 40-дан 70 см-ге дейін ауытқыған [106].

Кесте 16 – Қара-қоңыр топырақтағы 6 жылдық тыңайған танаптардың биоиндикациялық көрсеткіштері, (танап №59)
	№
	Көрсеткіштер
	13.07.2018
	17.07.2019
	11.08.2020

	1
	Игерілмеген кезеңі, жыл
	6
	7
	8

	2
	Проекциялық жамылғысы, %
	50-60%
	50-70%
	70-80%

	3
	Түр құрамы, доминанттары
	жатаған изен,

далалық шырмауық,

балпанақ,

алабота,

қойжелкек,

мыңжапырақты түймешетен
	қышабас,

қалуен (ошаған), ақселеу
	қышабас,

қалуен (ошаған), жусан

	4
	Өсімдіктер биіктігі, см
	қышабас – 70 см,

қалуен – 60-70 см,

жатаған изен – 10-60 см,

балпанақ – 10-60 см
	қышабас – 60-70 см,

қалуен – 50-70 см,

ақселеу – 30-40 см
	қышабас – 60-70 см, қалуен – 50-60 см,

жусан 40-50 см

	5
	Топырақ бетінің жағдайы
	топырақ бетінде 60-70% түсім төсеніш бар
	2018 жылмен салыстырғанда топырақ бетіндегі түсім төсеніш мөлшері азайған.
	топырақ бетінде 70-80% түсім төсеніш

	6
	Алқап түрі
	тыңайған жер (УТЛ)
	тыңайған жер (УТЛ)
	тыңайған жер (УТЛ)


Бұл танапта топырақ жамылғысының қатты дақтылығы және кешенділігі әсіресе айқын байқалады, бұл туралы өсімдіктердің түрлік құрамы және олардың жағдайы дәлелдейді. Осындай жағдайды көрші танапта өсетін бастапқы даму сатысындағы (түтіктену) тіпті бидай да көрсетеді (сурет 13). 

Бұл қара-қоңыр топырақтардың кебірлену мен тұзданудың дамуына байланысты болуы әбден мүмкін.

Белгілі болғандай, ақселеу басқа көпжылдық шөптерге қарағанда құрғақшылыққа төзімді болып келеді. Бірақта, оның вегетациялық кезеңінің аяқталуынан кейін оның тамырында саңырауқұлақтар дамуы мүмкін, олар топыраққа қышқыл ферменттер бөледі. Өсімдік жамылғысының бұл деградация үдерісі әдетте шалғындардың далалануы деп аталады.

Табиғи эталондық дала учаскесі зерттеу бағдарламасына енгізілмегендіктен, анықталған сукцессиялық өзгерістер бастапқы табиғи өсімдік жамылғысымен емес, тәжірибелік танаптардың өзара айырмашылықтары мен зерттеу жылдарындағы өзгерістері арқылы бағаланды. Сондықтан нәтижелер нақты зерттелген танаптардың жағдайын сипаттайды.

Сурет 13 – Түтіктену фазасындағы бидай дамуының біркелкі еместігі
Сөйтіп, тәжірибелік танаптардағы өсімдік қауымдастықтарының қалыптасуы ауа райы жағдайларының өзгеруімен, топырақтың кебірленуі және тұздану дәрежесімен, тыңайған мерзімімен, сондай-ақ 2019–2020 жылдары жүргізілген агротехникалық іс-шаралармен бірлесіп анықталды. Олар қара-қоңыр топырақтың бетін қорғайтын жеткілікті тығыз шөптесін қалыңдығын қалыптастырады. Мұндай жағдайларда қалыптасқан мульча түріндегі өсімдіктердің төсенішті түсімі егістік алқаптарға қарағанда топырақтың ылғалдылығын буланудан жақсы сақтай отырып, ауа массалары мен күн сәулесінің әсерін азайтады. Алайда арамшөпті өсімдіктер түрлерінің желінетін түрлерімен бәсекелестікте басымды дамуы өсімдіктер жамылғысы деградациясының жанама белгісі болып табылады.

4.4 Қостанай облысының оңтүстік бөлігіндегі қара-қоңыр топырақтардағы өсімдік жамылғысының өнімділігін бағалау
Қазақстанның субаридті аймағындағы астық белдеуінің климаттық жағдайлары дәнді дақылдарды өсіруге мүмкіндік бергенімен, жауын-шашынның тұрақсыздығы, жоғары температура және топырақ ылғалының тапшылығы өсімдік өнімділігін шектейді. Егістік жерлерді ұзақ уақыт ауыл шаруашылығында пайдалану гумус пен қоректік элементтер қорының азаюына және топырақ құрылымының нашарлауына ықпал етуі мүмкін. Осыған байланысты қара-қоңыр топырақтардағы өсімдік жамылғысының өнімділігін бағалау кезінде климаттық жағдайлар, топырақ қасиеттері және жер пайдалану режимі кешенді түрде қарастырылды. Арқалық ауыл шаруашылығы тәжірибе станциясының 2010–2020 жылдардағы дәнді дақылдар өнімділігі туралы деректері жылдар бойынша өнімділік деңгейінің өзгергіштігін салыстырмалы сипаттау мақсатында талданды (кесте 17).

2010–2020 жылдардағы өнімділік деректерін талдау дәнді дақылдар өнімділігі бойынша өте төмен, төмен, орташадан төмен және көтеріңкі деңгейлі жылдарды ажыратуға мүмкіндік берді. Қарастырылған 11 жылдық кезеңде өте төмен өнімділік көрсетілген жылдар төрт рет тіркелді. Осыған байланысты климаттық және топырақ көрсеткіштерінің өзгерістеріне, сондай-ақ өсімдік жамылғысының биоалуантүрлілігіне тәуелді қара-қоңыр топырақтарындағы өсімдіктердің өнімділігі зерттелді.

Кесте 17 – Дәнді дақылдар өнімділігінің таралуы және градациясы 

	Градациялар
	Өнімділік, ц/га
	Жылдар

	Өте төмен (4 рет)
	1,3; 2,3; 2,9; 2,3
	2012, 2015, 2016, 2017

	Төмен (3 рет)
	3,7; 4,7; 3,3 
	2010, 2014, 2019 

	Орташадан төмен (2 рет)
	7,8; 6,5
	2018, 2020

	Орташа 
	-
	-

	Көтеріңкі (2 рет)
	13,4; 13,7
	2011, 2013

	Жоғары 
	-
	-


Әдеби деректерге сәйкес, Қостанай облысының оңтүстік бөлігінің қара-қоңыр топырақтар аймақшасында кебірлер мен кебірленген топырақтар кең таралған [80, б. 76]. Алайда осы зерттеуде кебірлену К.К. Гедройц әдісі бойынша анықталған су сүзіндісінің иондық құрамы мен суда еритін тұздар негізінде ғана бағаланды. Катион алмасу сыйымдылығы (CEC), алмаспалы натрий үлесі (ESP) және SAR анықталмағандықтан, кебірлену дәрежесі халықаралық диагностикалық критерийлер бойынша бағаланған жоқ. Сондықтан алынған нәтижелер зерттелген танаптардың агрохимиялық жағдайын сипаттау шеңберінде ғана қарастырылды.

Ауыл шаруашылығында ұзақ уақыт пайдаланылған жерлердегі өсімдік жамылғысының өзгерістерін бағалау мақсатында табиғи сукцессия жағдайындағы (2018 ж.) және кейінгі жер пайдалану режимі өзгерген кезеңдегі (2019–2020 жж.) фитомасса көрсеткіштері зерттелді.

Зерттеу кезінде тәжірибелік станциядан таңдалған танаптары әртүрлі мерзімде пайдаланылмаған. Ертеректе жүргізілген танаптарды механикалық өңдеу, табиғи сукцессиялық өсімдіктер фитомассасының жаман емес алғы шарттар жасады. Бұған дәлел жер үсті фитомассалары мен түсім төсеніштерінің күзгі орымы болып табылады. Мысалы, төрт жыл бойы пайдаланылмай келген №7 танапта өсімдіктердің балғын жер үсті салмағының өнімділігі 20,7 ц/га құрады (кесте 18, қосымша Б). 

Ал небәрі екі жыл ғана пайдаланылмаған №35А танабында балғын өсімдік фитомассасы айтарлықтай жоғары (31,0 ц/га). Ал біз топырақ қазба-шұңқырын қазған №59 алқапта өңделмей жатса да (6 жыл), алдыңғы танаппен салыстырғанда өсімдіктер өнімділігі онша жоғары емес (33,9 ц/га). Назар аударатын жайт, 2018 жылы №35А, №12 және №7 танаптарында өсімдіктердің ауалы-құрғақ жер үсті фитомассасының мәндері тыңайған мерзімі ұзарған сайын төмендеу қатарын көрсетті. Алайда №59 танапта бұл қатар сақталмады. Сондықтан байқалған айырмашылықтарды тек тыңайған мерзімімен түсіндіру жеткіліксіз. Оларға топырақтың генетикалық ерекшеліктері, тұздану мен кебірлену дәрежесі, өсімдік қауымдастығының түрлік құрамы, танаптардың кеңістіктік орны және жерді бұрын пайдалану тарихы ықпал етуі мүмкін. 2 жылдан кейін 25 ц/га, 3 жылдан кейін 18 ц/га және 4 жылдан кейін 14 ц/га.

Кесте 18 – Қара-қоңыр топырақтардың тыңайған жерлерінде табиғи сукцессиялық өсімдіктердің орташа фитомасасы, 2018 ж
	Танап

№
	Игерілмеген кезең, жыл
	Жер үсті массасының өнімділігі, ц/га

	
	
	қалың шөп
	төсенішті түсім

	
	
	балғын
	ауалы- құрғақ
	балғын
	ауалы- құрғақ

	35А
	2
	31,0
	25,0
	-
	-

	12
	3
	29,5
	18,0
	12,0
	12,0

	7
	4
	20,7
	14,0
	17,0
	17,0

	59
	6
	33,9
	20,4
	12,0
	9,4


Ескерту – Кестеде әр танап шегінде кездейсоқ орналастырылған үш 1×1 м есептік алаңның орташа мәндері берілген, есептік алаңдар танапішілік қайталанымдар болып табылады және танап деңгейіндегі тәуелсіз қайталаным ретінде қарастырылмайды

Бұл заңдылық №6 танапта бұзылған, ол алты жылдан астам өңделмеген және онда жер үсті фитомассасының өнімділігі 20,4 ц/га құраған. №59 танаптағы фитомасса көрсеткішінің өзгеше болуы топырақтың кебірленуімен, тұздану ерекшеліктерімен және өсімдік қауымдастығының құрамымен байланысты болуы мүмкін; алайда қолда бар зерттеу дизайны бұл факторлардың жеке үлесін ажыратуға мүмкіндік бермейді. Айта кететін жайт, жалпы шаруашылық бойынша 2018 жылы жаздық бидайдың өнімділігі ең нашар танаптарда 8 ц/га, ал ең жақсы танаптарда 14 ц/га-ға тең болған. ААШТС бойынша 2019 жылы жаздық бидайдың өнімділігі ең нашар танаптарда 2 ц/га, ал ең жақсы танаптарда 6 ц/га құрады, ал 2020 жылы орташа өнімділік 7 ц/га болды.

Өсімдіктердің төсенішті түсімін талдау көрсеткендей жерлерді 6 жыл пайдаланбау кезінде топырақ бетіндегі өсімдіктер өзгере бастайды. Екі жылдан бері игерілмеген №35А танабынан бастайық. Әрине, бұл кезеңде төсенішті түсім аз болған. Сонымен қатар, күз-көктем кезеңінде болған масса желдермен, жер үсті ағыстармен және басқа да табиғи үдерістермен тасымалданған болатын. Егер мұнда жер үсті төсенішті түсім ең аз болса, онда ұзақ уақыт өңделмеген танаптардағы өсімдіктер массасымен салыстырғанда 35А танабындағы өсімдіктердің ауа-құрғақ массасы максималды болған. 7 және 12 танаптардағы төсенішті түсімнің массасы 40 күннен кейін өзгеріссіз қалды, бұл олардың кепкен жағдайын көрсетеді.
2019 жылы ең жоғары фитомасса көрсеткіштері 59 танапта тіркелді. Өсімдіктердің балғын жер үсті салмағының өнімділігі 36,5 ц/га, ал ауалы-құрғақ массасы 22,1 ц/га деңгейінде анықталды. Сонымен қатар 59 танапта төсенішті түсімнің балғын күйінде – 12,8 ц/га, ауалы-құрғақ жағдайда – 11,4 ц/га (кесте 19, қосымша Б). 

Кесте 19 – Қара-қоңыр топырақтардың тыңайған жерлеріндегі табиғи сукцессиялық өсімдіктердің орташа фитомассасы, 2019 ж
	Танап

№
	Игерілмеген кезең, жыл
	Жер үсті массасының өнімділігі, ц/га

	
	
	қалың шөп
	төсенішті түсім

	
	
	балғын
	ауалы-құрғақ
	балғын
	ауалы-құрғақ

	35А
	3
	29,6
	21,0
	5,6
	4,1

	12
	4
	30,4
	18,5
	12,4
	11,9

	7
	пар
	-
	-
	-
	-

	59
	8
	36,5
	22,1
	12,8
	11,4


Ескерту – Кестеде әр танап шегінде кездейсоқ орналастырылған үш 1×1 м есептік алаңның орташа мәндері берілген, есептік алаңдар танапішілік қайталанымдар болып табылады және танап деңгейіндегі тәуелсіз қайталаным ретінде қарастырылмайды

Бұл көрсеткіштер өсімдік қалдықтарының топырақ бетінде жиналу үрдісін сипаттайды және органикалық заттардың биологиялық айналымының белсенділігі артуы мүмкін екенін көрсетеді. Ұзақ уақыт игерілмеген жерлерде органикалық қалдықтардың жиналуы топырақ құрылымының тұрақтылығын жақсартады және гумус түзілу үдерісін белсендіреді. 

Пайдаланбау мерзімі 4 жыл болған 12 қалың шөптің балғын жер үсті массасының өнімділігі 30,4 ц/га, ал жер үсті ауалы-құрғақ массасының өнімділігі 18,5 ц/га болды. №12 танаптағы фитомасса мөлшерінің №59 танаппен салыстырғанда төмен болуы оның сукцессиялық жағдайының, топырақ қасиеттерінің және 2019 жылғы агротехникалық режимінің ерекшеліктерімен байланысты болуы мүмкін. Бірақта төсенішті түсім көрсеткіштері айтарлықтай жоғары деңгейде қалыптасты, яғни төсенішті түсімнің балғын жер үсті массасының өнімділігі 12,4 ц/га, ауалы-құрғақ массасы 11,9 ц/га. Бұл өсімдік қалдықтарының жиналу үдерісі белсенді жүріп жатқанын көрсетеді. 

Игерілмеген мерзімі 3 жыл болған 35А танабында табиғи сукцессияның бастапқы даму сатысы байқалды. Бұнда қалың шөптің балғын жер үсті массасының өнімділігі 29,6 ц/га, ал ауалы-құрғақ массасы 21,0 ц/га болды. Төсенішті түсім мөлшері басқа танаптарға қарағанда төмен деңгейде қалыптасты. 

2019 жылы 7 танап пар болғандықтан өсімдік жамылғысы дамымаған және фитомасса көрсеткіштері тіркелмеген.
2019 жылы №7 танапта парға сыдыра өңдеу жүргізілуіне байланысты табиғи сукцессиялық өсімдіктердің фитомассасы анықталмады. Сондықтан бұл танап үшін орташа фитомасса мен стандарттық ауытқу тек қолжетімді бақылау жылдарының (2018 және 2020 жж.) деректері бойынша есептелді. Осыған байланысты №7 танаптың өнім тұрақтылығы басқа танаптармен тікелей салыстырылмайды және интегралдық индексті есептеу кезінде бұл ерекшелік ескерілді.

Зерттеудің үшінші жылында қара-қоңыр топырақтардың уақытша тыңайған жерлерінде табиғи сукцессиялық өсімдіктердің ең жоғары орташа фитомасасы 8 жылдан аса пайдаланылмаған №59 танабында анықталды. Мұнда өсімдіктердің балғын массасы 39,2 ц/га құрады (кесте 20, қосымша Б). 

Кесте 20 – Қара-қоңыр топырақтардың тыңайған жерлеріндегі табиғи сукцессиялық өсімдіктердің орташа фитомассасы, 2020 ж
	Танап

№
	Игерілмеген кезең, жыл
	Жер үсті массасының өнімділігі, ц/га

	
	
	қалың шөп
	төсенішті түсім

	
	
	балғын
	ауалы-құрғақ
	балғын
	ауалы-құрғақ

	35А
	-
	28,1
	17,1
	-
	-

	12
	-
	31,3
	19,0
	-
	-

	7
	-
	20,8
	13,4
	-
	-

	59
	8
	39,2
	23,7
	13,8
	13,4


Ескерту – Кестеде әр танап шегінде кездейсоқ орналастырылған үш 1×1 м есептік алаңның орташа мәндері берілген, есептік алаңдар танапішілік қайталанымдар болып табылады және танап деңгейіндегі тәуелсіз қайталаным ретінде қарастырылмайды

Ең аз өнім (20,8 ц/га) 4 жылдан аса пайдаланылмаған №7 тәжірибелік танаптан алынды. Кестедегі деректерден көрініп тұрғандай, №12 танапта қысқа мерзім пайдаланылмағанына қарамастан, өсімдік массасының қалпына келуі белсендірек жүрді, бұл шөптесін өсімдіктердің 31,3 ц/га деңгейіндегі салыстырмалы жоғары өнімділігімен расталады.

Бастапқыда айтылғандай, зерттеудің екінші (2019 ж.) жылында №35А, №12 және №7 тәжірибелік танаптарында сыдыра өңдеу жүргізілді. Келесі жылы №35А танабында Ача арпасы, ал №12 және №7 танаптарында Қарабалық 20 сортының бидайы өсірілді.

Зерттеудің үшінші жылында аталған танаптарда өсірілген ауыл шаруашылығы дақылдарының шаруашылық өнімділігі анықталды. Бұл көрсеткіштер танаптардың бұрынғы тыңайған мерзімі, топырақ қасиеттері және жүргізілген агротехникалық шаралар тұрғысынан ғана салыстырмалы түрде бағаланды. Танаптарда әртүрлі дақылдар өсірілгендіктен және әр нұсқа бір ғана танаппен ұсынылғандықтан, өнімділік айырмашылықтары тыңайған мерзімінің немесе сыдыра өңдеудің жеке әсері ретінде түсіндірілген жоқ (кесте 21). Сондықтан арпа мен бидайдың абсолюттік өнімділік көрсеткіштері өзара тікелей салыстырылған жоқ және тек зерттелген танаптардың агроэкологиялық жағдайын сипаттау мақсатында пайдаланылды.

Кесте 21 – Қара-қоңыр топырақтарды сыдыра өңдеуден кейін бірінші жылы өсірілген ауыл шаруашылығы дақылдарының орташа өнімділігі

	Танап

№
	Игерілмеген кезең, жыл
	Танаптың ауданы
	Дақылдар
	Сорт
	Өнімділік 2020 жыл, ц/га

	
	
	
	
	
	

	35А
	2
	316
	арпа
	Ача
	14,67

	12
	3
	385
	бидай
	Қарабалық 20
	11,58

	7
	4
	276
	бидай
	Қарабалық 20
	3,61


2020 жылы №7 танапта бидай өнімділігі 3,61 ц/га, №12 танапта 11,58 ц/га болды, ал №35А танапта арпа өнімділігі 14,67 ц/га құрады. Бұл көрсеткіштер зерттелген танаптардың нақты топырақтық, агротехникалық және дақылдық жағдайларын сипаттайды. Арпа мен бидай өнімділігін тікелей салыстыру ғылыми тұрғыдан шектеулі, себебі дақылдардың биологиялық ерекшеліктері әртүрлі.
Сөйтіп, зерттелген тәжірибелік танаптарда өсімдік қауымдастықтарының түрлік құрамы мен өнімділігі тыңайған мерзімінің ұзақтығына ғана емес, топырақтың қасиеттеріне, жер пайдалану тарихына және зерттеу кезеңінде жүргізілген агротехникалық іс-шараларға да тәуелді болды.

Табиғи өсімдіктердің ерекшелігі олар танаптардың көктемгі ылғалдылығын мәденилерге қарағанда ерте пайдаланады. Олар жазғы құрғақшылыққа төзімділігі жоғары тамырлар мен жер үсті өскіндерін дамытуға үлгереді. Өсімдіктің төсенішті түсімі мульча қызметін атқарады, ауа массаларының және күн сәулесінің кептіру әсерін төмендетеді және егілген дақылдары бар танаптарға қарағанда топырақтың ылғалдылығын буланудан жақсырақ сақтайды.

4.5 NDVI деректері негізінде қара-қоңыр топырақтардағы өсімдік жамылғысының жағдайы мен өнімділігін салыстырмалы бағалау
Топырақ деградациясын зерттеу және бағалау кезінде жерді қашықтықтан зондтау (ЖҚЗ) технологиялары кеңінен қолданылады, өйткені олар кең аумақтарды қамтуға, уақыттық өзгерістерді жедел бақылауға және кеңістіктік деректерді салыстырмалы талдауға мүмкіндік береді. ЖҚЗ деректері негізінде топырақтың минералдық құрамы, органикалық заттар мөлшері, бетінің кедір-бұдырлығы мен ылғалдылығы сияқты тікелей көрсеткіштер, сондай-ақ өсімдік жамылғысының жағдайы мен жер пайдалану ерекшеліктерінің өзгеруі сияқты жанама индикаторлар бағаланады [107]. Сонымен қатар деградациялық үдерістерді толық сипаттау үшін қашықтықтан зондтау көрсеткіштерін климаттық, агрохимиялық және биологиялық деректермен кешенді түрде қарастыру қажет.

Зерттеуде Қостанай облысының қара-қоңыр топырақтар аймақшасындағы өсімдік жамылғысының жағдайын бағалау үшін NDVI (Normalized Difference Vegetation Index) нормаланған айырмалық вегетациялық индексінің деректері пайдаланылды. Танаптардың шекаралары GIS ортасында цифрланып, NDVI мәндері әрбір танап полигоны шегінде есептелді. Танап аумағына кіретін пиксельдердің орташа мәндері кейінгі салыстырмалы талдау үшін қолданылды.

Индекс мәндері топырақтың агрохимиялық көрсеткіштерімен, табиғи сукцессиялық өсімдіктердің жер үсті фитомассасымен және ауыл шаруашылығы дақылдарының шаруашылық өнімділігімен салыстырмалы түрде қарастырылды. Зерттеуде регрессиялық немесе машиналық оқытуға негізделген болжамдық модель құрылмағандықтан, NDVI көрсеткіштері өнімділікті сандық болжау құралы ретінде емес, өсімдік жамылғысының даму бағытын сипаттайтын қосымша мониторингтік индикатор ретінде пайдаланылды.

Қара-қоңыр топырақтардың құнарлылығын және өсімдіктер жамылғысының жағдайын және олардың вегетация қарқындылығын әртүрлі мерзімде тыңайған жағдайда болған тәжірибелік танаптарда бағалау үшін (2018 жылғы жағдай бойынша №35а танабы – 2 жыл; №12 – 3 жыл; №7 – 4 жыл; №59 – 6 жыл) бізбен вегетациялық кезең аралығы үшін (25 мамырдан 13 қыркүйекке дейінгі кезең) зерттеу жүргізген кезеңге (2018-2020 жж.) NDVI (Normalized Difference Vegetation Index) спутниктік суреттер алынды. Төрт ауданның әрқайсысы үшін вегетациялық кезеңнің негізгі күндерінде спутниктік түсірілімдер және NDVI-ды есептеулер жүргізілді:

- 2018 жыл: 25 мамыр, 5 маусым, 30 шілде, 9 тамыз, 13 қыркүйек;

- 2019 жыл: 25 мамыр, 26 маусым, 15 шілде, 24 тамыз, 13 қыркүйек;

- 2020 жыл: 25 мамыр, 24 маусым, 14 шілде, 3 тамыз, 12 қыркүйек.

Жылдар бойынша жерсеріктік түсірілімдердің нақты күндері бірдей болмағанымен, барлық суреттер вегетациялық кезеңнің ұқсас фенологиялық сатыларына сәйкес таңдалды, сондықтан салыстыру күнтізбелік күндер бойынша емес, өсімдіктердің даму кезеңдері бойынша жүргізілді.

Индекстің мәндері -1-ден +1-ге дейін ауытқиды, онда біршама жоғары мәндер (1-ге жақын) тығыз және сау өсімдіктерге сәйкес келеді, ал төменгі мәндер (0-ге жақын немесе теріс) топырақ, су немесе қар сияқты сирек немесе жоқ өсімдіктерді көрсетеді. Біздің карталарымызда NDVI мәндері 0,1-ден 0,9-ға дейін ауытқыды, бұл дегеніміз мән ұлғайған сайын жасыл түс біршама күңгірт реңге қанығады (сурет 14).

Сурет 14 – Әртүрлі спектрлерде тәжірибелік танаптар бетінің және оларда өсірілген дақылдардың жалпы көрінісі

Төмендегі түс шкаласы 0,2-ден 0,9-ға дейін NDVI мәндерін көрсетеді:

- 0.2–0.4 — өсімдіктері әлсіз немесе мүлдем жоқ (қоңыр-күлгін танаптар);

- 0.5–0.7 — орташа өсімдіктер (ашық жасыл танаптар);

- 0.8–0.9 — қалың, сау өсімдіктер (күңгірт жасыл танаптар).

Қара танаптар бұлттар, су қоймалары немесе көлеңкелер болуы мүмкін, онда NDVI есептелмейді. NDVI спутниктік карталарын талдау, 2018 жылы тәжірибелік танаптардың (№7, 12, 35А және 59) жер үсті жағдайы әртүрлілігімен сипатталғанын көрсетті (сурет 15). 

Сурет 15 – Вегетациялық кезеңдегі танаптардың 2018 жылғы NDVI көрсеткіштері, 1 бет

Ескертпе – а, б – мамыр айы; в-и – жаз айлары; к, л – қыркүйек айы

Сурет 15 – Вегетациялық кезеңдегі танаптардың 2018 жылғы NDVI көрсеткіштері, 2 бет
2018 жылдың маусым айында өткен аймен салыстырғанда тәжірибелік танаптар жасыл түсті спектрге боялады. Бірақта, №7 және 12 тәжірибе танаптарында сірә кебірленген қара-қоңыр топырақтардың сирек, әлсіз дамыған өсімдіктерінен түзілген қызғылт, сұр және күлгін ірі дақты танаптар бар. Басқалардан №59 танап күрт ерекшеленеді, ол кезде алты жыл бойы пайдаланылмай келген. Мұнда ашық қоңыр реңді дақты танаптар айтарлықтай көбірек зерттелетін топырақтың сілтілілігінен пайда болған. Аталғандарға қарамастан, №7 және 59 тәжірибелік танаптар маусым айында ең жоғары NDVI мәндерімен (0,25 және 0,24) сипатталды, бұл сукцессиялық үдерістеріне қатысты болуы мүмкін. 

Шілдеде тәжірибелік танаптардың сыртқы көрінісі күрт өзгереді. Мысалы, №7 тәжірибелік танаптың беті толығымен дерлік және №12 танабының 65%-ы қоңыр түске боялған. Бірінші аталған танапта вегетациялық индекстің көрсеткіші 0,11-ге дейін төмендейді, бұл өсімдіктер жамылғысының құрғауын және дамуда қиындықтар көріп жатқанын көрсетеді. Қалған тәжірибелік танаптарда (№35А, 59) өсімдіктер жамылғысы спектрдің жасыл реңін беріп тұр, бұл қалыпты және сау жағдайларды көрсетеді. Бұл аталған танаптарда NDVI мәндері 0,16 және 0,18-ге тең болды (кесте 22, сурет 16).

Алдыңғы аймен салыстырғанда спектрдің қоңырдан қызылға өзгеруін оңай байқауға болады. 
Күңгірт түстің сақталуы құрғақшылыққа, демек, өсімдіктердің күйіп кетуіне немесе жайылым жүктемесіне байланысты болуы мүмкін. Мұндай жағдайлармен №7, 12 және 59 тәжірибелік танаптар ерекшеленеді онда NDVI мәндері сәйкесінше 0.13, 0.15 және 0.17 құрады (кесте 22). 
Кесте 22 – 2018 жылда танаптар бойынша орташа қалыпқа келтірілген NDVI салыстырмалы мәндері

	Танап №
	Танаптардың жағдайы
	Игерілмеген кезеңі, жыл
	Күні

	
	
	
	26.05
	05.06
	30.07
	09.08
	13.09

	35А
	тыңайған жер (УТЛ)
	2
	0,17
	0,22
	0,16
	0,19
	0,12

	12
	тыңайған жер (УТЛ)
	3
	0,17
	0,23
	0,18
	0,15
	0,1

	7
	тыңайған жер (УТЛ)
	4
	0,18
	0,25
	0,11
	0,13
	0,1

	59
	тыңайған жер (УТЛ)
	6
	0,22
	0,24
	0,18
	0,17
	0,1


Қыркүйек айында тәжірибелік танаптардың бетінің тегістелуі жүзеге асады, бұл сәйкесінше 0,1-ді құраған NDVI мәліметтерімен расталды.

NDVI динамикасын маусымдық талдау көрсеткендей маусымның басында (26 мамыр – 5 маусым) барлық тәжірибелік танаптар шамамен бірдей NDVI деңгейін көрсетті, ол 0,17-ден 0,25-ке дейін өзгерді. Ең жоғары мәндер (0,24–0,25) №59 және №7 танаптарда, олардың тыңаю кезеңінің біршама ұзағырақ болуына қарамастан байқалады. 

Сурет 16 – 2018 жылғы вегетация кезеңіндегі NDVI динамикасы
Жаздың ортасында (30 шілде – 9 тамыз) NDVI төмендей бастайды. Бұл төмендеу әсіресе №7 танапта байқалады, онда индекс 0,11-ге және 0,13-ке дейін төмендейді. Қысқа тыңаю кезеңі бар №35А және №12 танаптар біршама жоғары NDVI (шамамен 0,16–0,18) сақтайды, бұл жақсырақ вегетациялық белсенділікті көрсетеді.

Маусымның соңында (13 қыркүйек) NDVI барлық танаптар бойынша теңеседі десе де болады және өсімдіктер солып қалған кезде күзгі кезеңге тән минималды мәндерге (шамамен 0,10–0,12) жетеді. 
2019 жылғы NDVI көрсететін спутниктік суреттерді зерттеу көктем кезеңінде (мамыр) №7, 12, 35А және 59 тәжірибелік танаптарда жалпы ашық жасыл спектр болғанын көрсетті (сурет 17). Осы кезеңде NDVI мәні 0,21-ден 0,26-ға дейін ауытқиды, яғни танаптар тыңайған жағдайда неғұрлым ұзақ болған сайын, индекс мәні соғұрлым жоғары болады (сурет 17). Маусым айында тәжірибелік танаптардың беті өткен аймен салыстырғанда барған сайын спектрдің ашық жасыл түсіне боялады және танаптар аумағында барлық дерлік бөлігін қамтыды. Бірақта, танаптар шеңберінде №7 және 59 тәжірибелік танаптар ерекшеленеді оларда күнгірт қызыл спектр түсті дақты танаптар бар.

Аталған тәжірибелік танаптар сәйкесінше 0,26 және 0,28 құрайтын NDVI төмен мәндері мен ерекшеленеді (кесте 23, сурет 17). Бұл танаптар біркелкі пайдаланылмауы мүмкін.

2019 жылдың шілде айында №7, 12, 35А тәжірибелік танаптары дәнді дақылдарды егуге дайындау үшін жырту арқылы парға ауыстырылды. Ал №59-ші танап осы түсірілім кезінде жеті жыл бойы өңделмеген тыңайған күйінде қалды.

Түсірілім кезде №7 танап парға жыртылғандықтан және әлі де егілмегендіктен, топырақтың беті күңгірт күлгін, кей жерлерінде қызыл түске боялған. Осыған байланысты, жоғарыда аталған тәжірибелік танаптарда NDVI мәндері ең төмен болды және сәйкесінше 0,12 және 0,19 құрады.

	Сурет 17 – Вегетациялық кезеңдегі танаптардың 2019 жылғы NDVI көрсеткіштері, 1 бет

Ескертпе – а, б – мамыр айы; в-и – жаз айлары; к, л – қыркүйек айы

Сурет 17 – Вегетациялық кезеңдегі танаптардың 2019 жылғы NDVI көрсеткіштері, 2 бет

Аталған көрсеткіштің ең жоғары мәнімен (0,31) №35А тәжірибелік танабы сипатталады. Оның беті шілде айында біркелкі қанық жасыл түске бірыңғай боялған. Мұндай түс вегетативті белсенділігі жоғары егілген сидераттардан туындауы әбден мүмкін. Ақырында, әлі күнге дейін тыңайған түрде қалған №59 тәжірибе танабы дақтары мен ашық жасыл түске қызғылт және күңгірт күлгін түске боялған. NDVI мәні 0,27 (кесте 23, сурет 18) құрады. Мұндай танаптардың болуы қара-қоңыр топырақтардың кебірлілігіне және сирек галофитті өсімдіктерге байланысты болуы мүмкін.

Кесте 23 – Танаптар бойынша 2019 жылы орташа қалыпты келтірілген NDVI көрсеткіштері

	Танап №
	Танап жағдайы
	Игерілмеген кезеңі, жыл
	Күні

	
	
	
	26.05
	25.06
	15.07
	24.08
	13.09

	35А
	тыңайған жер (УТЛ)
	3
	0,21
	0,31
	0,31
	0,18
	0,12

	12
	тыңайған жер (УТЛ)
	4
	0,25
	0,32
	0,19
	0,21
	0,12

	7
	пар
	-
	0,26
	0,26
	0,12
	0,23
	0,15

	59
	тыңайған жер (УТЛ)
	7
	0,26
	0,28
	0,27
	0,19
	0,2


7 жыл ішінде №59 танапта табиғи сукцессиялық өсімдік жамылғысы қалыптасқан, ол топырақ түйіртпектілігінің қалпына келуіне және органикалық заттардың жинақталуына ықпал етеді.

Сурет 18 – 2019 жылғы вегетация кезеңіндегі NDVI динамикасы
Тамыз айында тәжірибелік танаптардың беті жасыл түсті жоғалтады және спектрдің біршама күңгірт қызғылт түсіне боялады. Осы кезеңге өсімдіктердің сипаты негізінен тегістеледі, бұл туралы №12 және 7 танаптарда сәйкесінше 0,21 және 0,23 құраған вегетациялық индексінің жақын NDVI мәндері дәлелдейді. Алайда №59 және 35А тыңайған тәжірибе танаптары одан да күңгірт түске боялған, сірә оны қара-қоңыр топырақтардың бетінде төсеніш түрінде қалдықтардың жиналуы білдіреді. Олардың NDVI мәндері сәйкесінше 0,19 және 0,18 құраған.

2020 жылы егісті себу жүргізілді: №7 және №12 танаптарға бидай, №35а танабына арпа. №59 танап тыңайған күйде қалды. Сондықтан, спутниктік суреттер тәжірибелік танаптар бетінің біркелкі емес жағдайын көрсетті. Мысалы, көктемнің мамыр айында тек №7 және 59 тәжірибелік танаптар спектрдің жасыл түстеріне боялған, олар NDVI диапазонында 0,29-дан 0,45-ке дейін өзгерген (сурет 19, 20, кесте 24). Оның үстіне соңғы танап біршама күңгірт болып шықты. Оған себеп өскіндердің біркелкі өнуі және әрмен қарай өсімдіктердің өсуіне аса қолайлы жағдайлар болып табылады. Жылдың осы уақытында топырақта қардың еруінен және көктемгі жауын-шашыннан қалыптасатын табиғи ылғалдың мол қоры болатыны белгілі. 

Алайда, соған қарамастан, №12 және 35А тәжірибелік танаптардың өсімдіктері біркелкі емес дамуды көрсетті, кей жерлерде жоқ болуы әбден мүмкін. Спутниктік суреттерде мұндай танаптар қызыл-қоңыр және күлгін түстерге боялған болатын және олардың NDVI 0,15 пен 0,18 аралығында ауытқыды (кесте 24, сурет 20).

	Сурет 19 – Вегетациялық кезеңдегі танаптардың 2020 жылғы NDVI көрсеткіштері, 1 бет

Ескертпе – а, б – мамыр айы; в-и – жаз айлары; к, л – қыркүйек айы

Сурет 19 – Вегетациялық кезеңдегі танаптардың 2020 жылғы NDVI көрсеткіштері, 2 бет

Сөйтіп, осы кезеңде №59 танап жоғары экологиялық тұрақтылық пен бетімен қалпына келу қабілетін көрсетуді жалғастыруда. 

Кесте 24– Танаптар бойынша 2020 жылы орташа қалыпқа келген NDVI мәндері

	Танап №
	Танаптардың жағдайы
	Игерілмеген кезеңдер, жыл
	Күні

	
	
	
	25.05
	24.06
	14.07
	03.08
	12.09

	35А
	егістік жер
	-
	0,15
	0,33
	0,52
	0,21
	0,14

	12
	егістік жер
	-
	0,18
	0,32
	0,63
	0,28
	0,13

	7
	егістік жер
	-
	0,29
	0,17
	0,30
	0,14
	0,11

	59
	тыңайған жер (УТЛ)
	8
	0,45
	0,43
	0,37
	0,16
	0,14


Бұл оны ауыл шаруашылығында пайдалануды қалпына келтіру үшін, әсіресе, жеңілдетілген технологияларды және топырақтарды аудармай өңдеуді қолдануда перспективті етеді. 

Сурет 20 – 2020 жылғы вегетация кезеңіндегі NDVI динамикасы
Бірақта келесі жағдайда ескерген жөн, тәжірибелік танаптың қара-қоңыр топырақтары кебірлену және сортаңдану белгілері байқалады, олар осы жерлерді игеру кезінде теріс әсерге алып келуі мүмкін (кебірленген қабатпен араласуы мүмкін).

Келесі айда (маусым) №59 тәжірибелік танап жалпы мамыр айындағы бейнесін сақтайды. Ол спектрде ашық жасыл түске боялған күйінде қалады, NDVI 0,43-ке тең. Егер алдыңғы аймен салыстырса, онда мамыр айында №12 және 35А тәжірибе танаптарының бастапқы қызылдау-қоңыр және күлгін түстері маусым айында ашық жасыл түске боялады. Оған дәлел сәйкесінше 0,32 және 0,33 құраған NDVI жоғары мәндері болып табылады. Мамырда ашық жасыл түсті болған, сол маусымда NDVI мәні төмен (0,17) қызыл-қоңырға өзгерген №7 тәжірибелік танап та өзіне назар аудартады. 
Шілде айында тәжірибе танаптарында мәдени өсімдіктер (бидай, арпа) өскеннен кейін олардың беті тегістеледі және біркелкі жасыл түске боялады, бірақ қанықтылық деңгейі әртүрлі. Мысалы, №12 және 35А тәжірибелік танаптар күңгірт жасыл түске (NDVI 0,63-0,52), ал №7 және 59 танаптар ашық жасыл түске (NDVI 0,30-0,37) боялған. 
Егер алдыңғы аймен салыстырғанда, №12 тәжірибе танабында жасыл спектрдің қанықтылығының ашық түстерге қарай өзгеруін байқау қиын емес. Мұндай жағдай салыстырмалы максимумды (0,28) құраған NDVI деректерімен нығая түседі. №35А танабында көкшіл реңкті жасыл аймақтар сақталды, онда құрғақтық индексі 0,21 құрады. Себебі, олардың беті тамыз айында ал қызыл және қызғылт болған, бұл өсімдіктің біркелкі емес және әлсіз дамуына немесе вегетациялық кезеңнің аяқталуымен немесе құрғақшылықтың байқалуымен олардың кебуіне нұсқайды. Аталғандар NDVI деректерімен расталады, ол сипатталған танаптарда 0,14 және 0,16 құрады.

Қыркүйек айында тәжірибелік танаптар аумақтарының басым көпшілігі қызыл-қоңыр реңдерге боялған, бұл өсімдік белсенділігінің айтарлықтай төмендегенін көрсетеді. Тәжірибелік танаптардағы NDVI  0,11-ден 0,14-ке дейін ауытқыған.

2020 жылы №35А танабында NDVI көрсеткіштерінің жоғары болуы қысқа тыңайған мерзіммен қатар, арпаның даму ерекшеліктері, топырақ қасиеттері және сол жылғы гидротермиялық жағдайлармен байланысты болуы мүмкін. Бұл нәтиже №35А танабының нақты топырақтық және агротехникалық жағдайында салыстырмалы жоғары вегетациялық белсенділік қалыптасқанын көрсетеді.

Ұқсас динамика №12 танапта (3 жыл тыңайған жер) байқалды, бірақ NDVI 2020 жылы №7 танапқа қарағанда жоғары болды, бұл бидайдың біршама жоғары (11,58 ц/га) өнімділігімен сәйкес келеді. 
2018 жылы №7 танапта NDVI (төрт жылдық тыңайған жер) орташадан төмен болған, бұл тыңаюдан кейінгі қалпына келтіру кезеңін көрсетеді. 2019 жылы №7 танаптағы NDVI мәндерінің өзгеруі парға өңдеу нәтижесінде өсімдік жамылғысының бұзылуы мен арамшөптердің қайта өсу ерекшеліктерін сипаттады. Бұл көрсеткіш топырақтың егуге дайындығын тікелей бағаламайды. 2020 жылы бидайды егуден кейін NDVI білінерліктей жоғары мәндерге жетті, бұл өсімдіктер жамылғысының сәтті қалпына келгенін растайды. 
NDVI көрсеткішінің жаздың екінші жартысында төмендеуі топырақ деградациясының тікелей белгісі ретінде қарастырылған жоқ, өйткені ол табиғи сукцессиялық өсімдіктердің маусымдық даму циклімен байланысты. Сондықтан NDVI көрсеткіштері өсімдік жамылғысының белгілі бір уақыттағы вегетациялық белсенділігін ғана сипаттайды. Ал LDI индексі NDVI-мен қатар топырақтың агрохимиялық қасиеттерін, климаттық жағдайларды, жер пайдалану ерекшеліктерін және өнімділік көрсеткіштерін кешенді түрде ескеретіндіктен, №59 танап интегралдық бағалау бойынша ең тұрақты танап ретінде анықталды.

Алынған мәліметтердің негізінде төменде келтірілген келесі негізгі жағдайларды анықтауға болады:

- 2020 жылы ауыл шаруашылығы дақылдары егілген №35А және №12 танаптарында вегетацияның ең белсенді кезеңінде NDVI мәндері 2018–2019 жылдардағы көрсеткіштерден жоғары болды, лайда бұл айырмашылықтарға дақылдардың биологиялық ерекшеліктері, түсірілім мерзімі, климаттық жағдайлар және агротехникалық режим бірлесіп ықпал еткендіктен, өзгерістерді тек танаптарды егістікке қайтарумен байланыстыруға болмайды;

- танаптар арасындағы айырмашылықтар: тыңайтылған және өсірілген топырақтары бар танаптарда NDVI біршама жоғары мәндерге ие болған және өсімдіктері жақсырақ дамыған, ал пардағы және тастанды танаптар төмен және тұрақсыз көрсеткіштерді көрсетеді.
NDVI көрсеткіштері тәжірибелік танаптардағы өсімдік жамылғысының маусымдық даму ерекшеліктерін және вегетациялық белсенділіктің жылдар бойынша өзгеру бағыттарын сипаттауға мүмкіндік берді. 2020 жылы №35А және №12 танаптарында NDVI мәндерінің жоғарылауы арпа мен бидайдың белсенді өсу кезеңімен сәйкес келді, ал №7 танапта көрсеткіштер салыстырмалы түрде төмен болды. №59 танапта көктемгі және ерте жазғы кезеңде жоғары NDVI мәндері байқалып, жаздың екінші жартысында табиғи сукцессиялық өсімдіктердің маусымдық қурауына байланысты төмендеу тіркелді.

NDVI мен фитомасса немесе ауыл шаруашылығы дақылдарының өнімділігі арасындағы корреляция коэффициенті, статистикалық маңыздылық деңгейі және болжам қатесі есептелмегендіктен, олардың арасындағы байланыс статистикалық дәлелденген корреляция ретінде қарастырылған жоқ. Алынған нәтижелер NDVI мәндері мен өсімдік жамылғысының жерүсті көрсеткіштері арасында жалпы бағыттық сәйкестік болғанын ғана көрсетеді.

Осылайша, NDVI деректерін пайдалану тәжірибелік танаптардың өсімдік жамылғысының жағдайын салыстырмалы бағалауға, маусымдық өзгерістерді анықтауға және агротехникалық режим ауысқан кезеңдерді бақылауға мүмкіндік берді. Бұл тәсіл өнімділікті сандық болжау моделі ретінде емес, топырақ пен өсімдік жамылғысының жағдайын мониторингтеуге арналған қосымша индикатор ретінде қарастырылды.

4.6 Қостанай облысының оңтүстік бөлігіндегі қара-қоңыр топырақтарында интегралдық деградация индексін (LDI) әзірлеу
Тыңайған және тәлімі агроландшафттардың деградациясын бағалау моделі агроэкожүйелердің қазіргі жағдайын кешенді түрде сипаттауға арналған көпфакторлы ғылыми тәсіл болып табылады. Бұл модель топырақтың агрохимиялық қасиеттерін, өсімдік жамылғысының жағдайын, климаттық факторларды, өнімділікті және жер пайдалану ерекшеліктерін біріктіре отырып, деградация деңгейін сандық түрде анықтауға мүмкіндік береді. Агроландшафттардың деградациясы табиғи және антропогендік факторлардың бірлескен әсерінің нәтижесі ретінде қарастырылады. Қара-қоңыр топырақтар жағдайында деградация гумус мөлшерінің төмендеуімен, құрылымның бұзылуымен және тұздану үдерістерінің күшеюімен сипатталады [108]. Сондықтан деградацияны бағалау үшін тек жеке көрсеткіштерді емес, олардың өзара байланысын ескеру қажет.

Ұсынылған модельдің ғылыми негізі – агроэкожүйені тұтас жүйе ретінде қарастыру. Бұл тәсілде топырақ, өсімдік және климат компоненттері өзара байланысты жүйе ретінде қарастырылады. Осындай кешенді тәсіл қазіргі геоақпараттық және геостатистикалық зерттеулерде кеңінен қолданылады [109].

Модельде негізгі бес компонент қарастырылады: топырақ сапасы (Isoil), өсімдік жамылғысы (Iveg), климаттық жағдайлар (Iclim), өнімділік (Iyield) және жер пайдалану (Iuse). Әрбір көрсеткіш жеке есептеліп, кейін салмақ коэффициенттері арқылы біріктіріледі. Нәтижесінде интегралдық деградация индексі (LDI) анықталады, ол агроландшафттың жалпы жағдайын сипаттайды.

Топырақ сапасы гумус мөлшері, қоректік элементтер (фосфор, калий), тұздану деңгейі және натрий концентрациясы арқылы бағаланады. Бұл көрсеткіштер топырақтың агрофизикалық және агрохимиялық қасиеттерін сипаттайды және деградация деңгейін анықтауда негізгі рөл атқарады [110].

Өсімдік жамылғысының жағдайын бағалау үшін NDVI қолданылды. Бұл индекс қашықтықтан зондтау деректеріне негізделген және өсімдіктің фотосинтетикалық белсенділігін сипаттайды [111]. NDVI көрсеткіштері деградацияны анықтауда сенімді индикатор ретінде қарастырылады, себебі олар өсімдік биомассасының өзгерісін көрсетеді.

Климаттық факторлар (жауын-шашын, температура, ылғалдылық, жел) агроэкожүйенің фондық жағдайын анықтайды және өсімдік пен топырақ үдерістеріне тікелей әсер етеді. Сондықтан олар модельге міндетті түрде енгізіледі [109, б. 58].

Жер пайдалану көрсеткіші антропогендік жүктемені сипаттайды. Егістік жерлерде топыраққа түсетін қысым жоғары болғандықтан, деградация қарқыны да артады. Ал тыңайған жерлерде табиғи қалпына келу үрдістері байқалады [108, б. 520].

Модельдің маңызды бөлігі – барлық көрсеткіштерді қалыптандыру. Бұл әдіс әртүрлі өлшем бірліктеріндегі деректерді бір шкалаға келтіруге мүмкіндік береді және олардың салыстырмалы әсерін дұрыс бағалауға жағдай жасайды [110, б. 137].

Зерттеу нәтижелері геоақпараттық жүйе (GIS) ортасында өңделіп, кеңістіктік талдау жүргізіледі. GIS технологиялары әртүрлі деректерді біріктіріп, олардың кеңістіктік заңдылықтарын анықтауға мүмкіндік береді [112].
Зерттеуде топырақ сапасын бағалау үшін келесі негізгі агрохимиялық көрсеткіштер қолданылды (кесте 25):

- гумус (H) – топырақ құнарлылығының негізгі көрсеткіші;
- жылжымалы фосфор (P₂O₅) – өсімдіктің қоректену элементі;

- алмаспалы калий (K₂O) – физиологиялық тұрақтылық факторы;
- тұздану (Salt) – деградация индикаторы;

- pH – топырақ реакциясы.

Әр танаптан алынған топырақ сынамалары қабылданған агрохимиялық әдістемелерге сәйкес талданды. Кестеде танап бойынша алынған орташа мәндер берілген. Зерттеу бағдарламасында дисперсиялық талдау немесе орташа қателік есептелмегендіктен, нәтижелер тәжірибелік танаптардың агрохимиялық жағдайын салыстырмалы бағалау үшін пайдаланылды.

2020 жылы гумус, жылжымалы фосфор және алмаспалы калий мөлшерлерінің төмендеуі, ал кейбір танаптарда суда еритін тұздар мен натрий мөлшерінің жоғарылауы байқалды. Алайда бұл өзгерістер әртүрлі жылдардағы жер пайдалану режимінің (тыңайған жер, пар, егістік), климаттық жағдайлардың және жүргізілген агротехникалық іс-шаралардың ықпалымен бірге қарастырылды. Сондықтан анықталған айырмашылықтар тек деградация немесе тыңайған мерзімінің әсерімен ғана түсіндірілген жоқ.

Кесте 25 – 0–10 см қабаттағы қара-қоңыр топырақтардың агрохимиялық көрсеткіштері және су сүзіндісіндегі суда еритін натрий мөлшері
	Танап
	Жыл
	Гумус
	P2O5
	K2O
	Тұз %
	pH

	35а
	2018
	1,55
	1,60
	18,50
	0,193
	7,4

	
	2019
	1,58
	1,65
	18,50
	0,192
	7,4

	
	2020
	1,14
	1,24
	14,23
	0,231
	7,3

	12
	2018
	2,25
	2,10
	26,50
	0,170
	7,4

	
	2019
	2,30
	2,16
	26.50
	0,171
	7,4

	
	2020
	1,80
	1,35
	20,4
	0,363
	7,5

	7
	2018
	2,61
	1,84
	28,13
	0,192
	7,5

	
	2019
	2,35
	1,93
	28,0
	0,221
	7,5

	
	2020
	0,97
	1,20
	14,03
	0,305
	7,3

	59
	2018
	3,06
	2,90
	30,47
	0,162
	7,5

	
	2019
	3,12
	2,99
	30,47
	0,172
	7,5

	
	2020
	2,04
	1,59
	21,7
	0,313
	7,4


Ескерту – Гумус, жылжымалы фосфор, алмаспалы калий, тұздар жиынтығы және pH көрсеткіштері 0–10 см топырақ қабатынан алынған сынамалар бойынша анықталды 

Әртүрлі өлшем бірліктеріндегі көрсеткіштерді біріктіру үшін оларды бір шкалаға келтіру қажет. Осы мақсатта min-max қалыптандыру әдісіқолданылды.

Пайдалы көрсеткіштер үшін (гумус, фосфор, калий): 

Деградация көрсеткіштері үшін (тұз):

                                     (3)

pH үшін, pH нейтралға жақын болған сайын тиімді, сондықтан қалыптандыру жеке қарастырылады. Бұл зерттеуде min–max қалыптандыру әдісі тек зерттелген тәжірибелік танаптардың (2018–2020 жж.) көрсеткіштерін бірдей шкалаға келтіру және салыстырмалы интегралдық бағалау жүргізу мақсатында қолданылды. Сондықтан қалыптандырылған мәндер осы деректер жиынтығына тәуелді және басқа объектілер немесе жаңа бақылаулар қосылған жағдайда қайта есептелуі мүмкін. Осыған байланысты алынған интегралдық индекстер абсолюттік емес, зерттеу шеңберіндегі салыстырмалы бағалау нәтижелері ретінде қарастырылды. Кесте 25 мәндерді негізге ала отырып барлық көрсеткіштер 0–1 аралығына келтірілді (кесте 26) [110, б. 137].

Интегралдық топырақ индексі (Isoil) есептеу үшін барлық қалыптандырылған көрсеткіштер салмақ коэффициенттері арқылы біріктірілді:

Isoil=0.35Hnorm+0.25Pnorm+0.15Knorm+0.20Saltnorm+0.05pH             (4)
Салмақ коэффициенттері зерттеудің мақсатына және агрохимиялық көрсеткіштердің топырақ құнарлылығы мен деградация үдерістеріндегі салыстырмалы маңыздылығына сүйене отырып сараптамалық тәсілмен таңдалды. Гумус топырақ құнарлылығының негізгі интегралдық көрсеткіші болғандықтан ең жоғары салмаққа (0,35) ие болды. Жылжымалы фосфорға – 0,25, тұздану көрсеткішіне – 0,20, алмаспалы калийге – 0,15 және pH көрсеткішіне – 0,05 салмақ коэффициенттері берілді. Барлық коэффициенттердің қосындысы 1,0-ге тең.
Кесте 26 – Интегралдық топырақ индексін есептеу үшін қалыптандырылған көрсеткіштер

	Танап
	Жыл
	Hnorm
	Pnorm
	Knorm
	Saltnorm
	pHnorm

	35а
	2018
	0,270
	0,223
	0,272
	0,846
	0,5

	35а
	2019
	0,284
	0,251
	0,272
	0,851
	0,5

	35а
	2020
	0,079
	0,022
	0,012
	0,657
	0

	12
	2018
	0,595
	0,503
	0,759
	0,960
	0,5

	12
	2019
	0,619
	0,536
	0,759
	0,955
	0,5

	12
	2020
	0,386
	0,084
	0,387
	0,000
	0,5

	7
	2018
	0,763
	0,358
	0,858
	0,851
	1

	7
	2019
	0,642
	0,408
	0,850
	0,706
	1

	7
	2020
	0,000
	0,000
	0,000
	0,289
	0

	59
	2018
	0,972
	0,950
	1,000
	1,000
	1

	59
	2019
	1,000
	1,000
	1,000
	0,950
	1

	59
	2020
	0,498
	0,218
	0,467
	0,249
	0


Барлық коэффициенттердің қосындысы 1,0-ге тең. Бұл зерттеуде салмақтарды анықтау үшін AHP, PCA немесе энтропиялық салмақтау әдістері қолданылған жоқ, сондықтан ұсынылған коэффициенттер интегралдық салыстырмалы бағалау моделінің параметрлері ретінде қарастырылды.
Нәтижелерге сәйкес №7 танапында гумус мөлшерінің төмендеуі және суда еритін тұздар мөлшерінің артуы байқалды. Дегенмен интегралдық бағалау бойынша оның Isoil мәні №35А танабынан жоғары (0,4696) болды. №12 танапта суда еритін тұздар мөлшерінің артуы топырақтың тұздану үрдісінің күшейгенін көрсетті. Су сүзіндісіндегі Na⁺ мөлшері бұл үрдісті қосымша сипаттағанымен, Isoil индексін есептеу кезінде пайдаланылған жоқ. №35А танапында гумус, жылжымалы фосфор және алмаспалы калий мөлшерлерінің төмендеуіне байланысты Isoil индексінің ең төмен мәні анықталды (0,3166). Бұл танап зерттелген кезеңдегі агрохимиялық көрсеткіштердің жиынтығы бойынша салыстырмалы түрде қолайсыз жағдаймен сипатталды. №59 танапында гумус мөлшері жоғары және агрохимиялық көрсеткіштердің басым бөлігі қолайлы болғандықтан Isoil индексінің ең жоғары мәні (0,7721) анықталды. Бұл танап салыстырмалы түрде ең жоғары топырақ сапасымен сипатталды (кесте 27).

Кесте 27 – Танаптар бойынша топырақ сапасының интегралдық индексі

	№
	Танап
	Isoil

	1
	35А
	0,3166

	2
	12
	0,5282

	3
	7
	0,4696

	4
	59
	0,7721


Кесте 27 мәліметтері бойынша тәжірибелік танаптардың топырақ сапасы Isoil индексінің мәндері бойынша келесі ретпен орналасты: №59 (0,7721) > №12 (0,5282) > №7 (0,4696) > №35А (0,3166). Бұл нәтижелер зерттеу кезеңінде анықталған агрохимиялық көрсеткіштердің жиынтық әсерін көрсетеді және тәжірибелік танаптардың топырақ сапасын салыстырмалы түрде бағалауға мүмкіндік береді.

Ұсынылған тәсіл топырақ сапасын кешенді бағалауда бірнеше агрохимиялық көрсеткіштерді біріктіру қағидатына негізделген және FAO ұсынған топырақ сапасын кешенді бағалау тұжырымдамасымен үйлеседі [107, б. 36].

Интегралдық индекс құрамында тұздану көрсеткіші ретінде суда еритін тұздардың жиынтығы пайдаланылды. Су сүзіндісіндегі натрий мөлшері (Na) индекс құрамына енгізілген жоқ, себебі ол алмаспалы натрийдің (ESP) немесе натрий адсорбциясы қатынасының (SAR) көрсеткіші болып табылмайды және тұздану көрсеткішімен өзара тәуелді болуы мүмкін. ESP, SAR, катион алмасу сыйымдылығы (CEC) және электрөткізгіштік (ECe) осы зерттеу бағдарламасына енгізілмегендіктен, олар Isoil индексін есептеу кезінде пайдаланылған жоқ.

Индекс зерттеу бағдарламасына енгізілген көрсеткіштер негізінде есептелді және зерттеу шеңберінде қолданылды. Болашақта модель құрамын ESP, SAR, CEC және ECe көрсеткіштерімен толықтыру, сондай-ақ көрсеткіштердің өзара тәуелділігі мен салмақ коэффициенттерінің сезімталдығын статистикалық әдістер арқылы бағалау Isoil индексінің ғылыми негізділігін одан әрі арттыруға мүмкіндік береді.

Өсімдік жамылғысының жағдайын бағалау агроландшафттардың деградациясын анықтауда негізгі компоненттердің бірі болып табылады, себебі өсімдік биомассасы топырақ құнарлылығы мен ылғалдылық жағдайының тікелей индикаторы ретінде қарастырылады. Қашықтықтан зондтау әдістерінің ішінде ең кең таралған көрсеткіш – NDVI (Normalized Difference Vegetation Index) болып табылады [111, б. 42].

NDVI келесі теңдеуімен анықталады:

[image: image64.png](NIR — RED)

NDVI = NIR + RED)



                                                     (5)
мұнда:

- NIR (Near Infrared) – жақын инфрақызыл диапазондағы шағылысу коэффициенті; 

- RED – қызыл диапазондағы шағылысу коэффициенті [111].
Зерттелген тәлімі аймақтарда NDVI мәндерінің 0.1–0.6 аралығында өзгеруі өсімдік жамылғысының әркелкі дамығанын көрсетеді. Танаптар бойынша 2018 - 2020 жылдар аралығындағы NDVI көрсеткіштері келесі кестеде келтірліген.
NDVI-дің уақыт бойынша өзгерісі өсімдіктің фенологиялық фазаларын сипаттайды. Зерттеу барысында мамыр–қыркүйек айлары бойынша NDVI динамикасы талданды:

- мамыр → өсімдік вегетациясының басталуы; 

маусым–шілде → максималды өсу кезеңі; 

тамыз–қыркүйек → деградация немесе қартаю кезеңі. 

NDVI тек бір уақыттағы мән ретінде емес, динамикалық көрсеткіш ретінде қарастырылды. Осы мақсатта келесі параметрлер есептелді:

1. Орташа мән

Өсімдік жамылғысының жалпы жағдайын көрсетеді.

Кесте 28 – Танаптар бойынша NDVI айлық динамикасы

	Танап
	Жыл
	Мамыр
	Маусым
	Шілде
	Тамыз
	Қыркүйек

	35а
	2018
	0,17
	0,22
	0,16
	0,19
	0,12

	35а
	2019
	0,21
	0,31
	0,31
	0,18
	0,12

	35а
	2020
	0,15
	0,33
	0,52
	0,21
	0,14

	12
	2018
	0,17
	0,23
	0,18
	0,15
	0,1

	12
	2019
	0,25
	0,32
	0,19
	0,21
	0,12

	12
	2020
	0,18
	0,32
	0,63
	0,28
	0,13

	7
	2018
	0,18
	0,25
	0,11
	0,13
	0,1

	7
	2019
	0,26
	0,26
	0,12
	0,23
	0,15

	7
	2020
	0,29
	0,17
	0,3
	0,14
	0,11

	59
	2018
	0,22
	0,24
	0,18
	0,17
	0,1

	59
	2019
	0,26
	0,28
	0,27
	0,19
	0,2

	59
	2020
	0,45
	0,43
	0,37
	0,16
	0,14


2. Амплитуда

NDVIamp=NDVImax−NDVImin                                          (7)
Өсімдік дамуының қарқындылығын сипаттайды.

3. Өсу қарқыны

NDVIgrowth=NDVImax−NDVIMay                                        (8)
Вегетация кезеңіндегі биомасса жинақталуын көрсетеді.

4. Төмендеу қарқыны

NDVIdecline=NDVImax−NDVISeptember                               (9)
Өсімдік жамылғысының әлсіреу деңгейін сипаттайды. Осы теңдеулерге сәйкес төмендегі кесте есептелінді.
NDVI негізіндегі көрсеткіштер біріктіріліп, интегралдық өсімдік индексі (Iveg) анықталды:

Кесте 29 – Танаптар бойынша NDVI туынды көрсеткіштері

	Танап
	Жыл
	NDVImean
	NDVImax
	NDVImin
	NDVIamp
	NDVIgrowth
	NDVIdecline

	35а
	2018
	0,17
	0,22
	0,12
	0,10
	0,05
	0,10

	35а
	2019
	0,23
	0,31
	0,12
	0,19
	0,10
	0,19

	35а
	2020
	0,27
	0,52
	0,14
	0,38
	0,37
	0,38

	12
	2018
	0,17
	0,23
	0,10
	0,13
	0,06
	0,13

	12
	2019
	0,22
	0,32
	0,12
	0,20
	0,07
	0,20

	12
	2020
	0,31
	0,63
	0,13
	0,50
	0,45
	0,50

	7
	2018
	0,15
	0,25
	0,10
	0,15
	0,07
	0,15

	7
	2019
	0,20
	0,26
	0,12
	0,14
	0,00
	0,11

	7
	2020
	0,20
	0,30
	0,11
	0,19
	0,01
	0,19

	59
	2018
	0,18
	0,24
	0,10
	0,14
	0,02
	0,14

	59
	2019
	0,24
	0,28
	0,19
	0,09
	0,02
	0,08

	59
	2020
	0,31
	0,45
	0,14
	0,31
	0,00
	0,31


Бұл теңдеу өсімдік жамылғысының:

· орташа жағдайын; 

· даму қарқынын;
· биомасса өзгерісін кешенді түрде сипаттайды.

Осы теңдеуді негізге ала отырып төмендегі кесте есептелді.
Кесте 30 – Танаптар бойынша өсімдік жамылғысының интегралдық индексі

	№
	Танап
	Iveg

	1
	35А
	0,2666

	2
	12
	0,2785

	3
	7
	0,2138

	4
	59
	0,2390


NDVI негізінде жүргізілген талдау өсімдік жамылғысының кеңістіктік және уақыттық өзгерістерін анықтауға мүмкіндік берді. Бұл көрсеткіш агроландшафттардың деградациясын бағалауда маңызды компонент ретінде қарастырылып, интегралдық модель құрамында тиімді қолданылды.
Климаттық жағдайлар агроландшафттардың деградациясын анықтайтын негізгі сыртқы факторлардың бірі болып табылады. Құрғақ дала жағдайында жауын-шашын мөлшері, температуралық режим, ауа ылғалдылығы және жел жылдамдығы топырақтың ылғалмен қамтамасыз етілуіне, өсімдік жамылғысының дамуына және өнімділік деңгейіне тікелей әсер етеді. Сондықтан климаттық факторларды интегралдық индекс түрінде бағалау агроэкожүйелердің жалпы тұрақтылығын анықтауда маңызды орын алады [109, б. 45].

Зерттеуде климаттық жағдайларды сипаттау үшін келесі көрсеткіштер пайдаланылды:

- жауын-шашын мөлшері (P), мм; 

- топырақ температурасы (Tsoil), °C; 

- салыстырмалы ауа ылғалдылығы (RH), %; 

- жел жылдамдығы (Wind), м/с.
Бұл көрсеткіштер Арқалық метеостанциясының 2010–2020 жылдарға арналған мәліметтері негізінде алынды (кесте 31). 

Кесте 31 – Климат индексін есептеу үшін қолданылған бастапқы климаттық деректер

	Жыл
	P (мм)
	Tsoil (°C)
	RH (%)
	Wind (м/с)

	2010
	224,1
	6
	60,1
	4,4

	2011
	393,4
	4
	67,9
	4,1

	2012
	192,3
	5
	63,2
	4,1

	2013
	414,1
	8
	70,2
	3,9

	2014
	250,6
	5
	66,5
	4

	2015
	303,1
	6
	66,8
	4,2

	2016
	367,2
	6
	67,8
	4,3

	2017
	261,4
	6
	65,7
	4,1

	2018
	263,4
	4
	68,3
	3,8

	2019
	347,5
	6
	64,3
	3,8

	2020
	312,8
	6
	64,4
	3,9


Интегралдық модельдің басқа компоненттері 2018–2020 жылдардағы зерттеу нәтижелеріне негізделгендіктен, климаттық жағдайлар да осы кезең бойынша бағаланды. Iclim индексі әр зерттеу жылы үшін жеке есептелді, ал 2018–2020 жылдардағы орташа мән зерттеу аумағының жалпы климаттық фонын сипаттау үшін ғана пайдаланылды. Орташа Iclim мәні танаптарды кеңістіктік саралайтын көрсеткіш ретінде қарастырылған жоқ.

Жауын-шашын мөлшері агроландшафттың ылғалмен қамтамасыз етілуін анықтайтын негізгі фактор болып табылады. Құрғақ аймақтарда жауын-шашын мөлшерінің төмендеуі топырақтағы ылғал қорын азайтып, өсімдік жамылғысының әлсіреуіне алып келеді [108, б. 523]. Сондықтан жауын-шашын климаттық блоктағы ең жоғары салмаққа ие болды.

Топырақ температурасы өсімдік тамыр аймағындағы жылулық режимді сипаттайды. Бұл көрсеткіш өсімдіктің бастапқы өсу кезеңіне, микробиологиялық белсенділікке және органикалық заттардың минералдануына әсер етеді. Алайда ауа температурасы мен топырақ температурасы арасында жоғары корреляция болуы мүмкін, сондықтан бұл зерттеуде қайталануды болдырмау мақсатында негізгі жылулық көрсеткіш ретінде топырақ температурасы ғана енгізілді.

Салыстырмалы ауа ылғалдылығы булану мен транспирация үдерістерін жанама түрде сипаттайды. Ылғалдылықтың жоғары болуы су тапшылығының әсерін әлсіретеді, ал төмен болуы құрғақшылық стрессін күшейтеді.

Жел жылдамдығы – дефляция, булану және ылғалдың жоғалуымен байланысты маңызды фактор. Желдің артуы агроландшафттардың тұрақтылығын төмендетеді, сондықтан бұл көрсеткіш кері бағытта бағаланады.

Климаттық көрсеткіштер әртүрлі өлшем бірліктерінде болғандықтан, оларды бір шкалаға келтіру үшін min-max қалыптандыру әдісіқолданылды [110, б. 132].
1. Жауын-шашын үшін жауын-шашын мөлшері жоғарылаған сайын агроэкожүйе үшін жағдай жақсарады. Сондықтан тікелей қалыптандыру қолданылды:

мұнда:

P– белгілі бір жылдағы жауын-шашын мөлшері; 

Pmin– зерттеу кезеңіндегі ең төмен жауын-шашын; 

Pmax – зерттеу кезеңіндегі ең жоғары жауын-шашын. 

Бұл теңдеу нәтижесінде жауын-шашын мөлшері 0 мен 1 аралығындағы салыстырмалы шамаға айналады.

2. Топырақ температурасы үшін зерттеуде топырақ температурасы тікелей қалыптандырылды:

мұнда:

Tsoil – белгілі бір жылдағы топырақ температурасы; 

Tsoil,min және Tsoil,max – зерттеу кезеңіндегі шекті мәндер. 

Бұл тәсіл зерттеу кезеңіндегі салыстырмалы айырмашылықтарды бағалауға мүмкіндік береді. Мұнда маңызды ескерту бар: топырақ температурасы әрқашан «көп болса – жақсы» немесе «көп болса – жаман» деп біржақты түсіндірілмейді. Алайда қарастырылып отырған кезеңдегі нақты деректер шегінде қалыптандыру тек салыстырмалы бағалау мақсатында қолданылды.

3. Салыстырмалы ауа ылғалдылығы үшін ауа ылғалдылығы жоғары болған сайын өсімдік жамылғысының жағдайы жақсарады. Сондықтан:

мұнда:

- RH – белгілі бір жылдағы салыстырмалы ауа ылғалдылығы. 

4. Жел жылдамдығы үшін желдің артуы ылғалдың булануын күшейтетіндіктен және дефляция қаупін арттыратындықтан, бұл көрсеткіш кері нормаланды:

мұнда:

- Wind – белгілі бір жылдағы жел жылдамдығы. 

Осылайша, жел жылдамдығы неғұрлым төмен болса, Windnorm мәні соғұрлым жоғары болады, яғни жағдай соғұрлым қолайлы деп бағаланады. Жоғарыда келтірілген теңдеуге сәйкес кесте 31 мәлімет алынды.
Климаттық жағдайлардың жиынтық әсерін бағалау үшін келесі интегралдық климат индексінің теңдеуі қолданылды:

Iclim=0.4Pnorm+0.2Tsoil,norm+0.2RHnorm+0.2Windnorm                     (15)
Бұл теңдеудегі салмақ коэффициенттері келесі ғылыми негіздемеге сүйеніп таңдалды:

- 0.4 – жауын-шашын: құрғақ дала жағдайында негізгі шектеуші фактор ретінде; 

- 0.2 – топырақ температурасы: жылулық режимді сипаттау үшін;
- 0.2 –ылғалмен қамтамасыз етілу жағдайын толықтыру үшін; 

- 0.2 – жел жылдамдығы: булану мен дефляция қаупін ескеру үшін. 

Мұндай құрылым климаттық жүйенің агроландшафттарға әсерін кешенді түрде бағалауға мүмкіндік береді.

Климат индексін есептеу бірнеше кезеңнен тұрды:

- 2010–2020 жылдарға арналған климаттық кестеден 2018, 2019 және 2020 жылдар бөлініп алынды. Бұл кезең NDVI және топырақ көрсеткіштерімен сәйкестендірілді;

- жауын-шашын, топырақ температурасы, ылғалдылық және жел жылдамдығы жоғарыда көрсетілген теңдеулер бойынша 0–1 шкаласына келтірілді;

- жылдық Iclim есептелінді;

- жүйенің жалпы климаттық фонын сипаттау үшін үш жылдық орташа мән есептелді. Бұл мән зерттеу танаптары бір климаттық аймақта орналасқандықтан, олардың арасындағы кеңістіктік айырмашылықтарды анықтау үшін қолданылған жоқ (кесте 32). 

Кесте 32 – Интегралдық өнімділік индексін есептеу үшін қолданылған көрсеткіштер

	Жыл
	Pnorm
	Tsoilnorm
	RHnorm
	Windnorm

	2010
	0,1434
	0,5000
	0,0000
	0,0000

	2011
	0,9068
	0,0000
	0,7723
	0,5000

	2012
	0,0000
	0,2500
	0,3069
	0,5000

	2013
	1,0000
	1,0000
	1,0000
	0,8333

	2014
	0,2628
	0,2500
	0,6337
	0,6667

	2015
	0,4995
	0,5000
	0,6634
	0,3333

	2016
	0,7885
	0,5000
	0,7624
	0,1667

	2017
	0,3115
	0,5000
	0,5545
	0,5000

	2018
	0,3206
	0,0000
	0,8119
	1,0000

	2019
	0,6997
	0,5000
	0,4158
	1,0000

	2020
	0,5433
	0,5000
	0,4257
	0,8333


Теңдеулерге есептеу жүргізу арқылы:

Iclim,2018=0.4906; 

Iclim,2019=0.6639;

Iclim,2020=0.5691. 

Осы зерттеу кезеңі үшін орташа интегралдық климат индексі есептелінді:

Iclim=0.5745                                                            (16)

2018–2020 жылдар үшін есептелген орташа Iclim =0.5745 зерттеу аумағының осы кезеңдегі салыстырмалы климаттық жағдайын сипаттайды. Бұл мән жеке танаптардың климаттық айырмашылығын емес, барлық зерттеу танаптарына ортақ климаттық фонды көрсетеді. Бұл мән климаттық факторлардың агроландшафттар үшін шектен тыс қолайсыз да, өте қолайлы да болмағанын білдіреді.

2018 жылғы климат индексінің салыстырмалы төмен болуы жауын-шашын мөлшерінің аздығымен және топырақ температурасының ең төмен деңгейде болуымен түсіндіріледі. 2019 жылы индекс ең жоғары мән көрсетті, бұл жауын-шашынның көптігімен және жел жүктемесінің салыстырмалы түрде төмен болуымен байланысты. 2020 жылы климаттық жағдайлар аралық сипатта болды. Осы нәтижелер Iclim индексінің кеңістіктік емес, уақыттық өзгергіштікті сипаттауда ақпараттық маңызы жоғары екенін көрсетеді.

2018–2020 жылдар үшін жеке есептелген Iclim мәндері климаттық жағдайлардың жылдар бойынша өзгерісін сипаттайды, ал осы кезеңнің орташа Iclim = 0,5745 мәні зерттеу аумағына ортақ климаттық фон ретінде қабылданды. Зерттелген танаптар бір табиғи-климаттық аймақта орналасқандықтан, орташа климат индексі барлық танаптар үшін бірдей қолданылды. Осыған байланысты Iclim = 0,5745 танаптарды кеңістіктік тұрғыдан сараламайды және олардың LDI бойынша салыстырмалы ретін өзгертпейді. Танаптар арасындағы LDI айырмашылықтары Isoil, Iveg, Iyield және Iuse көрсеткіштерінің өзгергіштігімен анықталады. Сондықтан орташа Iclim интегралдық деградация моделінде танаптарды саралаушы көрсеткіш ретінде емес, зерттеу кезеңінің ортақ климаттық жағдайларын ескеретін фондық компонент ретінде қарастырылды.

Кесте 33 – Климаттың интегралдық индексі

	Жыл
	Iclim

	2010
	0,1574

	2011
	0,6172

	2012
	0,2114

	2013
	0,9667

	2014
	0,4152

	2015
	0,4991

	2016
	0,6012

	2017
	0,4355

	2018
	0,4906

	2019
	0,6639

	2020
	0,5691


Климат индексінің модельдегі рөлі

Интегралдық деградация моделінде Iclim барлық танаптар үшін бірдей қабылданды, себебі зерттелген танаптар бір табиғи-климаттық аймақта және Арқалық метеостанциясының бақылау аумағында орналасқан. Осыған байланысты Iclim танаптарды кеңістіктік саралайтын көрсеткіш ретінде емес, 2018–2020 жылдардағы климаттық жағдайлардың уақыттық өзгергіштігін және зерттеу аумағына ортақ климаттық фонды сипаттайтын фактор ретінде қарастырылды.

Климат индексін бағалауда келесі шектеулер бар:

- климаттық деректер бір ғана метеостанцияға негізделген, сондықтан ұсақ кеңістіктік айырмашылықтар толық қамтылмауы мүмкін; 

- топырақ температурасы тікелей қалыптандырылғанымен, оның экожүйелік әсері барлық жағдайда сызықтық сипатта бола бермейді; 

Климат индексі орташа фондық жағдайды көрсетеді, бірақ экстремалды құбылыстарды жеке бөліп қарастырмайды. 

Климат индексі Iclim жауын-шашын, топырақ температурасы, салыстырмалы ауа ылғалдылығы және жел жылдамдығы көрсеткіштерін біріктіру арқылы зерттеу кезеңінің климаттық жағдайларын сандық бағалауға мүмкіндік берді. 2018, 2019 және 2020 жылдар үшін Iclim тиісінше 0,4906; 0,6639 және 0,5691 құрады, ал үш жылдық орташа мән 0,5745 болды. Жылдық мәндердің өзгеруі климаттық жағдайлардың уақыттық динамикасын сипаттайды. Зерттелген танаптар бір табиғи-климаттық аймақта орналасқандықтан, орташа Iclim = 0,5745 олардың барлығына ортақ фондық көрсеткіш болып табылады және танаптарды LDI бойынша кеңістіктік саралауға қатыспайды. Танаптар арасындағы LDI айырмашылығы топырақ қасиеттері, өсімдік жамылғысы, өнімділік және жер пайдалану ерекшеліктерімен анықталады.

Табиғи сукцессиялық өсімдіктердің жер үсті фитомассасы агроэкожүйенің биологиялық өнімділігін сипаттайтын маңызды көрсеткіштердің бірі болып табылады. Ол топырақ қасиеттерінің, климаттық жағдайлардың және өсімдік қауымдастығының қалыптасу деңгейінің жиынтық әсерін көрсетеді. Сондықтан табиғи сукцессиялық өсімдіктердің фитомассасы деградация деңгейін бағалаудың биоиндикаторы ретінде пайдаланылды [109, б. 56].
Зерттеуде өнімділікті бағалау үшін 2018–2020 жылдар аралығындағы қара-қоңыр топырақтардың тыңайған жерлеріндегі табиғи сукцессиялық өсімдіктердің жер үсті фитомассасы пайдаланылды (кесте 34).

Фитомасса көрсеткіші өсімдік қауымдастығының нақты биологиялық өнімін сипаттайды және деградация үдерістеріне өте сезімтал индикатор болып табылады. Зерттеуде өнімділікті бағалау үшін қалың шөп пен төсеніштің ауалы-құрғақ массасының қосындысы қолданылды. Ауалы-құрғақ масса таңдалды, себебі ол ылғал мөлшеріне тәуелсіз және нақты органикалық зат қорын объективті сипаттайды.

Кесте 34 – Танаптар бойынша жалпы фитомасса, ц/га
	Танап
	Жыл
	Қалың шөптің ауалы-құрғақ массасы
	Төсеніштің ауалы-құрғақ массасы
	Жалпы

	35а
	2018
	25
	-
	25

	
	2019
	21
	4,1
	25,1

	
	2020
	17,1
	-
	17,1

	12
	2018
	18
	12
	30

	
	2019
	18,5
	11,9
	30,4

	
	2020
	19
	-
	19

	7
	2018
	14
	17
	31

	
	2019
	-
	-
	-

	
	2020
	13,4
	-
	13,4

	59
	2018
	20,4
	9,4
	29,8

	
	2019
	22,1
	11,4
	33,5

	
	2020
	23,7
	13,4
	37,1


Ескерту – №7 танап бойынша 2019 жылы табиғи сукцессиялық өсімдіктердің фитомассасы анықталмағандықтан, Ymean және Ysd екі бақылау жылының деректері бойынша есептелді.

Алынған мәліметтер бойынша әр танап үшін орташа фитомасса (Үmean) және стандарттық ауытқу (Үsd) есептелді. Орташа фитомасса танаптың жалпы өнім беру қабілетін сипаттайды, ал стандарттық ауытқу өнімнің тұрақтылығын көрсетеді.

Орташа өнім келесі теңдеу бойынша анықталды:

мұнда:

- Yi – әр жылғы фитомасса мәні; 

- n – бақылау жылдарының мәні.

№7 танапта 2019 жылы парға сыдыра өңдеу жүргізілуіне байланысты табиғи сукцессиялық өсімдіктердің жер үсті фитомассасы анықталмады. Сондықтан осы танап үшін орташа фитомасса (Ymean) мен стандарттық ауытқу (Ysd) тек қолжетімді бақылау жылдарының (2018 және 2020 жж.) деректері бойынша есептелді. Осы себепті №7 танаптың тұрақтылық көрсеткішін басқа танаптармен тікелей салыстыру шартты сипатқа ие және интегралдық индексті есептеу кезінде бұл ерекшелік ескерілді.

Өнім тұрақтылығын бағалау үшін стандарттық ауытқу қолданылды:
[image: image76.png]

Өнімділіктің әртүрлі өлшем бірліктеріндегі көрсеткіштерін салыстыру мақсатында min-max қалыптандыру әдісіпайдаланылды.

Орташа фитомасса үшін:

Тұрақтылық көрсеткіші үшін кері қалыптандыру қолданылды:

Себебі стандарттық ауытқу жоғарылаған сайын жүйенің тұрақсыздығы артады, сондықтан кері шкала қолданылды.

Қалыптандыру нәтижесінде барлық көрсеткіштер 0–1 аралығына келтірілді (кесте 35).

Интегралдық өнімділік индексі келесі теңдеу бойынша есептелді:

Мұнда:

- 0.6 – орташа өнімнің салмақ коэффициенті; 

- 0.4 – өнім тұрақтылығының салмақ коэффициенті. 

Орташа өнім негізгі фактор ретінде жоғары салмаққа ие болды, ал тұрақтылық агроэкожүйенің сенімділігін сипаттайтын қосымша маңызды көрсеткіш ретінде енгізілді.

Кесте 35 – Интегралдық өнімділік индексін есептеу үшін қолданылған көрсеткіштер

	Танап
	Ymean
	Ysd
	Ymean_norm
	Ystab_norm

	35А
	22,40
	4,58
	0,0177
	0,9015

	12
	26,47
	6,41
	0,3785
	0,6826

	7
	22,20
	12,45
	0,000
	0,000

	59
	33,47
	3,66
	1,000
	1,000


Ескерту – №7 танап бойынша 2019 жылы табиғи сукцессиялық өсімдіктердің фитомассасы анықталмағандықтан, Ymean және Ysd көрсеткіштері екі бақылау жылының деректері негізінде есептелді
Өнімділіктің интегралдық индексі табиғи сукцессиялық өсімдіктердің ауалы-құрғақ фитомассасы негізінде есептелді. Сондықтан Iyield көрсеткіші ауыл шаруашылығы дақылдарының шаруашылық өнімділігін емес, табиғи өсімдік жамылғысының биологиялық өнімділігін сипаттайды. Ал 2020 жылы анықталған арпа мен бидайдың өнімділік көрсеткіштері танаптардың агрономиялық жағдайын сипаттау және салыстырмалы талдау мақсатында ғана пайдаланылды және Iyield  индексін есептеуге енгізілген жоқ.

Есептеу нәтижесінде танаптар бойынша интегралдық өнімділік индексі анықталды (кесте 36).

Нәтижелер бойынша №59 танапта өнімділіктің интегралдық индексі ең жоғары болды. Бұл танапта фитомасса мөлшері жоғары және жылдар бойынша салыстырмалы түрде тұрақты болған. Мұндай жағдай сукцессиялық өсімдік жамылғысының жақсы қалыптасқанын және экожүйенің тұрақтылығын көрсетеді.

№7 танапта индекс ең төмен мәнге ие болды. Мұнда фитомасса мөлшерінің төмендеуі және жылдар арасындағы ауытқудың жоғары болуы агроэкожүйенің тұрақсыздығын және деградация деңгейінің жоғары екенін дәлелдейді.

Кесте 36 – Танаптар бойынша өнімділіктің интегралдық индексі

	№
	Танап
	Iyield

	1
	35А
	0,3712

	2
	12
	0,5001

	3
	7
	0,0000

	4
	59
	1


№35А танапта өнімділік орташа деңгейде болғанымен, фитомассаның тұрақтылығы салыстырмалы түрде жоғары байқалды. №12 танапта өнім мөлшері жоғарырақ болғанымен, жылдар бойынша өзгергіштік байқалды.

Осылайша, интегралдық өнімділік индексі агроэкожүйенің өнім беру қабілетін ғана емес, оның тұрақтылығын да кешенді түрде бағалауға мүмкіндік береді. Бұл көрсеткіш топырақ деградациясын анықтауда, сукцессиялық өзгерістерді бағалауда және агроландшафттардың экологиялық тұрақтылығын сипаттауда маңызды рөл атқарады.

Табиғи сукцессиялық өсімдіктердің фитомассасына негізделген өнімділік индексі (Iyield) агроэкожүйенің биологиялық өнімділігін және оның салыстырмалы тұрақтылығын кешенді бағалауға мүмкіндік береді. Индекс ауыл шаруашылығы дақылдарының шаруашылық өнімділігін емес, табиғи өсімдік қауымдастығының өнімділік әлеуетін сипаттайды.
Жер пайдалану агроландшафттардың деградациясын анықтайтын негізгі антропогендік факторлардың бірі болып табылады. Жерге түсетін жүктеме деңгейі топырақтың физикалық және химиялық қасиеттерінің өзгеруіне, өсімдік жамылғысының әлсіреуіне және жалпы экожүйенің тұрақтылығының төмендеуіне тікелей әсер етеді. Сондықтан жер пайдалану құрылымын сандық түрде бағалау интегралдық деградация моделінің маңызды құрамдас бөлігі болып табылады [108, б. 523]. Тәжірибелік танаптардың жер пайдаланылуы келесі кестеде келтірілген. 

Жоғарыда кестеде келтірілген жер пайдалану түрлері сандық мәндерге келтірілді (кесте 37, 38):

– егістік (интенсивті пайдалану) = 1; 

– пар (жартылай пайдалану) = 0.5; 

– тыңайған (пайдаланылмайтын) = 0; 

– тыңайған + пар (аралас жағдай) = 0.2. 

Кесте 37 – Танаптар бойынша жер пайдалану түрлерінің көпжылдық өзгерісі

	Жыл
	Танап

	
	35А
	12
	7
	59

	2010
	егістік
	пар
	пар
	егістік

	2011
	егістік
	егістік
	пар
	егістік

	2012
	егістік
	егістік
	егістік
	егістік

	2013
	егістік
	егістік
	егістік
	тыңайған жер

	2014
	егістік
	егістік
	егістік
	тыңайған жер

	2015
	егістік
	егістік
	тыңайған жер
	тыңайған жер

	2016
	егістік
	тыңайған жер
	тыңайған жер
	тыңайған жер

	2017
	тыңайған жер
	тыңайған жер
	тыңайған жер
	тыңайған жер

	2018
	тыңайған жер
	тыңайған жер
	тыңайған жер
	тыңайған жер

	2019
	тыңайған жер
	пар
	тыңайған жер
	пар
	пар
	тыңайған жер

	2020
	егістік
	егістік
	егістік
	тыңайған жер


Бұл шкала жерге түсетін антропогендік қысымды сипаттайды.

Ұзақ мерзімді антропогендік жүктеме индексі. 

Берілген кодтар бойынша алдымен орташа мән есептеледі:

мұнда:

- LUi - әр жылдағы жер пайдалану коды; 

- n - жыл саны, бұл жағдайда n=11 (2010–2020). 

Жер пайдалану индексі. Жүйенің қалпына келу әлеуетін көрсету үшін кері шама алынады:

Iuse =1− Ipress_long                                                      (23)
Алынған нәтижелер бойынша:

- 35А — антропогендік жүктемесі ең жоғары, сондықтан Iuse ең төмен; 

- 12 — жүктемесі жоғары, бірақ 35а-дан төмен; 

- 7 — орташа деңгей; 

- 59 — ең төмен жүктеме, сондықтан қалпына келу әлеуеті ең жоғары .

Кесте 38 – Жер пайдалану индексін есептеу үшін қолданылған жер пайдалану түрлерінің сандық кодталуы

	Жыл
	Танап

	
	35А
	12
	7
	59

	2010
	1
	0,5
	0,5
	1

	2011
	1
	1
	0,5
	1

	2012
	1
	1
	1
	1

	2013
	1
	1
	1
	0

	2014
	1
	1
	1
	0

	2015
	1
	1
	0
	0

	2016
	1
	0
	0
	0

	2017
	0
	0
	0
	0

	2018
	0
	0
	0
	0

	2019
	0,2
	0,2
	0,5
	0

	2020
	1
	1
	1
	0


Жоғарыда көрсетілген теңдеулерге сәйкес, төмендегі кестедегі мәндер есептелінді (кесте 39).

Жер пайдалану индексі 2010–2020 жылдар аралығындағы танаптарды пайдалану режимінің сандық кодталған мәндері бойынша есептелді. Алдымен ұзақ мерзімді антропогендік жүктеме индексі Ipress_long анықталып, кейін оның кері шамасы ретінде жер пайдалану индексі Iuse есептелді. Есептеу нәтижесінде №35а танапта антропогендік жүктеменің ең жоғары, ал №59 танапта ең төмен деңгейі анықталды. 

Кесте 39 – Танаптар бойынша жер пайдалану индексінің (Iuse) және антропогендік жүктеме индексінің (Ipress_long) мәндері

	Танап
	Ipress_long
	Iuse

	35А
	0,7455
	0.2545

	12
	0,6091
	0.3909

	7
	0,50
	0.50

	59
	0,2727
	0.7273


Жер пайдалану индексі Iuse агроландшафттарға түсетін антропогендік жүктемені сандық түрде бағалауға мүмкіндік береді. Бұл көрсеткіш интегралдық деградация моделінде маңызды рөл атқара отырып, жер ресурстарын басқару стратегияларын ғылыми негіздеуге мүмкіндік береді.

Агроландшафттардың деградациясын кешенді бағалау үшін әртүрлі табиғи және антропогендік факторларды біріктіретін интегралдық көрсеткішті қолдану қажет. Осы мақсатта зерттеуде топырақ, өсімдік жамылғысы, климат, өнімділік және жер пайдалану факторларын қамтитын интегралдық деградация индексі (LDI) ұсынылды [108, б. 536].
Интегралдық деградация индексі келесі теңдеуімен анықталады:

LDI=1−(0.25Isoil+0.20Iclim+0.25Iveg+0.15Iyield+0.15Iuse)                 (24)
мұнда:

Isoil – топырақ сапасының индексі; 

Iclim – климаттық индекс;

Iveg – өсімдік жамылғысының индексі (NDVI негізінде); 

Iyield – өнімділік индексі;

Iuse – жер пайдалану индексі. 

LDI индексі екі негізгі принципке негізделген:

1. Көпфакторлы интеграция

LDI құрамындағы Isoil, Iveg, Iclim, Iyield және Iuse индекстерінің салмақ коэффициенттері агроэкожүйе компоненттерінің деградация үдерісіне қосатын салыстырмалы үлесін ескере отырып сараптамалық тәсілмен қабылданды. Топырақ сапасы мен өсімдік жамылғысы деградацияның негізгі құрамдастары болғандықтан олардың әрқайсысына 0,25 салмақ коэффициенті берілді. Климаттық жағдайлар деградацияның фондық факторы ретінде 0,20 коэффициентімен, ал өнімділік пен жер пайдалану агроэкожүйенің нәтижелік және антропогендік сипаттамалары ретінде 0,15 коэффициентімен енгізілді. Барлық коэффициенттердің қосындысы 1,0-ге тең және модельдің теңгерімді құрылымын қамтамасыз етеді.

Зерттеуде салмақ коэффициенттерін анықтау үшін AHP, PCA немесе энтропиялық салмақтау әдістері қолданылған жоқ. Сондықтан ұсынылған коэффициенттер осы зерттеу шеңберіндегі интегралдық модельдің сараптамалық параметрлері ретінде қарастырылды. Болашақ зерттеулерде оларды көпкритерийлі бағалау әдістері арқылы негіздеу және салмақтардың LDI нәтижелеріне әсерін сезімталдық талдауы арқылы бағалау орынды болып табылады.

2. Кері шкала қолдану

Теңдеуде:

LDI=1−(жақсы факторлар)                              (25)
Бұл дегеніміз:

- интегралдық индекс жоғары → деградация жоғары; 

- индекс төмен → жүйе тұрақты. 

LDI есептеу бірнеше кезеңнен тұрды. 

1-кезең. Жеке индекстерді анықтау үшін әр танап бойынша Isoil, Iclim, Iveg, Iyield , Iuse есептелді.

2-кезең. Әр танап үшін барлық индекстер LDI теңдеуіне қойылды.

3-кезең. Нәтижесінде әр танап үшін бір интегралдық көрсеткіш алынды (кесте 40).

Кесте 40 – Танаптар бойынша интегралдық деградация индексінің және оның құрамдас компоненттерінің мәндері

	Танап
	Isoil
	Iveg
	Iyield
	Iuse
	Iclim
	LDI

	35А
	0,3166
	0.2666
	0,3712
	0.2545
	0.5745
	~0.65

	12
	0,5282
	0.2785
	0,5001
	0.3909
	0.5745
	~0.55

	7
	0,4696
	0.2138
	0
	0.50
	0.5745
	~0.64

	59
	0,7721
	0.2390
	1
	0.7273
	0.5745
	~0.37


№35А танап (LDI ≈ 0,65) – деградация деңгейі жоғары. Топырақ сапасының интегралдық индексі ең төмен мәндердің бірімен сипатталды (Isoil=0,3166), ал өнімділік индексі орташа деңгейде болды (Iyield = 0,3712). Сонымен қатар өсімдік жамылғысының индексі де жоғары емес (Iveg = 0,2666). Бұл танапта топырақ құнарлылығының төмендеуі мен агроэкожүйе тұрақтылығының әлсіреу белгілері байқалды.
№12 танап (LDI ≈ 0,55) – деградацияның орташа деңгейімен сипатталды. Топырақ сапасы (Isoil = 0,5282) және өнімділік индексі (Iyield = 0,5001) басқа танаптармен салыстырғанда жоғарырақ болды. Дегенмен суда еритін тұздардың мөлшерінің артуы топырақтың тұздану белгілерінің байқалғанын көрсетті. Сондықтан бұл танап деградацияның орташа деңгейіне жатқызылды.

№7 танап (LDI ≈ 0,64) – деградация деңгейі жоғары. Бұл танапта өнімділік индексі ең төмен болды (Iyield = 0,0000), ал өсімдік жамылғысының индексі де төмен мән көрсетті (Iveg = 0,2138). Топырақ сапасының интегралдық индексі де төмен деңгейде анықталды (Isoil = 0,4696). Бұл көрсеткіштер агроэкожүйе тұрақтылығының төмендегенін және деградация белгілерінің айқын байқалғанын көрсетті.

№59 танап (LDI ≈ 0,37) – деградация деңгейі ең төмен. Топырақ сапасы жоғары (Isoil=0,7721), өнімділік максималды (Iyield=1). Сондықтан бұл танап зерттелген нысандар ішінде салыстырмалы түрде ең тұрақты агроэкожүйе ретінде бағаланды.
Яғни деградация ең жоғары – №35A, ең төмен – №59 танапта анықталды [113].

LDI индексі:

– көпфакторлы бағалау жүргізеді; 

–  деградацияны сандық түрде көрсетеді; 

–  басқару шешімдерін негіздейді. 

LDI мәндерінің жіктелуі төмендегі кестеде келтірілді (кесте 41).
Кесте 41 – LDI мәндерінің жіктелуі

	LDI
	Интерпретация
	Түс

	< 0.5
	тұрақты
	жасыл

	0.5 – 0.6
	әлсіз деградация
	ашық жасыл

	0.6 – 0.7
	орташа деградация
	сары

	> 0.7
	күшті деградация
	қызыл


Ескерту – Көрсетілген LDI шектері халықаралық немесе ұлттық нормативтік деградация кластары болып табылмайды, олар зерттеу барысында алынған интегралдық көрсеткіштердің таралуын ескере отырып, тәжірибелік танаптардың жағдайын салыстырмалы бағалау және картографиялық визуализациялау мақсатында шартты түрде қабылданды
Агроландшафттардың деградациясын кеңістіктік тұрғыдан бағалау геоақпараттық жүйелер (GIS) негізінде жүзеге асырылады. GIS технологиялары әртүрлі табиғи және антропогендік деректерді біріктіріп, олардың кеңістіктік таралу заңдылықтарын анықтауға мүмкіндік береді. Интегралдық деградация индексін (LDI) картаға түсіру зерттеу нәтижелерін визуализациялаудың негізгі кезеңі болып табылады және деградацияның кеңістіктік құрылымын анықтауға мүмкіндік береді [113].

Әр танаптың координатасы сәйкес интегралдық деградация индекс (LDI) мәндері ArcGIS бағдарламасына енгізілді:

– 35А – 0,65;

– 12 – 0,55;

– 7 – 0,64;

– 59 – 0,37.

LDI мәндерінің шартты градациясына сәйкес картографиялық визуализация үшін жасыл, ашық жасыл, сары және қызыл түстер қолданылып, тақырыптық карта әзірленді (сурет 21). 
Интегралдық деградация индексінің кеңістіктік көрінісі ArcGIS бағдарламасында әзірленді. Әр тәжірибелік танапқа есептелген LDI мәні сәйкес полигонға байланыстырылып, деградация деңгейі тақырыптық карта түрінде көрсетілді. Алынған карта зерттелген танаптардың деградация деңгейін салыстырмалы түрде бағалауға және олардың кеңістіктік орналасуын көрнекі түрде көрсетуге мүмкіндік береді.

Зерттеу нәтижесінде алынған интегралдық деградация индексі (LDI) және оның құрамдас компоненттерінің кеңістіктік талдауы зерттелген агроландшафттардың қазіргі деградациялық жағдайын кешенді және салыстырмалы бағалауға мүмкіндік береді. Алынған нәтижелер зерттеу аумағындағы деградациялық үдерістердің біркелкі еместігін және танаптар арасындағы айырмашылықтардың топырақ жағдайы, өсімдік жамылғысы, өнімділік және жер пайдалану ерекшеліктерімен байланысты екенін көрсетті

[image: image83] Сурет 21 – Тәжірибелік танап аумағындағы интегралдық деградация индексінің (LDI) картасы

№7 танапта LDI≈0.64 мәні анықталды, бұл оның деградация деңгейінің жоғары екенін көрсетеді. Бұл танапта өнімділік индексі ең төмен (Iyield=0), ал өсімдік жамылғысының индексі де төмен болды (Iveg=0,2138). Осы көрсеткіштер агроэкожүйе тұрақтылығының төмендегенін көрсетеді. Егер қазіргі жер пайдалану режимі сақталса, деградациялық үдерістердің одан әрі күшею ықтималдығы артады.

№12 танапта LDI≈0.55 болды, бұл деградацияның орташа деңгейін көрсетеді. Су сүзіндісінде анықталған суда еритін тұздар мөлшерінің артуы топырақтың тұздану белгілерін көрсетті. Сондықтан осы танапта тұздану үдерістерін тұрақты бақылау және алдын алу шараларын жүргізу ұсынылады.

№35а танапта LDI≈0.65 болды, бұл деградация деңгейінің жоғары екенін көрсетеді. Бұл танапта топырақ сапасының интегралдық индексі ең төмен мәндердің бірімен сипатталды (Isoil=0,3166), ал өнімділік орташа деңгейде болды. Сонымен қатар өсімдік жамылғысының индексі де жоғары емес (Iveg=0,2666). Бұл агроэкожүйеде деградация белгілерінің қалыптасқанын көрсетеді.

№59 танапта LDI≈0.37 мәні салыстырмалы тұрақтылықты көрсетеді. Жоғары өнімділік пен топырақ көрсеткіштерінің жақсы деңгейде болуы бұл танаптың экологиялық тұрақтылығын дәлелдейді. Алайда, жер пайдалану қарқындылығының артуы немесе климаттық қолайсыздықтар орын алған жағдайда, бұл аумақта да деградация белгілерінің пайда болу қаупі бар.

Жалпы алғанда, зерттеу нәтижелері көрсеткендей, агроландшафттардың болашақтағы жағдайы ең алдымен антропогендік жүктеме деңгейіне байланысты болады. 
Зерттеу нәтижелеріне негізделе отырып, тыңайған және тәлімі агроландшафттардағы деградация үрдістерін төмендету үшін сараланған басқару және қалпына келтіру шараларын қолдану ұсынылады. Әр танаптың табиғи-климаттық және агрохимиялық ерекшеліктерін ескере отырып, жетілдіру шаралары нақты бағытталған болуы тиіс.

№7 танапта деградацияның жоғары деңгейі анықталғандықтан, кешенді қалпына келтіру шараларын жүргізу ұсынылады. Ол үшін органикалық тыңайтқыштарды (көң, компост) енгізу арқылы гумус қорын арттыру, көпжылдық шөптерді пайдалану арқылы фитомелиорация жүргізу, уақытша тыңайту режимін сақтау және топырақтың тұздану деңгейіне тұрақты мониторинг жүргізу ұсынылады. Химиялық мелиорация шараларын қолдану қажеттілігі қосымша агрохимиялық зерттеулер нәтижелері бойынша анықталуы тиіс.

№12 танапта су сүзіндісі бойынша тұздану белгілері анықталғандықтан, тұздану деңгейіне тұрақты мониторинг жүргізу, ғылыми негізделген тыңайтқыш жүйесін қолдану және қажет болған жағдайда қосымша агрохимиялық зерттеулер нәтижелеріне сәйкес мелиорациялық шараларды жүргізу ұсынылады.

№35А танапта деградация деңгейі жоғары болғандықтан, топырақ құнарлылығын сақтау және одан әрі нашарлауын болдырмау мақсатында ауыспалы егіс жүйесін енгізу, минималды немесе нөлдік өңдеу технологияларын қолдану және органикалық заттарды тұрақты енгізу ұсынылады.

№59 танап салыстырмалы түрде тұрақты болғандықтан, бұл аумақта сақтау және мониторинг шаралары ұсынылады. Антропогендік жүктемені шектеу, тұрақты бақылау жүргізу және бұл танапты эталон ретінде пайдалану агроландшафттардың ұзақ мерзімді тұрақтылығын қамтамасыз етеді.

Жалпы алғанда, ұсынылған жетілдіру шаралары агроэкожүйелердің тұрақтылығын арттыруға, топырақ құнарлылығын сақтауға және деградация үдерістерін бәсеңдетуге бағытталған. Бұл тәсіл жер ресурстарын тиімді басқарудың ғылыми негізін қалыптастырады.

Ұсынылған LDI моделі зерттеу барысында алынған деректер негізінде әзірленіп, зерттелген тәжірибелік танаптар жағдайында апробацияланды. Модель топырақ, өсімдік жамылғысы, өнімділік, климат және жер пайдалану көрсеткіштерінің жиынтық әсерін ескере отырып, тәжірибелік танаптардың деградация деңгейін салыстырмалы бағалауға мүмкіндік берді. Сонымен қатар модельдің қолданылу аясы осы зерттеу шеңберімен шектеледі. Зерттеуде модельдің тәуелсіз валидациясы сыртқы бақылау деректерімен, кейінгі жылдардағы мониторинг нәтижелерімен немесе басқа табиғи-климаттық аймақтардағы материалдармен жүргізілген жоқ. Сондықтан болашақ зерттеулерде модельді әртүрлі табиғи-климаттық жағдайларда сынақтан өткізу, тәуелсіз деректер негізінде валидациялау және LDI жіктеу шектерін нақтылау қажет.
ҚАРА-ҚОҢЫР ТОПЫРАҚТАРДЫ ПАЙДАЛАНУ ТИІМДІЛІГІН АРТТЫРУ БОЙЫНША ҰСЫНЫС

- Қостанай облысының оңтүстік бөлігіндегі қара-қоңыр топырақтар аймақшасындағы ауыл шаруашылығы айналымына қайта енгізілген тыңайған уақытша табиғи ландшафттарда ауыл шаруашылығы дақылдарының өнімділігін бағалау дәлдігін арттыру мақсатында топырақ, өсімдік және климаттық факторларға кешенді талдау жүргізу қажет. Мониторинг жүйесіне топырақ кескінінің морфологиялық ерекшеліктерін, гранулометриялық және химиялық құрамын, гумус көрсеткіштерін, сондай-ақ өсімдік жамылғысының құрылымын (түрлік құрамы, проекциялық жамылғысы, өнімділігі, NDVI) енгізу қажет. Аталған көрсеткіштер ауа және топырақ температурасы, ылғалдылық және вегетациялық кезеңдегі жауын-шашын мөлшерін қамтитын климаттық жағдайлармен өзара байланыста қарастырылуы тиіс. Жер пайдаланудың динамикасын талдау барысында әртүрлі мерзім бойы тыңайған күйде болған бұрын игерілген танаптардың өнімділігін ескеру қажет.
- Жерді қашықтықтан зондтау деректерін, атап айтқанда NDVI қара-қоңыр топырақтардағы өсімдік жамылғысының жағдайын жедел бағалау құралы ретінде пайдалану орынды. Бұл егіс жұмыстарын жоспарлау тиімділігін арттыруға, өнімділігі төмен танаптарды уақтылы анықтауға және агротехникалық шараларды оңтайландыруға мүмкіндік береді. №7 танапта топырақ құнарлылығын сақтау және қалпына келтіруге бағытталған сараланған агротехникалық шараларды қолдану ұсынылады. №59 танапта табиғи сукцессиялық үдерістердің сақталуын қамтамасыз ету және топырақтың агроэкологиялық жағдайына тұрақты мониторинг жүргізу ұсынылады.

- Құрғақ-дала аймағындағы қара-қоңыр топырақтардың тұздану және кебірлену ерекшеліктерін, әсіресе 40–70 см тереңдікте орналасқан содалы горизонттардың қалыптасу заңдылықтарын анықтау бағытында қосымша зерттеулер жүргізу ұсынылады.

- Агроландшафттардың деградациясын бағалау және басқару тиімділігін арттыру мақсатында топырақ, өсімдік жамылғысы, өнімділік, климат және жер пайдалану факторларын біріктіруге негізделген деградацияны кешенді бағалау тәсілін қолдану ұсынылады. Бұл тәсіл деградация деңгейін сандық тұрғыдан сипаттауға, үдерістердің кеңістіктік әркелкілігін анықтауға және мақсатты басқару шешімдерін негіздеуге мүмкіндік береді. LDI нәтижелері негізінде танаптарда сараланған агротехникалық және жер пайдалану шараларын жоспарлау ұсынылады.
ҚОРЫТЫНДЫ

2010–2020 жылдардағы климаттық көрсеткіштерді талдау нәтижесінде Қостанай облысының құрғақ дала аймағында ылғалдану деңгейі мен температуралық режимнің жылдар бойынша ауытқуы анықталды. Қуаң жылдары атмосфералық жауын-шашын мөлшері 192,3–263,4 мм, ал ылғалды жылдары 303,1–414,1 мм аралығында болды. Вегетациялық кезеңде (наурыз–қыркүйек) 0–20 см топырақ қабатындағы орташа айлық температуралар қосындысы 117,0–124,0 °C·ай аралығында өзгерді. Бұл климаттық жағдайлар зерттелген аумақтағы топырақтың деградациялық үдерістеріне әсер ететін маңызды фондық фактор ретінде бағаланды.

Топырақтың агрохимиялық көрсеткіштерін талдау нәтижесінде 2018–2020 жылдары гумус мөлшері 0,97–3,12%, жылжымалы фосфор 1,20–2,99 мг/100 г, алмаспалы калий 14,03–30,47 мг/100 г аралығында өзгергені анықталды. Осы кезеңде зерттелген танаптардың көпшілігінде гумус, жылжымалы фосфор және алмаспалы калий мөлшерінің төмендеу үрдісі байқалды. Суда еритін тұздардың мөлшері 0,162–0,363% аралығында өзгерді, ал жекелеген танаптарда олардың арту үрдісі байқалды. Топырақ кескінін зерттеу барысында төменгі қабаттарда тұздардың жинақталуы анықталды: 0–40 см қабатта суда еритін тұздар мөлшері 0,126–0,160%, ал 40 см-ден төмен қабаттарда 0,536–0,592%-ға дейін жетті. Иондық құрамда SO₄²⁻ және Na⁺ иондары басым болды, ал сульфат иондары аниондар жиынтығының 60–80%-ын құрады, бұл топырақтардың сульфатты тұздану типіне жататынын көрсетті.
Өсімдік жамылғысының түрлік құрамы негізінен арамшөпті-дала және ксерофитті түрлерден (қалуен, ебелек, қышабас, жусан, ақселеу және мыңжапырақты түймешетен) тұрды, ал олардың проективтік жамылғысы 30–40%-дан 70–80%-ға дейін өзгерді. Тыңайған мерзімі ұзағырақ танаптарда көпжылдық ксерофиттердің үлесінің артуы және агрофитоценоздарға тән түрлер үлесінің төмендеуі байқалды.

Өсімдік жамылғысының өзгерістері фитомасса өнімділігінің көрсеткіштерінен де байқалды. 2018–2020 жылдарда №35А, №12 және №7 танаптарының фитомасса өнімділігі 16,5–28,7 ц/га аралығында өзгерді. 2020 жылы №35А танабында арпа өнімділігі 14,67 ц/га, №12 танабында бидай өнімділігі 11,58 ц/га құрады, ал №7 танабында бұл көрсеткіш 3,61 ц/га дейін төмендеді. №59 танапта фитомасса өнімділігі 33,8–39,2 ц/га аралығында өзгеріп, зерттелген танаптар арасында салыстырмалы жоғары деңгейде болды.
NDVI талдауы нәтижесінде өсімдік жамылғысының кеңістіктік-уақыттық өзгергіштігі анықталды. Қуаңшылық кезеңдерде индекс мәндері 0,11–0,17 аралығында болса, ылғалмен қамтамасыз етілуі жоғары кезеңдерде 0,30–0,63 деңгейіне жетті. Ең төмен мәндер №7 танапта (0,13–0,18), ал ең жоғары мәндер №59 танапта (0,45-ке дейін) тіркелді, бұл танаптар арасындағы вегетациялық белсенділіктің айырмашылығын көрсетті.
Интегралдық деградация индексі бойынша ең жоғары мән №35А танапта (LDI≈0,65), ал оған жақын мән №7 танапта (LDI≈0,64) анықталды. Қабылданған шартты градация бойынша бұл танаптар орташа деградация деңгейімен сипатталды. №12 танапта LDI≈0,55 болып, әлсіз деградация деңгейі анықталды, ал №59 танапта LDI≈0,37 болып, зерттелген танаптар арасында салыстырмалы тұрақты жағдай байқалды. LDI мәндерін интерпретациялау үшін қолданылған шектер шартты сипатта болып, зерттелген танаптарды салыстырмалы бағалау мақсатында қабылданды. Климаттық индекс (Iclim=0,5745) барлық тәжірибелік танаптар үшін бірдей қабылданып, зерттеу кезеңінің ортақ агроклиматтық фонын сипаттады және танаптарды LDI бойынша кеңістіктік саралауға әсер етпеді. Танаптар арасындағы LDI айырмашылықтары топырақ қасиеттері, өсімдік жамылғысы, өнімділік және жер пайдалану индекстерінің әртүрлі мәндері есебінен қалыптасты. Ұсынылған LDI моделі зерттелген тәжірибелік танаптардың деректері негізінде әзірленіп, олардың жағдайын салыстырмалы бағалау үшін қолданылды. Модель тәуелсіз сыртқы деректермен валидацияланбағандықтан, оның қолданылу аясы осы зерттеу шеңберімен шектеледі. Болашақ зерттеулерде модельді тәуелсіз деректер негізінде валидациялау және LDI интерпретациялық шектерін нақтылау қажет.

ҚОСЫМШАЛАР

ҚОСЫМША А

Топырақтарының құрылымдық және агрегаттық құрамының нәтижелері

Кесте А.1 – Қостанай облысы топырақтарының құрылымдық және агрегаттық құрамы, 14 наурыз 2020 ж., (құрғақ електен өткізу)

	Танап 
	Танап түрі
	Тереңдігі, см
	Бөлшек өлшемдері мм
	Салмақ, көлем, гр

	
	
	
	>0,25
	0,25
	0,5
	1
	2
	3
	4,5
	5
	5,5
	7
	10
	10<
	

	1
	2
	3
	4
	5
	6
	7
	8
	9
	10
	11
	12
	13
	14
	15
	

	59
	УТЛ
	0-10
	24,92
	17,9
	11,14
	110,88
	28,6
	29,12
	9,13
	23,29
	
	23,05
	309,7
	
	657

	2
	Өңделген танап
	0-10
	24,29
	98,25
	82,01
	183,4
	54,57
	39,07
	10,9
	9,72
	13,16
	13,23
	15,44
	
	675,53

	7
	УТЛ
	0-10
	
	45,5
	46
	27,67
	102,62
	54,44
	60,28
	17,8
	19,57
	44
	30,98
	230,9
	755,49

	12
	УТЛ
	0-10
	
	76,4
	76,2
	32,1
	129,33
	42,74
	33,2
	9,6
	11,25
	22,1
	31,57
	100,31
	590,15

	35А
	УТЛ
	0-10
	
	74,41
	79,53
	35,55
	179,3
	47,17
	28,75
	7,76
	9,96
	17
	25,9
	207,7
	735,38

	I
	тың
	0-10
	3,83
	29,03
	39,95
	77,45
	32,35
	28,49
	9,28
	11,52
	27,13
	34,49
	
	138,88
	451,58

	II
	тың
	0-10
	
	34,4
	41,39
	22,2
	110,8
	49,05
	42,2
	10,13
	12,42
	24,95
	44,76
	321,58
	735,7

	III
	тың
	0-10
	6,33
	55,38
	54,75
	200,59
	36,55
	36,9
	10,37
	
	11,62
	29,17
	40,45
	82,64
	626,24

	1
	 "Азия" ЖШС жайылым
	0-10
	
	42,47
	
	33,62
	149,37
	53,6
	46,27
	12,77
	13,72
	30,75
	44,01
	210,65
	723,87


Қосымша А жалғасы

Кесте А.2 – Қостанай облысы топырақтарының құрылымдық және агрегаттық құрамы, 14 наурыз 2020 ж., (құрғақ електен өткізу)

	Танап 
	Танап түрі
	Тереңдігі, см
	Бөлшек өлшемдері мм, бөлшек мөлшері %
	Салмақ, көлем, гр

	
	
	
	>0,25
	0,25
	0,5
	1
	2
	3
	4,5
	5
	5,5
	7
	10
	10<
	

	1
	2
	3
	4
	5
	6
	7
	8
	9
	10
	11
	12
	13
	14
	15
	

	59
	УТЛ
	0-10
	3,79
	2,72
	1,7
	16,88
	4,35
	4,43
	1,39
	3,54
	
	3,58
	47,14
	
	657

	2
	Өңделген танап
	0-10
	3,6
	14,54
	12,14
	27,15
	8,08
	5,78
	0,02
	1,44
	1,95
	1,96
	2,29
	
	675,53

	7
	УТЛ
	0-10
	
	6,02
	6,09
	3,66
	13,58
	7,21
	7,98
	2,36
	2,59
	5,82
	4,10
	30,56
	755,49

	12
	УТЛ
	0-10
	
	12,95
	12,91
	5,44
	21,91
	7,24
	5,63
	1,63
	1,91
	3,74
	5,35
	17,0
	590,15

	35А
	УТЛ
	0-10
	
	10,12
	10,81
	4,83
	24,38
	6,41
	3,91
	1,06
	1,35
	2,31
	3,52
	28,24
	735,38

	 I
	тың
	0-10
	0,85
	6,43
	8,85
	17,15
	7,16
	6,31
	2,06
	2,55
	6,01
	7,64
	-
	30,75
	451,58

	II
	тың
	0-10
	
	4,68
	5,63
	3,02
	15,06
	6,67
	5,74
	1,38
	1,69
	3,39
	6,08
	43,71
	735,7

	 III
	тың
	0-10
	1,01
	8,84
	8,74
	32,03
	5,84
	5,89
	1,66
	-
	1,86
	4,66
	6,46
	13,20
	626,24

	1
	 "Азия" ЖШС жайылым
	0-10
	
	5,87
	-
	4,64
	20,63
	7,40
	6,39
	1,76
	1,90
	4,25
	6,08
	29,10
	723,87


ҚОСЫМША Б 

Уақытша табиғи алқаптардағы әртүрлі дамымаған кезеңдегі фитомасса

Кесте Б.1 – Қара-қоңыр топырақтардың тыңайған жерлерінде табиғи сукцессиялық өсімдіктердің орташа фитомасасы, 2018 ж
	№
	Танап №
	Қайталау
	Балғын өсімдік массасы, г/м2
	Ауалы- құрғақ массасы, гр/м2

	
	
	
	12.09.2018
	22.10.2018

	
	
	
	қалың шөп
	төсенішті түсім
	қалың шөп
	төсенішті түсім

	1
	7


	I
	210
	170
	130
	170

	
	
	II
	135
	-
	105
	

	
	
	III
	275
	-
	185
	

	
	орташа
	
	206,7
	170
	140
	135

	2
	12
	I
	260
	-
	155
	

	
	
	II
	55
	-
	50
	

	
	
	III
	570
	120
	335
	120

	
	орташа
	
	295
	120
	180
	120

	3
	35А
	I
	320
	-
	275
	-

	
	
	II
	330
	-
	205
	-

	
	
	III
	280
	-
	270
	-

	
	орташа
	
	310
	-
	250
	-

	4
	59
	I
	370
	95
	195
	95

	
	
	II
	305
	145
	210
	90

	
	
	III
	341
	119
	206
	97

	
	орташа
	
	338,7
	119,7
	203,7
	94


Кесте Б.1 сәйкес №7 және 12 танаптардағы төсенішті түсім орташасы бір ғана қайталым болғандықтан 170, 135 және 120, 112 г/м2 берілді. 
Қосымша Б жалғасы

Кесте Б.2 – Қара-қоңыр топырақтардың тыңайған жерлерінде табиғи сукцессиялық өсімдіктердің орташа фитомасасы, 2019 ж
	№
	Танап №
	Қайталау
	Балғын өсімдік массасы, г/м2
	Ауалы- құрғақ массасы, гр/м2

	
	
	
	17.07.2019
	21.08.2019

	
	
	
	қалың шөп
	төсенішті түсім
	қалың шөп
	төсенішті түсім

	1
	7
	I
	-
	-
	-
	-

	
	
	II
	-
	-
	-
	-

	
	
	III
	-
	-
	-
	-

	
	орташа
	
	-
	-
	-
	-

	2
	12
	I
	310
	120
	180
	115

	
	
	II
	295
	130
	190
	122

	
	
	III
	307
	122
	185
	120

	
	орташа
	
	304
	124
	185
	119

	3
	35А
	I
	305
	60
	215
	40

	
	
	II
	290
	52
	205
	43

	
	
	III
	293
	56
	210
	40

	
	орташа
	
	296
	56
	210
	41

	4
	59
	I
	370
	125
	225
	110

	
	
	II
	355
	130
	220
	115

	
	
	III
	370
	129
	218
	117

	
	орташа
	
	365
	128
	221
	114


Қосымша Б жалғасы

Кесте Б.3 – Қара-қоңыр топырақтардың тыңайған жерлерінде табиғи сукцессиялық өсімдіктердің орташа фитомасасы, 2020 ж
	№
	Танап №
	Қайталау
	Балғын өсімдік массасы, г/м2
	Ауалы- құрғақ массасы, гр. м2

	
	
	
	11.08.2020
	21.09.2020

	
	
	
	қалың шөп
	төсенішті түсім
	қалың шөп
	төсенішті түсім

	1
	7


	I
	204
	-
	127
	-

	
	
	II
	248
	-
	159
	-

	
	
	III
	172
	-
	116
	-

	
	орташа
	
	208
	-
	134
	

	2
	12
	I
	313
	-
	188
	-

	
	
	II
	281
	-
	177
	-

	
	
	III
	345
	-
	204
	-

	
	орташа
	
	313
	-
	190
	-

	3
	35А
	I
	263
	-
	151
	-

	
	
	II
	301
	-
	187
	-

	
	
	III
	279
	-
	176
	-

	
	орташа
	
	281
	-
	171
	-

	4
	59
	I
	428
	128
	227
	119

	
	
	II
	327
	116
	203
	116

	
	
	III
	420
	171
	282
	167

	
	орташа
	
	392
	138
	237
	134


ҚОСЫМША B
Топырақтардың зертханалық талдау нәтижелері

В.1 – Топырақтардың зертханалық талдау нәтижелері 2018 жыл, 1 бет
Қосымша B жалғасы

В.1 – Топырақтардың зертханалық талдау нәтижелері 2018 жыл, 2 бет

Қосымша В жалғасы

ҚОСЫМША Г
Ғылыми -зерттеу жұмыстарын өндіріске енгізу актісі

Сурет Д.1 – Танап №35А тәжірибе танабының өсімдік 

жамылғысының жағдайы, 2020 ж

Сурет Д.2 – Танап №12 тәжірибе танабының өсімдік 

жамылғысының жағдайы, 2020 ж
	1 қайталану
	2 қайталану
	3 қайталану

Сурет Д.3 – Танап №7 тәжірибе танабының өсімдік 

жамылғысының жағдайы, 2020 ж
Қосымша Ж жалғасы

	1 қайталану


	2 қайталану
	3 қайталану

Сурет Д.4 - Танап №7 тәжірибе танабының өсімдік 

жамылғысының жағдайы, 2020 ж.

Қосымша Ж жалғасы

Сурет Д.5 – «Арқалық ауыл шаруашылық тәжірибе станциясында» ЖШС, Ашутасты ауылы, 2018 ж

Сурет Д.6 – Өсімдіктерді зерттеу барысы

Қосымша Д жалғасы

Сурет Д.7 – Өсімдіктердің биіктердің зерттеу барысы

Сурет Д.8 – Тың жердегі өсімдіктерді зерттеу барысы

Қосымша Д жалғасы

Сурет Д.9 – Топырақты талдауға дайындау барысы. А, Б – Топырақты талдауға дайындау; В – Топырақты ситадан өткізу барасы, Г – топырақтың салмағын өлшеу барысы

